தமிழுக்கும் சமூக நல்லிணக்கத்துக்கும் 
தொண்டாற்றிய தவத்திரு தாவீது அடிகள்

- நேற்று அன்னாரது நினைவு தினம்
ஹீமிழ் மொழியின் தகைமைசால் சிறப்பைத் தமிழினம் கருதிடாக் காலத்தில் வீரமுரசு அறைந்து தமிழ் மக்களைத் தட்டி எழுப்பிய பெருமை ஒப்பியல் அகராதியின் ஒப்பற்ற மேதை தவத்திரு கலாநிதி ஹயசிந்து சிங்கராயர் தாவீது அடிகளைச் சாரும்.
பருத்தித்துறையில் தும்பளைக் கிராமத்தில் மாவச்சையில் 1907.06.28இல் பிறந்த இவர், தனது கல்வியை யாழ். சம்பத்திரிசியார் கல்லூரியில் ஆரம்பித்தார்.
வர் கருவிலே திருவுடையராக விளங்கியதால் ‘என்னைப் பின்பற்றி வா’ (மத். 9 : 9) என்ற இயேசுவின் அருளுரையால் ஆட்கொள்ளப்பட்டு கொழும்பு புனித பேனாட் குருத்துவக் கல்லூரியில் பயிற்சி பெற்று, 1931 இல் குருவாகத் திருநிலைப்படுத்தப்பட்டார்.
எழில்மிக்க செவ்விளநீர் நிறம், புன்னகை பூத்துப் பொலிவோடு விளங்கும் முகம், ஞானக்குறியாகத் தோன்றும் வெண்ணிறக் குறுந்தாடி, அறிவொளி அவாவும் கண்கள், எடுப்பான கூரிய மூக்கு, ஈகையில் வள்ளல், பாரியை மிஞ்சும் கரங்கள், உருவத்தில் குறுமுனி அகத்தியர், நெப்போலியன் போன்று அபூர்வ ஞாபகச் சக்திமிக்கவர் இவர்.
நேரத்தை உயிர்போன்று செயலுருவப்படுத்தியவர். ஒழுங்கு, சிக்கனமும் இவருக்கு இரு கண்கள் போன்றவை. மனித கணனியாகவும், நுண்ணறிவு மிக்க நடமாடும் பல்கலைக்கழகமாகவும் திகழ்ந்தவர். துறவியின் இது கரத்தில் ‘ரெனிஸ்’ வீரனைப் பிரதிபலிக்கும் ‘றக்கெற்’ வலது கரத்தில் உத்தம மரியாளின் வீரவாள் ஆகிய திருச்செபமாலை, ஒருமுறை பார்த்தாலே நெஞ்சில் நிறைந்திடும் தோற்றப் பொலிவு. உந்து சக்திமிக்க ஆளுமை இவற்றின் ஒட்டுமொத்தமே தாவீது அடிகள்.
இருபதாம் நூற்றாண்டில் பூமியில் மானிட, வானவ தேவதையாக திகழ்ந்த அன்னை திரேசாவைப்போல தாவீது அடிகள் எளிமையும் தாழ்மையும் நிறைந்தவர். மனித நேயத்தின் இலக்கணமே இவர். ஆண்டவரின் அன்பைப் பகிர்ந்தளித்தவர். ‘ஒன்றே குலம், ஒருவனே தேவன்’ என்பவற்றைக் கடைப்பிடித்த செம்மல். நாம் கண்ட நவீன சோக்கிறற்aஸ்.
கடுகளவு கதைத்து மலையளவு பெரும் பணியாற்றிய பெருமகனார். ஏழை மாணவர்களின் கண்ணீரிலே துன்புறும் இயேசுவைக் கண்டார். வீதியோரங்களில் வேதனைப்படும் கைவிடப்பட்ட மனித உள்ளங்களைக் கட்டி அரவணைத்து மோந்து முத்தமிடும் பழக்கமும், வஞ்சகமில்லாத பிஞ்சுக் குழந்தை உள்ளமும் கொண்டவர். பல்லாயிரக் கணக்கான ஏழை மாணவர்களின் வாழ்வு ஒளிமயமாகத் திகழச் சுயநலமின்றி அருளையும் பொருளையும் மனமகிழ்வுடன் வாரி வழங்கினார். நம் வாழ்வில் கண்ட புனிதர் தாவீது அடிகள் என்றால் மிகையில்லை.
இவர் இலண்டன் பல்கலைக்கழக கலைமாணிப் பட்டத்துடன் முதுமாணிப் பட்டத்தினையும், கலாநிதிப் பட்டத்தினையும் பெற்றுக்கொண்ட ஒரு கல்விமான்.
தாவீது அடிகள் புனித பத்திரிசியார் கல்லூரியில் 31 ஆண்டுகள் பணிபுரிந்து சிறந்த அறிஞர்களை உருவாக்கியுள்ளார்.
‘கருவறை தொடக்கம் கல்லறை வரை கற்க’ என்பதற்குச் சான்றாகத் திகழ்ந்தவர் தாவீது அடிகள்.
நல்லூர் சுவாமி ஞானப்பிரகாசர் தான் தொடங்கிய சொற்பிறப்பு ஒப்பியல் அகராதியின் வேலை முற்றுப்பெற முன் 1947.01.22 இல் மறைந்துவிட்டார். இவரின் சீடரே தாவீது அடிகள்.
‘விதியே விதியே தமிழ்ச் சாதியை என் செயக்கருதி இருக்கின்றாயடா’ என்று பொங்கினான் பாரதி. ஆம் அந்தத் துர்ப்பாக்கிய நிலையில்தான் ஒப்பியல் அகராதி இருந்தது. அதை நிவர்த்தி செய்ய அடிகளார் சொற்பிறப்பியல் துறையில் ஆய்வுகளை மேற்கொண்டார்.
ஒரு பூரண பல்கலைக்கழகம் ஆற்றவேண்டிய பாரிய பணியை பண வலிமை குன்றியிருந்தும், மனவலிமை குன்றாமல் குருவாகவும், முழு நேர ஆசிரியராகவும் ஆற்றிக்கொண்டே பல வருடங்களாக மொழி ஆராய்ச்சியில் கடினமாக உழைத்தார்.
ஒப்பியல் அகராதியில் ஒன்பதாவது பகுதியை சிங்கள மொழியில் தாவீது அடிகள் எழுதத் திட்டமிட்டார். இதனால் தேசிய ஒருமைப்பாடு உருவாகும் என உணர்ந்து உழைத்தார். ‘தொல்திராவிடம்’ அன்றேல் சீரிய சிறந்த மொழியை விளக்கிச் சாதனை நிலைநாட்டிய மாமேதை இவர். அவை மட்டுமல்லாது, சிங்களம் தமிழின் தங்கை என்று ஆதார பூர்வத்துடன் நிரூபித்துக் காட்டிய முதல் அறிஞர் தாவீது அடிகள்.
கி. மு. 100 ஆம் ஆண்டளவில் தோன்றிய கலித்தொகை, குறுந்தொகை போன்ற நூல்களில் வரும் ‘யாழ்’ என்ற சொற்கள் காதலன் காதலியை, தோழன் தோழியை அழைப்பதாக வருகின்றது என்றும், எனவே தமிழ் ‘யாழ்’ என்ற சொற்களிலிருந்துதான் சிங்கள ‘யாழுவ’ பிறந்தது என்றும் இங்ஙனம் 4000 பதங்கள் சிங்களத்திற்கும் தமிழிற்கும் பொதுவானவை என்பதை அறிஞர்கள் ஏற்றுக்கொள்ளும் வண்ணம் ஆதாரத்துடன் எடுத்துக் காட்டியுள்ளார்.
1981.06.01 நடு இரவில் அப்போதுள்ள யாழ். நூலகம் விலைமதிப்புக்குரிய 97000 நூல்களுடன் தீக்கிரையாக்கப்பட்டது. யாழ். புனித பத்திரிசியார் கல்லூரி மேன்மாடிக் கட்டடத்திலுள்ள மேற்குப் பக்க அறையில் வாழ்ந்து கொண்டிருந்த 74 வயதுடைய தாவீது அடிகள் இதனைக் கண்ணுற்றதும் பேரதிர்ச்சியினால் உயிர் துறந்தார்.
யாழ். நூலகத்தை உருவாக்கினாலும், நடமாடிய பல்கலைக்கழகமாகிய தாவீது அடிகளை யாரால் உருவாக்க முடியும்?
பிதாலோங், தாவீது அடிகள் ஆகிய பேரறிஞர்களின் ஆன்மா சாந்திபெற யாழ். நூலகம் உயிரூட்டம் பெற இலங்கை அரசும், தமிழ் மக்களும் பங்கெடுப்பது முக்கிய கடமையாகும்.
யாழ். நூலகத்தில் ஒரு பகுதியில் தமிழ் ஆய்வு அகம் உருவாக்கப்பட்டு, நல்லூர் சுவாமி ஞானப்பிரகாசர் கலாநிதி தாவீது அடிகள் ஆகியோரின் சகல ஆய்வு நூல்களும், ஏனைய அறிஞர்களின் ஆய்வுக்குரிய நூல்களும் இடம்பெறச் செய்வதனால் தாவீதின் பணி தொடர வழி பிறக்கும்.
தேசிய ஒருமைப்பாட்டிற்கு உழைத்து பலியான தாவீது அடிகளைக் கெளரவித்து அரசு முத்திரை வெளியிட வேண்டும். யாழ். பல்கலைக்கழகம் புத்தி ஜீவிகளின் குழு மூலம் சொற்பிறப்பு ஒப்பியல் அகராதி முற்றுப்பெற வழி செய்வது தமிழ் அன்னைக்குச் செய்யும் முக்கிய பணியாகும்.


