භාෂා අයිතීන් උල්ලංඝනය කරලා ; විශ්ව විද්‍යාල ප්‍රතිපාදන කොමිෂන් සභාවට නඩු **

කොළඹ විශ්ව විද්‍යාලයේ මානව සම්පත් අභිවර්ධන ආයතනය විසින් පවත්වනු ලබන පාඨමාලා රැසක් සිංහල හා ඉංග්‍රීසි මාධ්‍යයන්ගෙන් පමණක් පවත්වාගෙන යාම නිසා ශ්‍රී ලාංකික ද්‍රවිඩ පුරවැසියන්ගේ භාෂා අයිතිය උල්ලංඝනය වී ඇති බැවින් ඒ පිළිබඳව විශ්ව විද්‍යාල ප්‍රතිපාදන කොමිෂන් සභාවට - එරෙහිව අධිකරණ ක්‍රියාමාර්ග ගැනීමට විකල්ප ප්‍රතිපත්ති කේන්ද්‍රය කටයුතු යොදමින් සිටී. 

ශ්‍රී ලංකා ආණ්ඩුක්‍රම ව්‍යවස්ථාවේ සඩ වන පරිච්ඡේදයේ භාෂාව බපිළිබඳ ප්‍රතිපාදන දක්වා ඇත. 

එහි 21 වන වගන්තිය වෙන්වී ඇත්තේ ඉගෙන්වීමේ මාධ්‍ය පිළිබඳ නීති තත්වය දැක්වීමටයි. 

එම ව්‍යවස්ථාවෙහි සඳහන්ව ඇත්තේ මෙසේ ය. 

21. (1) යම් තැනැත්තකුට ජාතික භාෂා දෙකෙන් කවර මාධ්‍යයකින් වුව ද අධ්‍යාපනය ලැබීමට හිමිකම ඇත්තේ ය: 

එසේ වුව ද ජාතික භාෂාවක් නොවන භාෂාවක් ඉගැන්වීමේ භාෂා මාධ්‍යය වන උසස් අධ්‍යාපන ආයතනයකට මෙම අනු ව්‍යවස්ථාථාවේ විධිවිධාන අදාළ නොවන්නේ ය. 

(2) රජය විසින් කෙළින් ම හෝ අන්‍යාකාරයකින් හෝ මුදල් සපයනු ලබන යම් විශ්ව විද්‍යාලයක යම් පාඨමාලාවක් සඳහා නැතහොත් යම් අංශයක හෝ පීඨයක ඉගෙන්වීමේ මාධ්‍යය එක් ජාතික භාෂාවක් වන අවස්ථාවක එම විශ්ව විද්‍යාලයට ඇතුළත් වීමට කලින් අනෙක් ජාතික භාෂා මාධ්‍යයෙන් අධ්‍යාපනය ලබා ඇති ශිෂ්‍යයන් වෙනුවෙන් එකී අනෙක් ජාතික භාෂාව ද එකී පාඨමාලාව සඳහා නැතහොත් එකී අංශයෙහි හෝ පීඨයෙහි ඉගැන්වී ෙමාධ්‍යයක් කළ යුත්තේ ය: 

එසේ වුව ද එකී විශ්ව විද්‍යාලයේ වෙනත් යම් මණ්ඩපයක හෝ ශාඛාවක හෝ ඒ හා සමාන වෙනත් යම් විශ්ව විද්‍යාලයක යම් මණ්ඩපයක හෝ ශාඛාවක හෝ ඒ හා සමාන පාඨමාලාවක් සඳහා නැතහොත් ඒ හා සමාන අංශයක හෝ පීඨයක ඉගැන්වීමේ මාධ්‍ය ඉහත කී අනෙක් ජාතික භාෂාව වන්නේ නම් මෙම අනුව්‍යවස්ථාවේ මෙයට ඉහතින් වූ විධිවිධාන අනුව ක්‍රියා කිරීමට බැඳීමක් නොවන්නේ ය. 

(3) මෙම ව්‍යවස්ථාවෙහි ‛‛විශ්ව විද්‍යාලය’’ යන්නට කවර වූ හෝ උසස් අධ්‍යාපන ආයතනයක් ඇතුළත් වේ. 

ශ්‍රී ලංකා ප්‍රජාතන්ත්‍රික සමාජවාදී, ජනරජයේ ආණ්ඩුක්‍රම ව්‍යවස්ථාවෙහි 12(1) හා (2) වගන්තිවලට අනුව කිසිම පුද්ගලයකු භාෂාව නිසා වෙනස්කොට නොසැලකිය යුතුය. 

භාෂාව සම්බන්ධ මූලික අයිතිවාසිකම 12(2) ව්‍යවසථාවේ ඇතුළත් වන්නේ මෙසේය. 

12(2) කිසිම පුරවැසියකු වර්ගය, ආගම, භාෂාව, කුලය, ස්ත්‍රී පුරුෂ භේදය දේශපාලන මතය හෝ උපන් ස්ථානය යන හේතු මත හෝ ඉන් කවර වූ හේතුවක් මත හෝ වෙනස්කමකට හෝ විශේෂයකට භාජනය නොවිය යුත්තේය. 

එහෙත් කොළඹ විශ්ව විද්‍යාලයේ මානව සම්පත් අභිවර්ධන ආයතනය මගින් පවත්වාගෙන යනු ලබන පාඨමාලා රැසක් සිංහල හා ඉංග්‍රීසි මාධ්‍යයට සීමා වී ඇත. 

ශ්‍රී ලංකා විශ්ව විද්‍යාල පද්ධතියට අයත් වෙනත් කිසිම විශ්ව විද්‍යාලයක මෙම පාඨමාලා දෙමළ භාෂාවෙන් නොපවත්වන බව තමන් කළ විමර්ශණයකින් තහවුරු වී ඇතැයි මේ පිළිබඳ අදහස් දක්වමින් විකල්ප ප්‍රතිපත්ති කේන්ද්‍රයේ නීති අංශයේ නිරාන් මහතා විභාෂා පුවත් හසුනට පැවසීය. 

ශ්‍රී ලංකාවේ වෙනත් විශ්ව විද්‍යාලයක හෝ එම පාඨමාලාව එසේ පවත්වාගෙන යනු ලබන්නේ නම් දෙමළ ජනයාට මෙම අසාධාරණය සිදු නොවන බවද ඔහු වැඩිදුරටත් පැවසීය. 

කොළඹ විශ්ව විද්‍යාලය හැරුණු විට තවත් විශ්ව විද්‍යාල කිහිපයකම මෙසේ එක් භාෂාවකට පමණක් සීමා වූ පාඨමාලා රැසක් පවත්වාගෙන යනු ලබන බැවින් ඒ පිළිබඳව විශ්ව විද්‍යාල ප්‍රතිපාදන කොමිසන් සභාවට එරෙහිව අධිකරණ ක්‍රියාමාර්ගගැනීමට ඉදිරියේ දී තමන් කටයුතු යොදන බවද ඔහු ප්‍රකාශ කළේය. 

භාෂා අයිතීන් ප්‍රවර්ධනය සඳහා එකතුවක් බිහිවේ. **

ශ්‍රී ලංකාවේ භාෂා අයිතීන් ප්‍රවර්ධනය අරමුණු කරගත් සිවිල් සංවිධාන එකතුවක් ගොඩනගා ගැනීම පසුගිය දා සිදුවිය. 
මෙම සිවිල් සමාජ සංවිධාන එකතුවේ සාමාජිකයන් ලෙස විකල්ප ප්‍රතිපත්ති කේන්ද්‍රය, නැගෙනහිර එක්සත් කාන්තා සංවිධානය, ප්‍රජාතාන්ත්‍රික අයිතිවාසිකම් සුරැකීමේ ව්‍යාපාරය, ජාතික ධීවර සහයෝගිතා ව්‍යාපාරය, මානව සහයෝගිතා පදනම - මන්නාරම, ග්‍රාමීය සංවර්ධන පදනම - වව්නියා, ග්‍රාමීය ආර්ථික සංවර්ධන සංවිදානය - පානම සහ ත්‍රිකුණාමලය සර්වෝදය ශ්‍රමදාන සංගමය කටයුතු කරති. 

මේ වනවිට මෙම එකතුව මගින් උතුරු නැගෙනහිර භාෂා සංගම් 150 කට ආසන්න ප්‍රමාණයක් පිහිටුවා ඇති අතර භාෂා අයිතීන් පිළිබඳදැනුම්වත් කිරීමේ වැඩසටහන් 600 කට ආසන්න ප්‍රමාණයක් පවත්වා ඇත. 

දෙසැම්බර් 10 වනදාට යෙදී තිබූ ජාත්‍යන්තර මානව හිමිකම් දිනය සැමරීම වෙනුවෙන් ශ්‍රී ලංකාවේ භාෂා අයිතීන් ප්‍රවර්ධනය පිළිබඳ වූ මහජන සංවාදයක් පැවැත්වීමට ද මෙම සංවිධාන එකතුව කටයුතු යොදා තිබිණි. 

එම මහජන සංවාදය පිළිබඳ විශේෂ වාර්තාවක් විභාෂා ඉදිරි කලාපයෙහි පළවේ. 

දුම්රිය පොළේ භාෂා සටන; නිවේදන කටයුතු භාෂා තුනෙන්ම ඇරඹේ. **

දුම්රිය ස්ථානවල දුම්රිය ගමනාගමනය පිළිබඳ තොරතුරු භාෂා තුනෙන්ම සිදුනොවීම සම්බන්ධව ලැබුණු විවිධ පැමිණිලි හා බලපෑම් හේතුවෙන් ඉදිරියේදී සියලු දුම්රිය ස්ථානවල නිවේදන කටයුතු භාෂා තුනෙන්ම සිදු කිරීමට දුම්රිය දෙපාර්තමේන්තුව කටයුතු යොදා ඇත. 

රාජ්‍ය භාෂා කොමිෂන් සභාව ඇතුළු ආයතන රැසකට පසුගිය කාලයේ මේ පිළිබඳ පැමිණිලි රැසක් ලැබී තිබිණි. 
විකල්ප ප්‍රතිපත්ති කේන්ද්‍රය ද අනුරාධපුර දුම්රිය ස්ථානය ඇතුලු දුම්රිය ස්ථාන ගණනාවක නිවේදන කටයුතු සිංහල භාෂාවෙන් පමණක් සිදුවීම පිළිබඳ පැමිණිල්ලක් රාජ්‍ය භාෂා කොමිෂන් සභාවට ඉදිරිපත් කර තිබිණි. 

දුම්රිය සැලසුම් අධ්‍යක්‍ෂ විජය සමරසිංහ මහතා මේ පිළිබඳ ප්‍රකාශයක් කරමින් පසුගිය දිනක කියා තිබුණේ ප්‍රධාන දුම්රිය ස්ථානවල හැර වෙනත් බොහෝ දුම්රිය ස්ථානවල භාෂා තුනෙන්ම නිවේදන කටයුතු සිදු නොවන බවයි.
 
ඊට හේතුව කාර්ය මණ්ඩල සම්බන්ධ ගැටලු බව පැහැදිලි කළ ඒ මහතා ඉදිරියේ දී ඊට අවශ්‍ය කාර්ය මණ්ඩල පුහුණු කර මේ සඳහා යොදවන බව කියා සිටියේ ය. 

ඒ අනුව එම කාර්ය මණ්ඩල සඳහා අවශ්‍ය පුහුණුව ලබාදීම රාජ්‍ය භාෂ කොමිෂන් සභාවේ මූලිකත්වයෙන් පසුගියදා ඇරඹුනි. 

දැනට දුම්රිය ස්ථානවල නිවේදන කටයුතු කරන 50 දෙනකු සඳහා මෙම පුහුණුව ලබා දී ඇත. 

විසිපස් දෙනකුගෙන් යුත් පළමු කණ්ඩායමට අවශ්‍ය පුහුණුව ලබාදීම නොවැම්බර් 28 සහ 29 යන දෙදින තුළ සිදුවූ අතර දෙවන කණ්ඩායමට පුහුණුව ලබාදීම දෙසැම්බර් 06 සහ 07 යන දෙදින තුළ සිදුවිය. 

රාජ්‍ය භාෂා කොමිෂන් සභාවේ මූලිකත්වයෙන් සිදුකළ මෙම පුහුණු කටයුතු සඳහා සම්පත් දායකත්වය ලබා දී ඇත්තේ කොළඹ විශ්ව විද්‍යාලයේ මානව සම්පත් අභිවර්ධන මධ්‍යස්ථානයයි. 

මේ අනුව ඉදිරියේදී සියලුම දුම්රිය ස්ථානවල දුම්රිය ගමනාග මනය පිළිබඳ නිවේදන කටයුතු භාෂා තුනෙන්ම සිදුවීමට නියමිතය. 

වෙළඳපොළේ භාෂා අයිතිය ඉල්ලා ආයතන පහකට පැමිණිලි කෙරේ. **

මෙරට වෙළඳ පොළේ අලෙවි කෙරෙන ඹෟෂධ භාවිතා කිරීමට අදාළ උපදෙස් හා එම ඹෟෂධ පිළිබඳ අත්‍යවශ්‍ය තොරතුරු මෙරට ජාතික භාෂාවන සිංහල හා දෙමළ භාෂාවලින් පාරිභෝගිකයා වෙත ඉදිරිපත් නොකිරීම සම්බන්ධව විකල්ප ප්‍රතිපත්ති කේන්ද්‍රය රාජ්‍ය භාෂා කොමිෂන් සභාව ඇතුළු ආයතන 5ක් වෙත පැමිණිලි කර ඇත. 

පසුගිය විභාෂා කලාපයේ මුල් පුවතින් ද අප හෙළි කර තිබූ පරිදි මෙරට බොහෝ ඖෂධ නිෂ්පාදනයන්හි මූලික තොරතුරු සඳහන් කර ඇත්තේ ඉංග්‍රීසි භාෂාවෙන් පමණි. 

එමගින් මෙරට පුරවැසියන්ගේ භාෂා අයිතීන් පමණක් නොව පාරිභෝගික අයිතීන්ද උල්ලංඝනය වන බව එහිදී අවධාරණය කර තිබිණි. 

එබැවින් විකල්ප ප්‍රතිපත්ති කේන්ද්‍රය මෙම ගැටලුවට සහනයක් ලබාගැනීම සඳහා මානව හිමිකම් කොමිෂම වෙත මෙන්ම පාරිභෝගික ආරක්‍ෂණ අධිකාරිය වෙතද තම පැමිණිලි ඉදිරිපත් කර තිබේ. 

 මේ හැරුණු විට විලවුන් උපකරණ හා ඖෂධ තාක්‍ෂණික උපදේශක කමිටුව ත්‍රිභාෂාමය ශ්‍රී ලංකාවක් උදෙසා වූ ජනාධිපති මෙහෙවර හා ඖෂධ නියාමන අධිකාරිය වෙත ද මෙම පැමිණිලි ඉදිරිපත් කර ඇත. 
 
 දෙමළ බසින් වැඩ කළ හැකි 350ක් පොලිස් සේවයට.  **

 උතුරු හා නැගෙනහිර ප්‍රදේශවල වෙසෙන දෙමළ ජනයා පොලිසිය වෙත ගොස් තම මවු භාෂාවෙන් කටයුතු කරගැනීමේ දී ඇතිවන ගටලු විසඳාගැනීමට ඉවහල් වන පියවරක් වශයෙන් එම ප්‍රදේශවල සේවය කිරීම සඳහා දෙමළ භාෂාවෙන් වැඩකළ හැකි පොලිස් නිලධාරීන් 350 දෙනකු පොලිස් කොස්තාපල්වරු ලෙස බඳවා ගැනීමට රජය පියවර ගෙන ඇතැයි මානව හිමිකම් දිනය නිමිත්තෙන් කොළඹදී පැවති මහජන සංවාදයක් අමතමින් ජාතික භාෂා හා සමාජ ඒකාබද්ධතා අමාත්‍ය වාසුදේව නානායක්කාර මහතා පැවසී ය. 

 ආරම්භක පියවරක් වශයෙන් මෙම ක්‍රියාමාර්ගය ගෙන ඇති බවත් ඉදිරියේ දී මෙය තව දුරටත් පුළුල් කිරීමට හැකි වනු ඇතැයි තමන් අපේක්‍ෂා කරන බවද අමාත්‍ය වරයා මෙහිදී පැවසීය. 

 අමාත්‍යවරයා මෙම අදහස් පළකළේ දෙසැම්බර් 12 දින ශ්‍රී ලංකාවේ භාෂා අයිතීන් ප්‍රවර්ධනය උදෙසා වූ සිවිල් සමාජ සංවිධාන එකතුව විසින් කොළඹ මහවැලි කේන්ද්‍රයේ පැවැත්වූ ශ්‍රී ලංකාවේ භාෂා අයිතීන් ප්‍රවර්ධනය පිළිබඳව වූ මහජන සංවාදයේදී ය. 
