ஒற்றுமை உணர்வை இழந்தமையே உலக முஸ்லிம்களின் பின்னடைவு

உலக முஸ்லிம் சமூகத்தின் மறுமலர்ச்சிக்குப் பல்துறை தழுவிய ஒரு மகத்தான பங்களிப்பை ஈரான் நல்கி வருகிறது.
இஸ்லாமிய பாரம்பரியத்திற்கு முற்றிலும் மாறுபட்ட உலகியல் கல்வியோடு கூடிய மார்க்கக் கல்வி அமைப்பைக் கொண்ட சர்வ கலாசாலைகளுள் அல் ஜாமி அத்துல் முஸ்தபா அல் ஆலமிய்யா சர்வ கலாசாலை சிறந்த மார்க்கக் கல்வி மையமாகும்.
இஸ்லாமிய அடிப்படைக் கொள்கைகள் புறக்கணிக்கப்பட்டு, இஸ்லாத்திற்கு எதிரான வல்லரசு நாடுகளின் அச்சுறுத்துதல்களுக்கு மத்தியில், முழு முஸ்லிம் சமூகமும் துண்டாடப்பட்டுள்ள துரதிஷ்டமான சூழ்நிலையிலும் தனது பாதை குறித்து தெளிவான ஒரு நிலைப்பாட்டைக் கொண்டுள்ள ஜாமிஆ இன்றைய சூழலில் ஒற்றுமையின் அவசியத்தை மிகவும் உணர்ந்து அதற்கேற்றவாறு தமது செயற்களங்களை உருவாக்குகின்றது.
உலக முஸ்லிம்கள் அனைவர்களது நாவுகளும் ஒற்றுமைத் தாகத்தை வெளிப்படுத்தினும், இன்னும் அது வெற்றியளிக்கவில்லை. ஒற்றுமையை விரும்புகின்றனர். வலியுறுத்தப்படுகின்றனர். ஆனால், ஒற்றுமைப்பட்டனரா? என்றால், அதுதான் இல்லை. நாவோடு அமுங்கிப் போகும் வெற்று வார்த்தைகளாகவே ‘சமாதானத் தாகம்’ மாறிப்போயுள்ளது. ஒற்றமை குலைந்திருந்த சமுதாயத்தில்தான் இஸ்லாம் உதயமானது. பகைமை முற்றி இரத்தக்கறை கண்ட மண்ணைத்தான் இஸ்லாம் சமாதான பசுமைப் பூங்காவாக மாற்றியது. உலகில் வாழ்கின்ற ஒட்டுமொத்த முஸ்லிம்களுக்குள்ளேயே எத்தனை பிரிவுகள். அத்தனை பிரிவினரும் ஒற்றுமைத் தாகம் கொண்டவர் தாம். ஆனால், ஒற்றுமை பிறக்கவில்லை. ஒற்றுமையை விரும்பும் முஸ்லிம்கள் அதற்கென இஸ்லாம் சொன்ன வழி முறைகளுக்கு முக்கியத்துவம் கொடுக்காமையே இதற்குக் காரணம் எனலாம். பிரதேச, அரசியல், கொள்கை ரீதியாகப் பிரிந்து காணப்படுகின்ற உலக முஸ்லிம்கள் மத்தியில் ஒற்றுமை என்பது பல வழிகளில் அவசியப்பட்டுக் காணப்படுகின்றது.
முஸ்லிம்கள் தங்கள் உரிமைகளைப் பூரணமாக அனுபவிப்பதற்கான வாய்ப்பை ஏற்படுத்திக்கொள்வதனாலும், பலம்மிக்க சமுதாயமாகத் திகழ வேண்டுமானாலும் தமக்குள்ளான ஒற்றுமை மனப்பான்மையை வளர்த்தல் அவசியப்பட்டுக் காணப்படுகின்றது. மொத்தத்தில் நம் முஸ்லிம் சமூகத்தின் பயப்பிராந்தியமற்ற நிலையும், விடிவும், சுதந்திரமும், நமக்குள் நிலவும் பிரதேச, அரசியல், கொள்கை ரீதியான கசப்புணர்வுகள் விடைபெறுவதிலேயே தங்கியுள்ளன. இதனை உலக வாழ் ஒவ்வொரு முஸ்லிமினதும் கவனத்திற்குக் கொண்டு வருவதே ஈரான் நாட்டின் நோக்கமும் இலட்சியமுமாகும். எனவே இஸ்லாமிய உலகின் சந்து பொந்துகளில் எல்லாம் ஒற்றுமையின் அவசியம் குறித்து ஓங்கி முழங்கப்பட்டாலும், ‘முஸ்லிம்களின் அவல நிலைக்கும் அந்நிய சக்திகளின் பிடியில் சிக்கித் தவிப்பதற்கும் அடிப்படைக் காரணம் ஒற்றுமை உணர்வை இழந்தமையே. எனவே இது தொடருமானால் முஸ்லிம்களின் எதிர்காலம் இதைவிட மோசமடையலாம்’ என்ற தூரநோக்குச் சிந்தனையின் தூண்டலினால் ஈரான் நாடு நமக்கும் அழைப்பு விடுத்தது.
இந்நிலையில் இலங்கையிலுள்ள பல அரபு மத்ரஸாக்களிலிருந்தும் தெரிவு செய்யப்பட்ட தகுதிவாய்ந்த உலமாக்களை, இலங்கை ஈரான் தூதரகத்தின் அனுசரணையுடன் ஈரானிற்கு அழைத்துச் சென்று, அல் ஜாமிஅத்துல் முஸ்தபா அல் ஆலமிய்யா சர்வ கலாசாலையில் ஒரு மாத கால பயிற்சிப் பாசறையை நடத்தினார்கள். அதில், ‘மாணாக்கர்களுக்கு எப்படி கல்வி புகட்டப்பட வேண்டும்’ எனும் கருப் பொருளில் அறிவுரைகளை வழங்கி, தங்குமிட வசதிகளை வழங்கி நல்ல முறையில் உபசரித்தார்கள். குறிப்பாக எமது அனைத்து செலவீனங்களையும் ஜாமியா ஏற்றிருந்தமை குறிப்பிடத்தக்க விடயமாகும்.
உலகில் பரந்து கிடக்கின்ற இஸ்லாமிய சர்வ கலாசாலைகளுள் ஈரான் அல் ஜாமிஅத்துல் முஸ்தபா அல் ஆலமிய்யா முதல் இடத்தை வகிப்பது அந்நாட்டு மக்கள் இஸ்லாத்தின் மீது வைத்திருக்கின்ற ஒப்பற்ற பற்றை வெளிச்சம் போட்டுக் காட்டுகின்றது. இங்கு 80 நாட்டு மக்கள், கிட்டத்தட்ட 20 ஆயிரம் மாணவர்கள் அவர்கள் விரும்பிய பல துறைகளிலும் கற்றுத் தேர்ச்சியடைகிறார்கள். மேலும், திருமணம் செய்தவர்களும் அங்கு கல்வியைத் தொடர்ந்து வருகின்றனர். இவர்களுக்கென பிரத்தியேக விடுதி அறைகள் அமைக்கப்பட்டிருக்கின்றன. ஒட்டு மொத்தத்தில் இங்கு கல்வி பயிலுகின்ற அனைத்து மாணவ, மாணவியர்களினது செலவீனங்களை ஜாமிஆ ஏற்றுக் கொண்டிருப்பது அதன் தனித்துவத்தை எடுத்துக் காட்டுகின்றது.
மறுமைக்கு உரித்தான சிறந்த இஸ்லாமியர்களை உருவாக்க வேண்டும் என்று ஜாமியாவால் ஆரம்பிக்கப்பட்ட இன்னும் பல இஸ்லாமிய சர்வ கலாசாலைகளை பார்வையிட்டதோடு, அக்கலாசாலைகளின் பீடாதிபதிகள் உட்பட முக்கிய பிரமுகர்களுடன் கலந்துரையாடப்பட்டது. இக்கலந்துரையாடல் நமது அறிவையும், ஆளுமையையும், சிந்தனையையும் வளர்க்கப் பெரிதும் உதவியது. விசேடமாக அங்கு நமது ஸ¤ன்னத்-வல்-ஜமாஅத் கொள்கைக்குட்பட்ட சர்வ கலாசாலை ஒன்றும் இயங்கி வருவது சந்தோஷத்தையே வரவழைக்கின்றது. அதில் பன்னாட்டு மாணவர்களும் கல்வி கற்று வருகின்றனர். அவர்களுக்கு நான்கு மத்ஹபுகளின் சட்ட திட்டங்களும் போதிக்கப்படுகின்றன. அதன் அடிப்படையிலேயே அமல்களையும் செய்து வருகின்றனர். முக்கியமாக சர்வ மதங்களையும் ஆய்வுசெய்யக் கூடிய ஒரு சர்வ கலாசாலை அமைந்திருப்பது அந்நாட்டு மக்கள் சர்வ மதங்களையும் மதிக்கின்றனர் என்பதை கோடிட்டுக் காட்டுகின்றது.
கடந்த சில வருடங்களுக்குள் அல் ஜாமிஅத்துல் முஸ்தபா அல் ஆலமிய்யா சர்வ கலாசாலை உலக ஷிஸ்லிம்கள் மத்தியில் பாரியதொரு தாக்கத்தை ஏற்படுத்தியுள்ளது. சில சுயநல வாதிகளால் நூதனமாக நிலவி வந்த பல தவறான கருத்துக்களைக் களைவதிலும் இஸ்லாமிய ஒற்றுமையின் பால் மக்களது ஆழமான ஈடுபாட்டைச் செலுத்துவதிலும் ஜாமிஆ கணிசமான பங்களிப்பைச் செலுத்தியுள்ளது. அத்தோடு உலக இஸ்லாமிய ஒற்றுமையின் பால் அழைப்பு விடுத்தும் வருகின்றனர். எனவே, இச்சிறிய காலப் பிரிவுக்குள் ஜாமிஆ புரிந்திருக்கும் சாதனைகளை மீளாய்வு செய்து பார்க்கும் போது அது ஒரு நிலையான வளர்ச்சிப் பாதையில் தொடர்வதை அவதானிக்கலாம். உலக முஸ்லிம் உம்மத் வேண்டி நிற்கும் இஸ்லாமிய மறுமலர்ச்சிக்கு குறிப்பிடத்தக்க ஒரு மகத்தான பங்களிப்பை எதிர்காலத்திலும் ஜாமிஆ வழங்கும் என்பது நமது எதிர்பார்ப்பாகும்.
வளர்ச்சிப் பாதையில் வீறுநடை போட்டுக்கொண்டிருக்கும் ஈரான் நாட்டின் உலக பிரசித்தி பெற்ற காரிகள், ஹாபிழ்கள், உலமா பெருந்தகைகள் போன்றோரை சந்தித்தோம். அவர்கள் நம்முடன் மிகவும் நளிமான முறையில் நெருங்கிப் பழகி, அன்பான முறையில் உபசரித்து, அவர்களது சந்தோஷத்தின் உச்சத்தை வெளிப்படுத்த அன்பளிப்புக்களையும் வாரி வழங்கினார்கள். நமது வருகை பற்றிய தகவல்களை அந்நாட்டு ஊடகங்களுக்கு அறிவித்தமை மாத்திரமல்லாது, அந்நாட்டு ஜும்ஆப் பள்ளிகளில் முக்கிய பள்ளியாகக் கருதப்படுகின்ற பாத்திமா மஃஸ¥மா வலியுல்லாஹ் ரழியல்லாஹு அன்ஹா என்ற வலியுல்லாஹ் அடங்கப்பெற்றிருக்கும் பள்ளி வாசலில் ஜும்ஆத் தொழுகையின் பின்னர் அப்பள்ளி வாசலின் பிரதம இமாம் அவர்கள் ‘இலங்கை ஸ¤ன்னத்-வல்-ஜமாஅத் உலமாக்களது ஈரான் விஜயம்’ பற்றி விசேட அறிவித்தல் கொடுத்து கெளரவித்தார்கள்.
மெளலவி ஏ. சி. அஹ்மத் பbல் (காஸிமி)
தெவட்டகஹ ஜும்ஆப் பள்ளி
