எமது பிரச்சினைகளைத் தீர்ப்பதற்குவெளியார் தலையீடு தேவையில்லை

சீண்மையில் லக்னோ நகரில் மகாத்மா காந்தி சமாதான விருதைப்பெற்ற சப்ரகமுவ மாகாண முதலமைச்சர் மஹிபால ஹேரத்தை கெளரவிக்கும் முகமாக கேகாலை நகர சபை மண்டபத்தில் ஒரு வரவேற்புபசாரம் இடம்பெற்றது.
ஞாயிற்றுக்கிழமை நடைபெற்ற நிகழ்விட்கு பிரதமர் டி. எம். ஜயரட்ன பிரதம அதிதியாக தலைமை தாங்கினார்.
பிரதமர் அங்கு உரையாற்றும் போது கூறியதாவது :-
இந்த உயரிய விருதினைப் பெற்றிட முதலமைச்சர் மஹிபால ஹேரத் தகுதியுடையவர் ஆவார். இந்த விருதினைப் பெற்றதன் மூலம் எமது நாட்டுக்குக் கீர்த்தியைப் பெற்றுத் தந்துள்ளார். முதலமைச்சர் இன ஒற்றுமைக்காக அயராது பாடுபடுபவர். இங்கே திரண்டிருக்கும் மக்களில் சிங்களவர், தமிழர், முஸ்லிம்கள் அருகருகே அமர்ந்துள்ளதைக் காணக்கூடியதாயுள்ளது. இந்த நல்லிணக்கமும், ஒற்றுமையும் நாடெங்கிலும் வியாபிக்க வேண்டும். இதற்காகவே நாங்கள் பாடுபட்டு வருகிறோம். மேலும் முதலமைச்சர் மாகாணத்தில் கல்வியின் தரத்தை உயர்த்திட பெரும் சேவை ஆற்றி வருகிறார். சிங்கள, தமிழ், முஸ்லிம் பாடசாலைகளுக்கு பாகுபாடின்றி சகல வளங்களையும் பெற்றுத் தந்துள்ளார். இதனால்தான் இந்த விருது இவருக்கு அளிக்கப்பட்டுள்ளது.
இப்போது நாட்டு மக்கள் நிம்மதியாக வாழ்வதைக் காணமுடிகிறது. கடந்த முப்பது வருட காலமாக நாட்டை அழித்துக்கொண்டிருந்த பிரிவினைவாதிகளைக் கூண்டோடு ஒழித்த பெருமை எமது ஜனாதிபதியையே சாரும். அதனால்தான் நாட்டு மக்கள் அவரைச் சூழ்ந்துள்ளனர். அவரது அடுத்த முயற்சியான பொருளாதார அபிவிருத்தி வெற்றிபெற நாமனைவரும் அவருக்கு ஒத்துழைப்பு நல்க வேண்டும். இன்று சில எதிர்க் கட்சித் தலைவர்கள் எடுத்ததற்கெல்லாம் பிறநாட்டுத் தலைவர்களிடம் சென்று முறைப்பாடு செய்கின்றனர். எமது பிரச்சினை களை எம்மால் தீர்த்துக்கொள்ள முடியும். அண்மையில் பாராளுமன்றத்தில் நடந்த சிறு சம்பவத்தைக் கூட வெளிநாட்டுத் தலைவர்களிடம் முறையிட் டுள்ளனர். இதுபோன்ற சம்பவம் எல்லா நாடுகளிலும் நடைபெறத்தான் செய்கிறது. மறப்போம், மன்னிப்போம் என்ற ரீதியில் இதனை அணுக வேண்டும். இலங்கை பூரண விடுதலைபெற்ற சுதந்திர நாடாகும். எமது பிரச்சினைகளைத் தீர்த்திட வெளியார்களின் தலையீடு தேவையில்லை என்றார். முதலமைச்சர் மஹிபால ஹேரத் பேசுகையில் தாம் பெற்ற விருது இம்மாகாண மக்களுக்குச் சொந்தமாகும். இம்மக்களால் தான் இன்று தாம் இந்த நிலையில் உள்ளதாய் கூறினார். தமது மக்களுக்கு சேவையாற்றவே தாம் பாராளுமன்ற பதவியைத் துறந்து மாகாண சபைக்கு வந்ததாய் கூறினார். மக்களோடு வாழ்ந்திடவே விரும்புவதாய் தெரிவிதார். தமது இந்த உயர்வுக்கு உறுதுணையாய் இருந்த தமது பெற்றோர், பாரியார், பிள்ளைகள், ஆசான் ஆகியோருக்கு நன்றி கூறினார்.
பேராசிரியர் ஜகத் பாலசூரிய, மூத்த அமைச்சர் அத்தாவுத செனவிரட்ன இன்னும் அனேகர் பேசினர்.

