பிணை கோரிராஜh மனு தாக்கல்

சி. பி. ஐ. இன்று பதிலளிக்கும்
‘2ஜி’ ஊழல் வழக்கில் கைது செய்யப்பட்டு கடந்த ஓராண்டுக்கும் மேலாக டில்லி திகார் சிறையிலுள்ள முன்னாள் தொலைத்தொடர்பு அமைச்சர் ராஜா, தனக்கு பிணை வழங்கக் கோரி முதன் முறையாக மனு தாக்கல் செய்துள்ளார். 
இந்த அதிரடித் திருப்பத்திற்குக் காரணம், ராஜா அமைச்சராக இருந்த போது தொலைத் தொடர்புத் துறையின் செயலாளராக இருந்த பெகுராவுக்கு நேற்று முன்தினம் பிணை கிடைத்தது. இதையடுத்து, ராஜாவுக்கு இந்தமனமாற்றம் ஏற்பட்டுள்ளது. 
இவரது மனு, இன்று விசாரணைக்கு வருகிறது. முன்னாள் தொலைத் தொடர்பு செயலர் பெகுராவிற்கு உச்ச நீதிமன்றம் நேற்று முன்தினம் பிணை வழங்கியதையடுத்து ராஜா சார்பில் பிணை கேட்டு மனு தாக்கல் செய்யப்பட்டது. 
ராஜாவின் பிணை கோரிக்கை மனுவுக்கு இன்று மதியம் 2 மணிக்குள் பதிலளிக்குமாறு சி. பி. ஐ. க்கு நீதிபதி ஷைனி உத்தரவிட்டார். ஸ்பெக்ட்ரம் வழக்கில் குற்றம் சாட்டப்பட்டு கடந்த ஆண்டு பெப்ரவரி மாதம் 2 ஆம் திகதி முன்னாள் அமைச்சர் ராஜாவை சி. பி. ஐ. கைதுசெய்து, டில்லி திகார் சிறையில் அடைத்தது. அதையடுத்து இந்த வழக்கில் கடந்த ஆண்டு ஏப்ரலில் சி. பி. ஐ., குற்றப் பத்திரத்தை தாக்கல் செய்தது. பிறகு கடந்த ஆண்டு அக்டோபர் மாதம் ராஜா உட்பட 17 பேர் மீது பாட்டியாலா நீதிமன்ற நீதிபதி குற்றச்சாட்டுகளை பதிவு செய்தார்.
இந்த வழக்கில் ராஜா இதுவரை பிணை கோரி மனு தாக்கல் செய்யவில்லை. ராஜா மற்றும் பெகுராவைத் தவிர அனைவருக்கும் ஏற்கனவே பிணை தரப்பட்டிருக்கிறது. பெகுராவின் பிணை மனுவிற்கு சி. பி. ஐ. எதிர்ப்பு தெரிவித்த காரணத்தால், இதுவரை பெகுராவிற்கு பிணை கிடைக்காமல் இருந்தது. இந்நிலையில் நேற்று முன்தினம் மதியம் 2 மணிக்கு உச்ச நீதிமன்றம் பெகுராவிற்கு பிணை வழங்கியது.
பெகுராவிற்கு பிணை கிடைத்ததை தொடர்ந்து, ராஜாவும் பிணை கோர முடிவு செய்தார். இந்த திருப்பத்தையடுத்து, ராஜா சார்பில் அவரது வழக்கறிஞர் மனு சர்மா நேற்று முன்தினம் மதியம், பாட்டியாலா நீதிமன்றத்தில் நீதிபதி ஷைனி முன் பிணை மனு தாக்கல் செய்தார். பிணை மனுவில் கூறப்பட்டிருப்பதாவது;
ஸ்பெக்ட்ரம் வழக்கில் ராஜா மீது கூறப்பட்டுள்ள குற்றச்சாட்டுகள் பொய்யானவை. இந்த குற்றச்சாட்டுகள் அனைத்தும் ஜோடிக்கப்பட்டவையே தவிர, சட்டபூர்வமானதல்ல. இந்த வழக்கில் குற்றம் சாட்டப்பட்ட அனைவருக்கும் பிணை வழங்கப்பட்டு விட்டது. ஸ்பெக்ட்ரம் வழக்கில் அனைவரின் மீதும் ஒரே விதமான குற்றச்சாட்டுக்களை சி. பி. ஐ. பதிவு செய்திருக்கிறது. 
எனவே அவர்கள் அனைவருக்கும் பிணை வழங்கப்பட்ட நிலையில், ராஜாவுக்கும் பிணை வழங்குவதே முறையாகும். மேலும், பாட்டியாலா நீதிமன்றத்தில் நடந்து வரும் குறுக்கு விசாரணையில் இதுவரை 41 சாட்சிகள் விசாரிக்கப்பட்டுவிட்டன. தவிர 1,500 பக்கங்கள் அளவிற்கு ஆதாரங்கள் பதிவு செய்யப்பட்டுவிட்டன. இந்த வழக்கிற்கு தொடர்புடைய ஆவணங்களை, கடந்த 2009 ஆம் ஆண்டு அக்டோபர் மாதத்தின் போதே சி. பி. ஐ. பறிமுதல் செய்துவிட்டது. எனவே, காட்சிகளையும், ஆதாரங்களையும் கலைப்பதற்கு இனிமேல் எந்த வாய்ப்பும் இல்லை. இதுவரை நடந்த விசாரணைகள் அனைத்திலும் சி. பி. ஐ. யின் உத்தரவிற்கேற்ப ராஜா நடந்துகொண்டார்.
சட்டத்தை மதித்து நடக்கும் ராஜா, தனக்கு பிணை வழங்கினால் வழக்கு விசாரணைக்கு எந்த விதமான இடைஞ்சலும் செய்ய மாட்டார். பிணை கொடுக்கும் பட்சத்தில், நீதிபதி விதிக்கும் அனைத்து நிபந்தனைகளையும் அவர் ஏற்றுக்கொள்வார். எனவே, இந்த வழக்கில் தனக்கு பிணை வழங்க வேண்டும். 
இவ்வாறு அந்த மனுவில் கூறப்பட்டுள்ளது. ராஜாவின் பிணை மனுவை ஏற்ற நீதிபதி அதற்கு சி. பி. ஐ. யின் நிலைப்பாட்டை கேட்டார். அதற்கு சி. பி. ஐ. வழக்கறிஞர் ஏ. கே. சிங், ராஜாவின் பிணை மனுவிற்கு பதிலளிக்க ஒருநாள் அவகாசம் வேண்டும்என்று கேட்டார். உடனே ராஜாவின் வழக்கறிஞர், பதில் மனுவை இன்று தாக்கல் செய்தால் நல்லது என்று கூறினார். 
அதைக் கேட்ட சிங்க், பெகுராவின் பிணை மனுவிக்கு உச்ச நீதிமன்றம் கொடுத்த உத்தரவை பார்த்த பிறகு தான் பதிலளிக்க முடியும். எனவே, தங்களுக்கு ஒருநாள் அவகாசம் வேண்டும் என்று கூறி விட்டார். இதையடுத்து பிணை மனுவுக்கான பதிலை மே 11 அதாவது இன்று மதியம் 2 மணிக்குள் தாக்கல் செய்ய நீதிபதி ஷைனி உத்தரவிட்டார்.
