மேற்கு வங்கத்திற்கு அறிவித்த ரயில்வே திட்டங்களை கைவிட மாட்டோம்


மத்திய அரசில் இருந்து மம்தா பனர்ஜியின் திரிணாமுல் காங்கிரஸ் கட்சி விலகியது. இதையடுத்து திரிணாமுல் ஆளும் மேற்கு வங்கத்திலும் கூட்டணி முறிந்தது காங்கிரஸ் மந்திரிகள் 6 பேரும் இராஜினாமா செய்தனர். திரிணாமுல் காங்கிரஸைச் சேர்ந்த முகுல்ராய் வகித்து வந்த ரயில்வே துறை, மத்திய மந்திரியான சி.பி. ஜோஷிக்கு கூடுதல் பொறுப்பாக வழங்கப்பட்டது.
இந்நிலையில், மேற்கு வங்கத்தில் பதவி விலகிய காங்கிரஸ் மந்திரிகள் 6 பேரும் ரயில்வே மந்திரி சி.பி. ஜோஷியை சந்தித்து மனு அளித்தனர். அதில் மேற்கு வங்கத்திற்கு ஏற்கனவே அறிவிக்கப்பட்ட ரயில்வே திட்டங்களை தொடர்ந்து செயல்படுத்த உறுதி அளிக்க வேண்டும் என்று கோரிக்கை விடுத்திருந்தனர்.
இதற்கு பதில் அளித்த மந்திரி ஜோஷி, “மேற்கு வங்க மாநிலத்திற்கு என்னென்ன திட்டங்கள் அறிவிக்கப்பட்டதோ, அவை அனைத்தும் நிதி ஒப்புதலுடன் செயல்படுத்தப்படும். ஏனெனில், இந்த திட்டங்கள் அனைத்தும் பிரதமர் மன்மோகன் சிங் தலைமையிலான ஐக்கிய முற்போக்கு கூட்டணி அரசு அறிவித்தவையாகும் என்றார்.
ஜோஷியை சந்தித்து விட்டு வந்த முன்னாள் மந்திரி மனாஸ் ரஞ்சன் பூனியா நிருபர்களிடம் கூறுகையில், மேற்கு வங்கத்திற்கு கடந்த 3 ஆண்டுகளில் அறிவிக்கப்பட்ட ரயில்வே திட்டங்கள் அனைத்தும் மந்திரி மாற்றம் காரணமாக கைவிடப்படும் என்று பிரசாரம் செய்து வருகின்றனர். எனவே மக்கள் மத்தியில் உள்ள கவலையை தணிக்கும் வகையில் மந்திரியை சந்தித்தோம் அவரும் திட்டங்கள் அனைத்தும் செயல்படுத்தப்படும் என்று உறுதி அளித்துள்ளார்.
ஹால்டியா ரயில் பெட்டி தொழிற்சாலை, ஹவுரா மின் திட்டங்கள் உள்ளிட்ட சில திட்டங்களை துவக்கி வைக்க மந்திரிக்கு அழைப்பு விடுத்துள்ளோம் என்றார்.ரயில்வே மந்திரிகளாக திரிணாமுல் காங்கிரஸ் கட்சியைச் சேர்ந்த மம்தா, தினேஷ் திரிவேதி, முகுல்ராய் ஆகியோர் பொறுப்பில் இருந்த காலகட்டத்தில், மேற்கு வங்க மாநிலத்திற்கு ரூ 40 ஆயிரம் கோடி மதிப்பிலான 17 திட்டங்கள் அறிவிக்கப்பட்டது குறிப்பிடத்தக்கது.
