சிறந்த ஆளுமையின் மூலம் இலங்கை ஜனாதிபதிவறுமை ஒழிப்பை வெற்றிகரமாக நிறைவேற்றி வருகிறார்


(நேற்றைய தொடர்ச்சி)
சற்று நேரத்திற்கு முன்னர், எங்களின் நெருங்கிய நண்பனான பாகிஸ்தானின் சிந்த் மாகாணத்தின் பெரு மதிப்புக்குரிய சபாநாயகரான நியாஸ் அஹமட் கூரோ, இலங்கையில் பயங்கரவாதம் முற்றாக ஒழிக்கப்பட்டுள்ள போதிலும் உள்ளூரில் உள்ள சில சக்திகள் பயங்கரவாத அச்சுறுத்தலைத் தொடர்ந்தும் வைத்திருக்கிறார்கள் போன்ற உணர்வு தனக்கு ஏற்பட்டிருக்கிறதென்று மிகவும் பொருத்தமான கருத்தை வெளியிட்டிருந்தார்.
இந்தப் பேரவைக்குத் தலைமை தாங்கும் சீமாட்டி அவர்களே, இன்று எமது நாட்டின் முன்னைய அரசாங்கத்தின் கீழ் இருந்த சித்திரவதைக் கூடங்கள் இருக்கவில்லை என்பதை திட்டவட்டமாக எடுத்துரைக்க விரும்புகிறேன்.
இன்று எங்கள் நாட்டில் சிறைக்கைதிகளாக இருந்தவர்களை வெளியில் பலவந்தமாக விடுவித்து அவர்களை சுதந்திர பறவைகளாக்கிய பின்னர் அகில இலங்கை சமாதான நீதவான் போன்ற கெளரவப் பட்டங்களை முன்னைய அரசாங்கம் செய்தது போன்று பெற்றுக் கொடுக்கவில்லை. எங்கள் ஜனாதிபதி இன்று இலங்கையின் இருள் சூழ்ந்த வரலாற்றை முற்றாக நீங்கிவிட்டார்.
எங்கள் நாட்டின் கெளரவ எதிர்க்கட்சித் தலைவர் இப்போதைக்கு இந்த சபையில் சமுகமளித்திருந்தால், நான் இப்போது சொல்வதை அவர் புரிந்துகொண்டு அதனை அங்கீகரித்திருப்பார். அதன் மூலம் அவருக்கு கடந்தகால நிகழ்வுகள் ஞாபகத்திற்கு வந்திருக்கும்.
சிலர் டூனீசியா மற்றும் எகிப்தில் ஏற்பட்டு வரும் அரசியல் மாற்றங்கள் குறித்து புத்துணர்வைப் பெறுகிறார்கள். எங்கள் எதிர்க்கட்சித் தலைவர் குறிப்பிட்ட இதுபோன்ற சில நாடுகளில் தேர்தல் பல தசாப்தங்களாக நடத்தப்படவில்லை. அதனால் அந்நாடுகளில் மக்கள் விரக்தி அடைந்தும் இருக்கலாம். எங்கள் நாட்டைப் பாருங்கள். தற்போது ஏற்பட்டுவரும் வெள்ளப் பெருக்குகளை விட மிக வேகமாக தேர்தல்கள் நடத்தப்படுகின்றன.
இலங்கையில் வெவ்வேறு விதமான 17 தேர்தல்கள் நடத்தப்பட்டன. ஜனாதிபதித் தேர்தல், பொதுத் தேர்தல், மாகாணசபைத் தேர்தல் மற்றும் உள்ளூராட்சி மன்றத் தேர்தல்கள் நடத்தப்பட்டன. இந்த சகல தேர்தல்களிலும் மக்கள் தங்கள் சுதந்திர வாக்குரிமையைப் பிரயோகித்து ஜனாதிபதியின் அரசியல் கட்சியை ஆதரித்து வாக்களித்தார்கள். 
இந்த 17 தேர்தல்களில் அரசாங்கக் கட்சியைத் தவிர மற்றைய கட்சிகள் வெற்றிபெறவில்லை. அவை சிறந்த ஆளுமை இன்மையே தங்கள் தோல்விக்கு காரணமென்று போலியான காரணங்களை முன்வைக்கின்றனர். எதிர்க்கட்சியினர் ஒரு தேர்தலில் கூட வெற்றி பெறாவிட்டால் நாங்கள் என்ன செய்ய முடியும்? இந்த தேர்தல் முடிவுகள் மக்களின் விருப்பத்தையே பிரதிபலிக்கின்றது. எங்களால் மக்களின் விருப்பத்தை மாற்றிவிட முடியாது.
எனவே, டுனீசியா, எகிப்து போன்ற நாடுகளுடன் இலங்கையை ஒப்பிட்டுப் பார்க்க முடியாது. இலங்கையின் சுதந்திரம் வாய்ந்த ஒரு சமுதாயத்தில் மக்களின் வாக்குரிமை பல தடவைகள் வெற்றிகரமாக பரீட்சித்துப் பார்க்கப்பட்டிருப்பதையும் நான் இங்கு ஞாபகப்படுத்த விரும்புகிறேன்.
எமது நாடு ஒரு சுதந்திரமான நாடு. நாம் எமது நாட்டின் கடந்தகால சாதனைகளைப் பார்த்து புத்துணர்வு பெற்று தேசப் பணியை மேற்கொண்டு வருகிறோம். மற்ற நாடுகளில் நடக்கும் நிகழ்வுகளைப் பார்த்து நாம் கவலைப்பட வேண்டியதில்லை. எங்கள் அரசாங்கம் ஒரு வலுவான அரசாங்கம். நாம் எங்கள் சமூகத்தை ஜனநாயக மயப்படுத்தியி ருக்கிறோம்.
இப்போது எங்கள் நாட்டில் வழமையாக நடக்க வேண்டிய தேர்தலுக்கு நாம் தயாராகிக் கொண்டிருக்கிறோம். பாராளுமன்ற அமைப்பை ஜனநாயக அமைப்பாக மாற்றும் நடைமுறை இலங்கையில் வலுப்பெற்று விளங்குகிறது. எங்கள் பெருமதிப்புக்குரிய பாரத தேசமான இந்தியா, பாகிஸ்தான், பங்களாதேஷ் மற்றும் மாலைதீவு குடியரசின் மக்கள் அதி உன்னதமான தேசப்பற்றுக் கொண்டுள்ளவர்கள். 
அவர்கள் தங்கள் தாய் நாட்டின் மீது அசையாத அன்பையும் மதிப்பையும் வைத்திருக்கிறார்கள். அவர்கள் ஒவ்வொருவரும் நான் ஒரு இந்தியன். நான் ஒரு பாகிஸ்தானியன் என்றெல்லாம் தங்களை அறிமுகப்படுத்தி பெருமையடைந்து வருகிறார்கள். 
எங்கள் பாராளுமன்றத்தில் சபாநாயகர் சமல் ராஜபக்ஷ தலைமையில் நான் உட்பட இலங்கைத் தூதுக்குழுவொன்று பாகிஸ்தான் சென்றிருந்த போது, இந்தியாவையும் பாகிஸ்தானையும் பிரிக்கும் வஜா எல்லைப் பகுதிக்குச் சென்றிருந்தோம். 
அப்போது எங்களுக்கு இரு தரப்பில் இருந்தும் எல்லையைப் பாதுகாக்கும் ஜவான்கள் ஜெய் ஹிந்த் என்றும் பாகிஸ்தான் ஜிந்தாபாத் என்றும் குரல் எழுப்புவதைக் கேட்டு தேசப்பற்று உணர்வு எங்கள் மனதில் வலுவூன்றியது. அது போன்று இலங்கையில் நாங்கள் ஸ்ரீலங்கா ஜெயவேவா என்று குரல் எழுப்ப வேண்டுமென்ற உணர்வு எங்கள் மனதில் வலுப்பெற்றது. 
இதன் மூலம் நாம் தேசப்பற்றின் மகத்துவத்தை புரிந்துகொண்டோம். இந்த உணர்வையே எங்கள் ஜனாதிபதியும் பாராளுமன்றத்தில் ஆற்றிய உரையில் உரத்த குரலில் முதலாவதும் எனது தாய்நாடு, இரண்டாவதும் எனது தாய்நாடு, மூன்றாவதும் எனது தாய்நாடு என்று கூறினார்.
மழை ஓய்ந்துவிட்டாலும் தூரல் இருக்கத்தான் செய்யும். பயங்கரவாதம் ஓய்ந்துவிட்டது. என்றாலும் அதன் ஆபத்து இருக்கலாம். 
எனவே, நாம் மிகவும் அவதானமாக இருக்க வேண்டும். நாம் எமது கடந்த கால அனுபவங்களில் இருந்து இவற்றைத் தவிர்த்துக்கொள்வதற்கு புத்துணர்வு பெற வேண்டும். 
இந்த ஆபத்துக்கள் எமது நாட்டில் இருந்தாலும் வெளிநாட்டில் இருந்து வந்தாலும் அவற்றுக்கு வெற்றிகரமாக முகம் கொடுப்போம்.
வறுமையை ஒழிப்பது மாத்திரமல்ல. நாம் நாட்டின் அபிவிருத்தியை நெறியாக முன்னெடுத்துச் செல்வதிலும் கவனம் செலுத்தி வருகிறோம். கிழக்கின் உதயம், வடக்கின் வசந்தம் ஆகிய அபிவிருத்தித் திட்டங்கள் இன்று நாட்டின் அபிவிருத்திக்கு முழுமையான பங்களிப்பை வழங்குகின்றது.
இன்று வெளிவந்த சண்டே ஒப்சேவர் பத்திரிகையின் தலைப்பு செய்தியில் நிதியை உடனடியாக விடுவிக்குமாறு ஜனாதிபதி திறைசேரிக்கு பணிப்புரை என்ற செய்தியில் வெள்ள நிவாரணத்திற்கு அரசாங்கம் 33 பில்லியன் ரூபாவை ஒதுக்கியிருக்கின்றது என்று குறிப்பிடப்பட்டுள்ளது. இந்த நிதி வறுமை ஒழிப்பு, நாட்டின் அபிவிருத்தி மற்றும் உட்கட்டமைப்பு வசதிகளை செய்வதற்காகவும் சிறுவர் மற்றும் மகளிருக்காக உதவ ஒதுக்கப்பட்ட நிதியாகும். 
ஜனாதிபதி மக்களை பராமரித்து அரவணைத்து அவர்கள் அன்பு செலுத்தும் ஒரு உன்னத தலைவர் என்பதனால் தான் இவ்விதம் இயற்கை அனர்த்தங்களினால் துன்பத்தை எதிர்நோக்கும் திl8வீlழி உதவி செய்து வருகிறார்.
எங்கள் நாட்டில் ஜனாதிபதி தலைமையினால் அரசாங்கம் அதிக ஆர்வம் காட்டி வரும் பிரச்சினைகளில் மது அருந்தும் கொடிய பழக்கத்தினால் நாட்டிற்கும் சம்பந்தப்பட்டவர்களுக்கும் ஏற்படும் தீமைகளைத் தவிர்ப்பதும் முக்கியத்துவம் பெறுகின்றது. இந்து, பெளத்தம், கிறிஸ்தவம் மற்றும் இஸ்லாம் உட்பட அனைத்து மதங்களும் முற்றாக எதிர்க்கின்றன. இந்த மது அருந்தும் பழக்கத்திற்கு மஹிந்த சிந்தனை எண்ணக்கருவின் மூலம் ‘மதுவுக்கு முற்றுப்புள்ளி வைப்போம்’ தீர்வை ஏற்படுத்தியுள்ளார்.
மதிப்புக்குரிய பிரதிநிதிகளே நாம் அனைவரும் உணர்வு பூர்வமாக மதிநுட்பமான உலகில் எப்பகுதியிலும் சிறந்த ஆளுமை திறமையுடன் மக்கள் சேவையை மேற்கொள்வோமாக!
சபைக்கு தலைமை தாங்கும் பெரும் மதிப்புக்குரிய சீமாட்டி அவர்களே! எனக்கு நீண்ட நேரம் பேசுவதற்கு வாய்ப்பளித்தமைக்காக எனது நன்றியைத் தெரிவித்துக் கொள்கின்றேன்.
அல்ஹாஜ் 
ஏ. எச்.எம். அஸ்வர்...- 
பாராளுமன்ற உறுப்பினர்,
பாராளுமன்ற பேரவை உறுப்பினர்,
பாராளுமன்ற அலுவல்கள் மற்றும் முஸ்லிம் கலாசார விவகார முன்னாள் அமைச்சர்.
