கதிர்காமக் கந்தன் ஆலய திருவிழா


ஆதிமூல அறைக்குள் பக்தர்கள் செல்ல முடியாது. திரையால் மூடி மறைக்கப்பட்டுள்ளது. இது பரமரகசியமான பவித்திரமான இடம். காற்றோ, வெளிச்சமோ உட்புகாத முறையில் சாளரமோ, துவாரங்களோ இல்லாமல் கட்டப்பட்டுள்ளது. 
இவ்வறைக்கும் மத்திய அறைக்குமிடையே சிறுகதவுண்டு. யாரும் இங்கே செல்ல முடியாது. பூசகர் மட்டும் பக்தி சிரத்தையுடன் செல்வார். பக்தர்கள் தத்தம் காணிக்கைகளை செலுத்துவதற்கு மத்திய அறைக்கு அப்பால் செல்ல முடியாது.
பிரசித்தி பெற்ற கதிர்காம வருடாந்த மகோற்சவத்தின் போது, தாமிரத்திலோ தங்கத்தட்டிலோ எழுதப்பட்ட பரமரகசியமான மந்திர சக்திவாய்ந்த யந்திரத்தைக் கொண்ட வெண்துகிலால் மூடிய பேழையை யானை சுமந்து ஊர்வலம் வரும். விவரிக்க முடியாத சூட்சுமசக்தி எங்கும் நிலவுகிறது. 
பக்திமேலீட்டினால் சிலர் விழிநீர்மல்கப்பாடி ஆடுகின்றனர். இன்னும் சிலர் உருண்டும் புரண்டும் உடலை வாட்டி வதைத்துத் தம்பாவங்களுக்கெல்லாம் கழுவாய் தேடுகின்றனர்.
முக்கால எக்கரர் நிலப்பரப்பில் உள்ள கோயில் சுற்றுமதில் 6 அடி உயரத்தில் செங்கட்டியால் கட்டப்பட்டுள்ளது. சதுரவடிவிலுள்ள கோயில் வீதியில் சிறிய கோயில்கள் உள்ளன. கதிர்காம கந்தனின் அண்ணை கணபதிக்கும் மூத்த மனைவி தெய்வயானைக்கும் தனித்தனி கோயில்கள் உள்ளன.
ஞான சொரூபியான பிள்ளையார் கோயிலுக்கு பக்கத்தில் அழகும் பொலிவுங் கொண்ட அரசமரமுண்டு. இவ்வரசு புத்தகருக்கும் விஷ்ணுவுக்கும் புனிதமானது. மகாதேவலாயத்திற்கும் இருவாசல்கள் உள்ளன. தெற்கேயுள்ள பிரதான வாசல் வில்போன்று வளைந்த அலங்கார முகப்பைக் கொண்டது. 
பக்கத்தே சிறு கதவுண்டு. தேவாலயத்திற்கு எதிரே கந்தனின் இரண்டாவது மனைவி வள்ளியம்மாவின் கோயில், இக்கோயிலுக்கு இட்டுச் செல்லும் வழி 300 யார் நீளமும் 20 யார் அகலமும் உடையது.
ஏழுமலைகளில் ஒன்றின் மீது கதிர்காம கந்தனின் காட்சி கொடுத்ததின் ஞாபகார்த்தமாகவும் மாணிக்க கங்கையின் இடது கரையோரத்தில் வள்ளியை மணம் புணர்ந்ததைக் குறிக்கும் முகமாகவும் கதிர்காமக் கோயில் அவன் பெயரில் கட்டப்பட்டது. 
கதிர்காம கந்தனின் தமிழ் சமஸ்கிருத மொழிகளில் பல திருநாமங்கள் உள்ளன. அவையெல்லாம் அவனின் குணாதிசயங்கள், லீலைகள், வீரதீரச் செயல்களை வெளிப்படுத்தும் பெயர்களாகும். வருடாந்த மகோற்சவம் தீர்த்தத் திருவிழாவுடன் முடிவுறும். 
வானசாஸ்திரத்தையொட்டி மிக நுண்ணிய முறையில் கணிக்கப்பட்ட பூரணையன்று கந்தன் தீர்த்தமாடுவான். மாணிக்க கங்கையாற்றின் நீர் பரப்பில் பூசையில் வைக்கப்பட்ட வாளினாலோ அல்லது களியினாலே வட்டமிட்டு தண்ணீரை வெட்டுவார்.
“கந்த”, “கலியுக வரத” என வழங்கும் சகாப்தம் அக்கிரமம் புரிந்த அசுரரை தேவசேனாதிபதி கந்தவேள் சங்காரம் செய்ததிலிருந்தே கலியுகம் பிறந்தது. பெளத்த வருடமும் கிறிஸ்து வருடமும் எப்படி புத்தரும் இயேசுவும் தத்தம் மதங்களை ஸ்தாபித்ததிலிருந்து எழுந்தவையோ அதேபோல கலியுகமும் கந்தவேளின் வெற்றியை குறிப்பதாகும்.
ஒவ்வொரு வருடப் பிறப்பும் இராசி சக்கரத்தில் கூறப்பட்ட ஒரு ராசியிலிருந்து அடுத்த ராசிக்கு கிரகங்கள் மாறும் பொழுது நிகழ்கிறது. கந்தனைப் பற்றிய திருப்பாடல்கள், தோத்திரங்கள், கீர்த்தனங்கள் எல்லாம், “இவனே தமிழ்! இவனே தமிழ்தந்த தெய்வம்’ இவனே தமிழின் சுவை! இவனே முத்தமிழ்ப் புரவலன்! சங்கத் தமிழின் தலைமைப் புதல்வன்! முத்தமிழால் செந்தமிழ் நூல்வரித்தோன்! வைதாரையும் வாழவைப்போன்! என்று துதி பாடுகின்றன. 
தமிழ் மொழி இன்றும் நிலைத்திருப்பதின் காரணம் கந்தனின் வெற்றியே என்று இன்றும் ஒரு நம்பிக்கை உள்ளது.
