இந்தியாவைப் போன்று உதவுவதற்கு  சீன அரசாங்கமும் தயாராகவே உள்ளது: யாழ்ப்பாணத்தில் சீனத்தூதுவர்


இந்தியா எவ்வாறு இலங்கைக்கு உதவி செய்கின்றதோ அதேபோன்று சீன அரசாங்கமும் உதவிகளை வழங்குவதற்கு தயாராகவே உள்ளது என யாழ்ப்பாணத்திற்கு நேற்று வருகைதந்த சீனத்தூதுவர் வூ ஜியாங்கோ தெரிவித்தார்.
யாழ்ப்பாணத்திற்கு விஜயம் மேற்கொண்ட சீனத்தூதுவர் தலைமையிலான குழுவினரிடம் ஊடகவியலாளர்கள் எழுப்பிய கேள்வி ஒன்றுக்குப் பதிலளிக்கையிலேயே அவர் இவ்வாறு தெரிவித்தார்.
அங்கு அவர் மேலும் தெரிவிக்கையில்; 
இலங்கைக்கு மிக அண்மையாகவே இந்தியா உள்ளது. இது புவியியல் ரீதியானது என்பதுடன் வட பகுதி மக்களுக்கும் இந்தியாவிற்கும் இடையே நெருக்கமான உறவுகளையும் தோற்றுவிக்கின்றது. அத்தகைய உறவில் இந்தியாவின் உதவி வடபகுதி மக்களுக்குத் தேவையான ஒன்றாகவேயுள்ளது. இதனை நாம் வரவேற்கின்றோம். இத்தகைய உதவிகளை நாமும் செய்வதற்கு தயாராகவே உள்ளோம்.
 
தற்பொழுது எமது நாட்டின் உதவியுடன் வடபகுதியில் மேற்கொள்ளப்பட்டுவரும் அபிவிருத்தித் திட்டங்களைப் பார்வையிடுவதற்காகவே நாம் இன்று இங்கு வந்துள்ளோம். தமிழ் மக்களின் பிரதிநிதிகள் எம்மைச் சந்தித்து இனப்பிரச்சினை தொடர்பாகத் தெரிவித்துள்ளதுடன் எமது நாட்டின் உதவியையும் கோரியுள்ளனர். இது ஒரு நட்பு ரீதியான சந்திப்பாகும் என்றார். 
இதேவேளை யாழ்.குடாநாட்டிற்கு வருகை தந்த சீனத்தூதுவர் யாழ்.பொது நூலகப் பயன்பாட்டிற்கென 10 இலட்சம் ரூபா காசோலையை யாழ்.மாநகர சபை முதல்வரிடம் கையளித்தார். யாழ்ப்பாணத்திற்கான விஜயத்தினை மேற்கொண்ட சீனாவிற்கான இலங்கைத் தூதுவர் வூ ஜியாங்கோ தலைமையிலான குழுவினர், நேற்றுக் காலை 9 மணியளவில் மாநகர சபைக்கு வருகை தந்த யாழ்.மாநகர சபை முதல்வர் யோகேஸ்வரி பற்குணராஜா தலைமையிலான குழுவினரைச் சந்தித்துக் கலந்துரையாடினர். 
இக் கலந்துரையாடலின் போது முதல்வர், சீன அரசாங்கம் யாழ்.குடாநாட்டிற்கு செய்துவரும் உதவிகளுக்கு நன்றி தெரிவித்ததுடன் தொழில்நுட்பக் கல்வியை விருத்தி செய்வதற்கு உதவிகளை செய்து தரவேண்டுமெனவும் கோரிக்கை விடுத்துள்ளார். யுத்தத்தால் பாதிக்கப்பட்ட மக்கள் தற்போது அதிலிருந்து மீண்டு வருகின்றனர் எனவும் இவ்வேளையில் நவீன தொழில்நுட்பத்தில் மாணவர்கள் முன்னேறுவதற்கு ஏற்ற உதவிகளைச் செய்யவேண்டும் எனவும் கேட்டுக்கொண்டார். 
இதன் பின்னர் யாழ். பொதுநூலகத்தைப் பார்வையிட்ட சீனத்தூதுவர் மற்றும் குழுவினர் யாழ். பொதுநூலகக் கேட்போர் கூடத்தில் வைத்து யாழ். மாநகர சபை முதல்வர், பொதுநூலக நூலகர் ஆகியோரிடம் 10 இலட்சம் ரூபா காசோலையைக் கையளித்தார். 
யாழ். வந்த சீனத்தூதுவர் அடங்கிய குழுவினருக்கு சிவில் உடையில் இராணுவத்தினர் பாதுகாப்பு வழங்கியிருந்தமை குறிப்பிடத்தக்கது.

