சொந்த வீட்டில் பிரணாப் முகர்ஜி


குடியரசுத் தலைவராகப் பதவியேற்றபின் முதல் முறையாக கல்கத்தாவில் உள்ள தனது இல்லத்துக்கு வந்தார் பிரணாப் முகர்ஜி.
அங்கு தனது நெருங்கிய நண்பர்கள், உறவினர்களுடன் அவர் நேரத்தைச் செல விட்டார். அவர்களுக்கு புத்தகங்களையும் அவர் பரிசாக வழங்கினார்.
தெற்கு கொல்கத்தாவில் உள்ள அடுக்கு மாடி குடியிருப்பில்தான் பல ஆண்டுகளாக பிரணாப் வசித்து வந்தார். இப்போது அவரது மகன் அபிஜித் தனது குடும்பத்துடன் அங்கு இருக்கிறார்.
இந்நிலையில் ஞாயிற்றுக்கிழமை, பிரணாப் தனது இல்லத்துக்கு வந்தார். அவரது வருகையை முன்னிட்டு அங்கு பலத்த பாதுகாப்பு ஏற்பாடுகள் செய்யப் பட்டன. அடுக்குமாடி குடியிருப்பு வளா கத்துக்குள் பிற வாகனங்கள் எதுவும் அனுமதிக்கப்படவில்லை. அப்பகுதியில் உள்ள கடைகள் அடைக்கப்பட்டன.
வீட்டில் அவருக்காக மேற்கு வங்கத்தின் பாரம்பரிய சைவ உணவுகள் சமைக்கப் பட்டன. பொதுவாக குடியரசுத் தலைவராக இருப்பவர் மாநிலங்களுக்குச் சென்றால் ஆளுநர் மாளிகை உள்ளிட்ட குறிப்பிட்ட இடங்களில்தான் தங்க வேண்டும்.
ஏனெனில் அங்குதான் பாதுகாப்பு ஏற்பாடுகள் உள்ளிட்டவை முறையாக மேற்கொள்ள முடியும். ஆனால் இந்த நடைமுறையைத் தவிர்த்து பிரணாப் தனது சொந்த வீட்டில் ஒருநாள் தங்கினார்.
இது தொடர்பாக அவரது வீட்டில் 30 ஆண்டுகளாகப் பணியாற்றி வரும் நாஸ் கர் கூறுகையில், &quot;குடியரசுத் தலைவரான பின் அவர் எங்களுடன் வந்து தங்கியது. மகிழ்ச்சி அளிக்கிறது. பல்வேறு பணிப்பளு, பாதுகாப்பு நடைமுறைகள் இருந்த போதிலும், அவற்றை ஒதுக்கி வைத்துவிட்டு எங்களைப் பார்க்க வந்துள்ளார்&quot; என்றார் அவர். துர்கா பூஜையின் போது மீண்டும் சொந்த வீட்டுக்கு வருவேன் என்று பிரணாப் தெரிவித்ததாக அவரது உற வினர்கள் கூறியுள்ளனர்.
தனது 4 நாள் மேற்கு வங்க பயணத்தை முடித்துக் கொண்டு திங்கட்கிழமை மீண்டும் தில்லிக்கு கிளம்புகிறார் பிரணாப் முகர்ஜி.
