உணர்ச்சிப+ர்வமாக முடிந்த பிரணாப்பின் அரசியல் வாழ்க்கை

ஒரு அரசியல் வாதியாக ஒரு அமைச்சராக, பிரணாப் முகர்ஜிக்கு நேற்று முன்தினம் உணர்ச்சிகரமானதாக அமைந்தது. நேற்று முன்தினம்தான் அவர் ஒரு அரசியல்வாதியாக இருந்த கடைசி நாள். பிரதமரைச் சந்தித்து ராஜினாமாக் கடிதத்தைக் கொடுத்தார். செய்தியாளர்களைச் சந்தித்தார். காங்கிரஸின் இளவரசர் ராகுல் காந்தியுடன் மனம் திறந்து 2 மணி நேரத்திற்கும் மேலாக உரையாடினார்.
நிதியமைச்சராக 3 முறை இருந்தவர் பிரணாப் முகர்ஜி. 1977ம் ஆண்டு அவர் நிதித்துறை இணை அமைச்சராக இருந்தார். அந்த ஆண்டு நடந்த தேர்தலில் காங்கிரஸ் தோல்வி அடைந்த போது அவரது அமைச்சர் பதவியும் போனது. பின்னர் 1984 ஆம் ஆண்டு இந்திரா காந்தி அமைச்சரவையில் நிதியமைச்சராக இருந்தார். அதன் பின்னர் 28 ஆண்டுகள் கழித்து மன்மோகன் சிங் அமைச்சரவையில் நிதியமைச்சராக இருந்தார் பிரணாப்.
நேற்று முன்தினம் மாலை 4.30 மணியளவில் கடைசி முறையாக நோர்த் புளொக்கில் உள்ள தனது அலுவலகத்தை விட்டு வெளியேறினார் பிரணாப். இனிமேல் அவர் நோர்த் புளொக்குக்கு வரமாட்டார் என்ற நினைவே அவரை உணர்ச்சிவசப்பட வைத்தது. அதை செய்தியாளர்கள் மத்தியில் பகிர்ந்து கொண்டார் பிரணாப்.
செய்தியாளர்களிடம் பிரணாப் முகர்ஜி உணர்ச்சி பொங்க பேசியதிலிருந்து சில பகுதிகள் உங்களிடம் நிறைய கேள்விகள் இருக்கும். ஆனால் ஒரு அமைச்சராக கடைசி நாளில் நான் இங்கு நிற்கின்றேன். எனவே நிறைய பேச முடியாது, நேரமில்லை.
நீண்ட நெடிய அரசியல் வாழ்க்கையிலிருந்து விடைபெறும் இந்த தருணத்தில் நெஞ்சம் நிறைந்த, மறக்க முடியாத நினைவுகளுடன் நான் இங்கிருந்து செல்கிறேன்.
இத்தனை ஆண்டுகள் பதவி வகித்த இந்த காலத்தில் நான் எடுத்த அத்தனை முடிவுகளுமே சரியானதுதான் என்று கூறமாட்டேன். அதேசமயம், நான் எந்த முடிவை எடுத்தாலும், அதை நான் சிறு வயது முதலே பார்த்துக் கொண்டிருக்கும் ஏழைகள், வறுமைக் கோட்டுக்குக் கீழ் வாழும் மக்களை மனதில் கொண்டுதான் எடுத்தேன்.
எனது வாழ்க்கையில் நான் நீண்ட தூரம் வந்து விட்டேன். இருந்தாலும் எந்த உயரத்திற்குப் போனாலும் மேற்கு வங்கத்தில் உள்ள ஒரு சின்ன கிராமத்தில் பிறந்தவன் என்ற உணர்வு மட்டும் என்றுமே என்னை விட்டுப் போனதில்லை. எனக்கு நானே அதை அடிக்கடி சொல்லிக் கொள்வேன்.
எனக்கு ஆதரவு அளித்த காங்கிரஸ் கூட்டணிக் கட்சிகள், சமாஜ்வாடி, பகுஜன் சமாஜ், ஐக்கிய ஜனதாதளம், சிவசேனா, சி.பி.எம். பார்வர்ட் பிளாக் என அத்தனை கட்சிகளுக்கும் நன்றி கூறிக்கொள்கிறேன் என்றார் பிரணாப்.
இத்தனை ஆண்டு கால அரசியல் வாழ்க்கையில் பத்திரிகையாளர்கள் உங்களிடம் பழகிய விதம், அவர்களுடனான உங்களது அனுபவம் குறித்து செய்தியாளர் ஒருவர் கேட்டபோது, தனது பாணியில் இனிமேல் காரில் ஏறப் போகும் போது வழிமறித்து கேள்வி கேட்பது, அமைச்சகத்திலிருந்து வெளியே வரும்போது கேள்வி கேட்பது ஆகியவை இருக்காது என்றார் சிரித்தபடி.
நேற்று முன்தினம் தனது கடைசி அரசியல் நாள் என்பதால் காலையிலேயே எழுந்து வழக்கமான பூஜையை முடித்து விட்டு அலுவலகத்திற்கு வந்தார் பிரணாப். கடைசி நாளிலும் அவர் சில கோப்புகளைப் பார்த்து கையெழுத்திட்டார். பின்னர் தனது துறை அதிகாரிகளைச் சந்தித்தார். அனைவரிடமும் இருந்து விடைபெற்று சென்றார். பின்னர் அலுவலகத்திலேயே வழக்கமான தனது பிற்பகல் தூக்கத்தை போட்டார். அதன் பிறகு மாலை 4.30 மணியளவில் அலுவலகத்தை விட்டு வெளியே வந்தார்.
அங்கு வரிசையில் நின்றிருந்த அதிகாரிகள், ஊழியர்களிடம் கடைசி முறையாக வணக்கம் சொல்லி விடை பெற்றார். பின்னர் பத்திரிகையாளர்களும் பிரணாப்பிடம் சென்று விடை பெற்றனர்.
நேற்று முன்தினம் ஒரு முக்கிய பிரமுகர் திடீரென பிரணாப்பை சந்திக்க வந்தார். அவர் ராகுல் காந்தி. பிற்பகல் 1.30 மணியளவில் வந்த ராகுல் 3.30 மணி வரை பிரணாப்புடன் பேசிக் கொண்டிருந்தார். அப்போது ராகுல் காந்தியிடம் அவரது பாட்டி இந்திரா காந்தியுடன் தான் இணைந்து பணியாற்றிய அந்தக் கால நினைவுகளைப் பகிர்ந்து கொண்டாராம் பிரணாப்.
எப்போதும் விறு விறுப்பாகவே காணப்படும் பிரணாப் முகர்ஜிக்கு நேற்று முன்தினம் சற்றே இறுக்கமான நாளாக மாறிவிட்டது. கடைசி முறையாக அரசியலிலிருந்தும் அமைச்சர் பதவியிலிருந்தும் விடை பெற்ற நாள் மிகவும் உணர்ச்சிகரமாக முடித்து புதிய அத்தியாயத்தை இன்று தொடங்கப் போகிறார் பிரணாப் முகர்ஜி.
