நாடாளுமன்ற அதிகாரம் பறிபோகக் கூடாது

குடியரசுத் தலைவர் பிரதீபா பட்டீல்
நாடாளுமன்றம் போன்ற அமைப்புகளின் அதிகாரங்களைப் பறிக்கவோ, கண்ணியத்தைக் குலைக்கவோ மனம் அறிந்தோ, அறியாமலோ யாரும், எந்தச் செயலிலும் ஈடுபடக்கூடாது என்று குடியரசுத் தலைவர் பிரதீபா பட்டீல் வேண்டுகோள் விடுத்தார். 
நாட்டின் சுதந்திர தினத்தையொட்டி நாட்டு மக்களுக்கு நிகழ்த்திய உரையில் இந்த வேண்டுகோளை அவர் விடுத்தார். ஊழல் என்பது நம்முடைய சமுதாயத்தை அரிக்கும் புற்றுநோய் போன்றது, அதை ஒழிக்க ஒரேயொரு மருந்தோ, தீர்வோ இருக்க முடியாது. வெளிப்படையான நிர்வாகமும், தங்கள் முடிவுகளுக்கு அதிகாரிகளும் அரசியல் நிர்வாகிகளும் பொறுப்பேற்பதும் தான் ஊழலை வேரறுக்க உதவும் என்றும் அவர் வலியுறுத்தினார்.
ஊழலை ஒழிக்க ஜன லோக்பால் மசோதாவைக் கொண்டுவர வேண்டும், அதில் தாங்கள் கோரியபடி பிரதமர், நாடாளுமன்ற உறுப்பினர்கள் உயர் நீதிமன்றத்துறை அதிகாரிகள் ஆகியோரையும் விசாரிக்க வழி செய்ய வேண்டும் என்று காந்தியவாதி அண்ணா ஹஸரே உள்ளிட்டவர்கள் கோரி வருகின்றனர். இதை ஏற்கும் மன நிலையில் அரசு இல்லை. அதன் எண்ணப் போக்கைப் பிரதிபலிக்கும் வகையில் குடியரசுத் தலைவரின் உரையும் அமைந்திருக்கிறது.
ஒரே வழியோ, தீர்வோ இல்லை: குடியரசுத் தலைவர் பிரதீபா பட்டீல் உரையின் சுருக்கம் வருமாறு:
“ஊழலை ஒழிக்க ஒரேயொரு வழியோ, தீர்வோ இல்லை. அரசு நிர்வாகத்தின் வெவ்வேறு நிலைகளிலும் கண்காணிப்பும் வெளிப்படைத்தன்மையும் நிலவினால்தான் இது சாத்தியம். 
இது தொடர்பாக சட்டம் இயற்றும் அதிகாரம் நாடாளுமன்றத்துக்கே உரியது. நாடாளுமன்றம் என்பது நாட்டின் எல்லா பகுதிகளிலிருந்தும் மக்களால் தேர்ந்தெடுக்கப்பட்ட பிரதிநிதிகளைக் கொண்டது. அரசு இயந்திரம் (நிர்வாகம்), நீதித்துறை, சட்டம் இயற்றும் அதிகாரம் படைத்த நாடாளுமன்றம் ஆகியவை அரசியல் சட்டம் வகுத்தளித்தபடி தங்களின் வரம்புக்குள் செயல்பட வேண்டும். ஒன்றையொன்று மிஞ்சப் பார்க்கக்கூடாது. ஒன்றோடு ஒன்று ஒத்திசைந்து செயல்பட்டால்தான் மக்கள் நலன் காக்கப்படும்.
ஒவ்வொரு அமைப்பின் நம்பகத்தன் மையும் அது செயல்படும் விதத்தைப் பொறுத்தே அமைகிறது. அரசியல் சட்டப்படி ஏற்படுத்திய எல்லா அமைப்புகளையும் நாம் வலுப்படுத்த வேண்டும். சரியான முடிவுகளை எடுக்க உதவ வேண்டும், தவறும் பட்சத்தில் தவறுகளைத் திருத்தும் நடவடிக்கைகள் அவசியம்.
நமது நாடாளுமன்றம் உலகமே வியந்து பாராட்டும் வகையில் பல சட்டங்களை இயற்றியுள்ளது, எதிர்கால த்திலும் இயற்றும்.
மக்களை பாதிக்கும் பிரச்சினைகள் குறித்து மக்களும் மக்கள் அமைப்புகளும் விவாதித்து, கருத்துக்களைப் பரிமாறிக் கொண்டு பொதுக் கருத்துகளை எட்டலாம். பிறகு அவற்றை அரசின் கவனத்துக்கும் கொண்டுவரலாம். இதுதான் உண்மையான ஜனநாயகத்தின் அடையாளம்.
பிடிவாதம் கூடாது: அதே சமயம் தங்களுடைய கருத்தை மட்டும்தான் நாடாளுமன்றம் ஏற்க வேண்டும், அதுவே சட்டமாக்கப்பட வேண்டும் என்று எவரும் பிடிவாதம் பிடிக்கக்கூடாது. நாட்டுக்கு உகந்த சட்டம் இயற்றும் வல்லமையும் அதிகாரமும் கொண்டது நாடாளுமன்றம். அதன் பணிகளில் மற்றவர்கள் குறுக்கிட முடியாது.
ஊட்டச்சத்து குறைவால் பெண்கள் அதிலும் குறிப்பாக கர்ப்பமுற்ற தாய்மார்கள், இளம் குழந்தைகள் பாதிக்கப்படுவதைக் கண்டு அவர்களின் துயரம் தீர நாடாளுமன்றத்தின் இளம் உறுப்பினர்கள் கட்சி வேறுபாடுகளைக் கடந்து தங்களுக்குள் இணைந்து செயல்பட்டு தொண்டு செய்து வருகின்றனர். இதைப் போலவே பிற பிரச்சினைகளையும் உறுப்பினர்கள் கூட்டாகத் தீர்க்கும் வாய்ப்புகள் இருக்கி ன்றன. ஊழல் ஒரு புற்றநோய்: நாட்டின் அரசியல், பொருளாதார, கலாசார, சமூக வாழ்க்கையை அரித்துக் கொண்டிருக்கும் புற்றுநோய்தான் ஊழல். அதை அகற்றியே தீர வேண்டும். 
அரசு, நாடாளுமன்றம், நீதித்துறை, சமூகம் ஆகிய அனைத்து அங்கங்களுமே இதை எப்படிக் களைவது என்று தீர்மானிக்க வேண்டும். அந்த நட வடிக்கையானது எளிதாக நிறைவேற்றக் கூடியதாக, தொடர்ச்சியானதாக இருக்க வேண்டும். ஊழல் நடக்காமல் தடுக்கவும் ஊழல் நடந்துவிட்டால் அதைச் செய்பவர் களைக் கடுமையாகத் தண்டிக்கவும் வழி முறைகள் அவசியம். இந்தியர்களின் சிந்தனை கூர்மையானது, நடுநிலையானது, மனிதாபிமானமுள்ளது. 
