‘விசேட கல்வித் தேவையுள்ள மாணவர்களைசிறந்த பல்துறைசார் விற்பன்னர்களாக்க வேண்டும்’


(ஊவா சுழற்சி நிருபர்)
விசேட கல்வித் தேவையுள்ள மாணவர்கள் இந்த நாட்டிற்கு பாரமானவர்களல்ல. மாறாக சிறந்த பல்துறை சார் விருத்தியுள்ளவர்களாக காணப்படுகின்றனர் என வெலிமடை கல்விப் பணிப்பாளர் ஆர். எம். ஆரியதாஸ தெரிவித்தார்.
வெலிமடை தேசிய கல்லூரியில் இடம்பெற்ற விசேட கல்வித் தேவையுள்ள மாணவர்களது விளையாட்டு விழாவில் பிரதம அதிதியாக கலந்துகொண்டு உரையாற்றுகையிலேயே மேற்படி தகவலைத் தெரிவித்தார்.
வளவாளர் ஜயசுந்தர தலைமையில் வெலிமடை ஊவா பரணகம கல்வி வலயத்திற்குட்பட்ட விசேட கல்வித் தேவையுள்ள மாணவர்கள் சுமார் நூறு பேர் கலந்துகொண்ட இவ்விளையாட்டு விழாவில் தொடர்ந்து உரையாற்றிய கல்விப் பணிப்பாளர்,
ஊனமுற்றவர்களும், விசேட கல்வித் தேவையுடையோரும் இந்த நாட்டிற்கும் வீட்டிற்கும் பாரமானவர்களாக கருதமுடியாது. அவர்களாலும் ஏனைய பிரஜைகளை விடவும் ஒருபடி முன்னேற முடியும் என்பதை இன்றைய விளையாட்டு விழாவில் நிரூபித்துக் காட்டியுள்ளனர் என்றார்.
விசேட அதிதி பண்டாரவளை பொலிஸ் அத்தியட்சகர் ஜகத் குமார தனது உரையில் :-
விசேட கல்வித் தேவையுள்ள மாணவர்களின் செயலினை பார்த்து பரிதாபப்படாது அவர்களின் திறமைக்கு முக்கியத்துவம் வழங்கி பாராட்ட வேண்டியது எமது கடமையாகும். அப்போதுதான் அவர்கள் செல்கின்ற துறையில் ஊக்கத்துடன் செயல்படுவார்கள் என்றார்.
