இறக்குவானை ஓரமுல்ல தனியார் தோட்டத்துக்கு35 இலட்சம் ரூபா செலவில் மின்சார விநியோகம்


(இறக்குவானை தினகரன் நிருபர்)
தோட்டத்தில் வாழும் தமிழ் மக்களின் பிள்ளைகளும் உஉயர் கல்வி கற்று ஒரு சிறந்த கல்விமானாக சமூகத்தில் வரவேண்டும் என நிவித்திகலை தேர்தல் தொகுதியின் அமைப்பாளரும் மின்சக்தி எரிசக்தி பிரதியமைச்சருமான பிரேமலால் ஜயசேகர தெரிவித்தார்.
இறக்குவானை ஓரமுல்ல தனியார் தோட்டத்தில் வாழும் தமிழ் மக்களின் குடியிருப்புகளுக்கு 35 இலட்சம் ரூபா செலவில் மின்சார வசதி வழங்கப்பட்டது. இவ்வைபவத்தில் கலந்துகொண்டு உரையாற்றுகையிலேயே அவர் இவ்வாறு தெரிவித்தார். 
இரத்தினபுரி மாவட்ட பாராளுமன்ற உறுப்பினரும் இறக்குவானை தேர்தல் தொகுதியின் அமைப்பாளருமான ரஞ்சித் த சொய்ஸாவின் வேண்டுகோளுக் கிணங்க பிரதி அமைச்சரினால் இந்நிதி ஒதுக்கீடு செய்துகொடுத்துள் ளார்.இன்று ஓரமுல்ல தோட்ட தமிழ் மக்கள் எந்தளவு சந்தோசமாக இருக்கின்றார்களோ அதேபோல் நாங்களும் சந்தோசமடைகின்றோம்.
ஜனாதிபதி மஹிந்த ராஜபக்ஷ அவர்களின் வேலைத் திட்டத்திற்கமைய உங்களுக்கு மின்சாரம் வழங்கப்பட்டுள்ளது. வடக்கு, கிழக்கு மாகாணங்களை தவிர்ந்த ஏனைய பகுதிகளுக்கு 100 க்கு 90 வீதம் மின்சாரம் வழங்கப்பட்டுள்ளது.
மட்டக்களப்பு, கிளிநொச்சி, வவுனியா ஆகிய பகுதிகளுக்கு மின் வசதிகள் செய்துகொடுக்க ஏற்பாடுகள் மேற்கொள்ளப்பட விருக்கின்றன. ஆனால் மின்சக்தியை சேமித்து வைப்பதன் மூலமே விஸ்தரிக்க முடியும். எனவே நீங்களும் வீண் விரயம் செய்யக்கூடாது.
ஓரமுல்ல தோட்ட மக்களுக்கு வரலாற்றில் மின்சாரம் கிடையாது. எனவே தற்போது உங்களுக்கு வழங்கப்பட்டுள்ள மின்சார வெளிச்சத்தில் உங்களுடைய பிள்ளைகள் நல்ல கல்வியைக் கற்று உயர்ந்த ஸ்தானத்திற்கு வரவேண்டும். (ஐ - ஞ)
