பதுளை மாநகர சபைக்கான தேர்தலில் ஐ.ம.சு முன்னணி ஆட்சி அமைக்கும்

(பதுளை தினகரன் விசேட நிருபர்)
‘பதுளை மாநகர சபைத் தேர்தலில் ஐக்கிய மக்கள் சுதந்திர முன்னணி 13 ஆசனங்களைக் கைப்பற்றி அதிகப் பெரும்பான்மை பலத்துடன் ஆட்சி அமைக்கும் இதுவிடயத்தில் எவ்வித சந்தேகத்திற்கும் இடமில்லை’.
இவ்வாறு பதுளை மாநகர சபைத் தேர்தலில் போட்டியிடும் ஐக்கிய மக்கள் சுதந்திர முன்னணி சார்பான தலைமை வேட்பாளர் உபாலி நிசங்க குணசேக்கர, வேட்பாளர் பட்டியலை சமர்ப்பித்தபின் ஊடகவியலாளர்களுக்கு கருத்துத் தெரிவிக்கையில் குறிப்பிட்டார். அவர் தொடர்ந்து பேசுகையில் :
‘நாட்டின் ஆட்சி அதிகாரம் ஐக்கிய மக்கள் சுதந்திர முன்னணியிடம் இருக்கும் போது, பதுளை மாநகர சபை ஆட்சியையும் அம்முன்னணிக்கே மக்கள் வழங்குவர். மக்கள் புத்திசாதுரியமாக நடந்து கொள்வர். மாநகர சபை ஆட்சி அதிகாரம் முன்னணியிடமே ஒப்படைக்கும் பட்சத்தில், பதுளை மாநகர் துரிதமான அபிவிருத்தியை எதிர்கொள்ளும். இதனை மக்கள் நன்குணர்ந்துள்ளனர். கடந்த முறையும் மாநகர சபை ஆட்சியினை எம்மிடம் ஒப்படைத்ததினால்தான், பதுளை மாநகர் ஏனைய மாநகர்களின் அபிவிருத்தியை விட முன்னனியில் இருந்தது. இம்முன்னேற்றம், எதிர்வரும் காலங்களிலும் நிலைத்து நிற்கவும், மென்மேலும், பல்வேறு துறைகளிலும் மாநகர் துரித அபிவிருத்தி பெறவும் இது வழிவகுக்கும்’ என்றார். (ஐ - ஈ)
