குப்பைகளில் வீசப்படும் காகிதக் குவியல்கள்; 
முதியவர் கைவண்ணத்தில் கலைப்பொருள்


குப்பையில் தூக்கி வீசப்படும் காகிதக் குவியல்கள் முதியவரின்
கை வண்ணத்தால் தாஜ்மகாலாக மாறியுள்ளது:
பிரம்மாண்டமான நினைவுச் சின்னங்கள் கூட இவரின் கைத்திறமையால் கையடக்க கலைப் பொருளாக மாறுகிறது. ஒவ்வொரு கலைப் பொருளும், வரலாற்று சின்னங்களை நேரில் பார்ப்பது போன்ற அனுபவத்தையும், பிரமிப்பையும் கொடுக்கிறது. பிளாஸ்டிக் கலைப் பொருட்களுக்கு மாற்றாக, இவருடைய காகித கலைப் பொருட்கள் விளங்குகின்றன. 
இது குறித்து முதியவர் தங்கமணி கூறியதாவது, பொதுவாக நாம் வீடுகள், அலுவலகங்களில் காகிதங்களைப் பயன்படுத்திய பிறகு, அடுத்த நிமிடமே தூக்கி எறிந்து விடுகிறோம். அல்லது முதல் வேலையாக தீயிட்டு கொளுத்தி விடுகிறோம். காகிதங்களை மீண்டும் மறு சுழற்சி செய்து பயன்படுத்த முடியும் என்பதை, பெரும்பாலானோர் மறந்து விடுகின்றனர். பழைய காகித அட்டைகளில் பயனுள்ள பொருட்களை உருவாக்க முடியும் என்பதற்கு, நம்பிக்கை ஊட்டும் விதமாக இந்த காகித கலைப் பொருட்களை உருவாக்கியுள்ளேன். 
துணிக்கடைகளுக்குச் சென்று, அங்கு கிடக்கும் அட்டைகளை பொறுக்கி எடுத்து வந்து, தண்ணீரில் ஊறவைத்து காகித கூழாக்கி கலைப் பொருட்களைப் படைத்து வருகிறேன். வீணாகிப் போகும் காகிதங்களுக்கு, மறு உயிர் கொடுத்து, கலைப் படைப்பாக மாற்றுவதில், எனக்கு மிகுந்த மன நிறைவு ஏற்படுகிறது. யாராவது செய்து கொடுக்க கேட்டாலும் அதைப் பிரம்மாண்டமாக அசல் போல செய்து கொடுக்கத் தயாராக உள்ளேன். இவ்வாறு தங்கமணி கூறினார்.
