ஸ்பெக்ட்ரம் ஊழல் வழக்கு ; கரீம் மொரானி 
பிணை மனு டில்லி மேல்நீதிமன்றத்தில் தள்ளுபடி


புதுடில்லி:
ஸ்பெக்ட்ரம் ஊழல் வழக்கில் சினிமா அதிபர் கரீம் மொரானியின் பிணை மனுவை டில்லி மேல்நீதிமன்றம் தள்ளுபடி செய்தது.
2 ஜி ஸ்பெக்ட்ரம் வழக்கில் கைதான பிரபல சினிமா அதிபர் கரீம் மொரானி, டெல்லி திகார் சிறையில் அடைக்கப்பட்டு உள்ளார். ஸ்பெக்ட்ரம் உரிமம் பெற்றதற்கு கைமாறாக கலைஞர் தொலைக்காட்சிக்கு ரூ. 200 கோடியை பரிமாற்றம் செய்ததாக அவர் மீது குற்றம் சாட்டப்பட்டு உள்ளது.
தனது உடல் நலம் பாதிக்கப்பட்டு இருப்பதால் 4 வாரம் இடைக்கால ஜாமீன் வழங்க வேண்டும் என்று அவர் டில்லி மேல் நீதிமன்றத்தில் மனு தாக்கல் செய்து இருந்தார். &quot;கரீம் மொரானியின் உடல் நிலை தொடர்பான அறிக்கை ஒன்றில் அவருடைய இரத்த அழுத்தம் மற்றும் நாடித்துடிப்பு ஆகியவை சீராக இருப்பதாகவும், அவருடைய இருதய கோளாறு பிரச்சினை ஆஸ்பத்திரியில் அனுமதிக்கும் அளவுக்கு இல்லை&quot; என்றும் குறிப்பிடப்பட்டு இருப்பது சி.பி.ஐ. தரப்பில் சுட்டிக்காட்டப்பட்டது.
இந்த நிலையில் நேற்று முன்தினம் தீர்ப்பு வழங்கிய டில்லி மேல்நீதிமன்றம் நீதிபதி அஜித் பாரிகோக், சினிமா அதிபர் கரீம் மொரானியின் இடைக்கால பிணை மனுவை தள்ளுபடி செய்தார். உரிய வாய்ப்பு வரும்போது அவர் நீதிமன்றத்தை அணுகி முறைப்படி பிணை பெற்றுக் கொள்ளலாம் என்று அவர் அறிவித்தார்.
