சிந்தாத்திரை மாதாவுக்கு திருவிழா

திருவிழா திருப்பலி நாளை மறுதினம்!
ahழ். மறை மாவட்டத்திலுள்ள வரலாற்றுப் புகழ்மிக்க யாத்திரைத் தலமான சாட்டி புனித சிந்தாத்திரை மாதா ஆலயத் திருவிழா நாளை மறுதினம் 15 ஆம் திகதி வெகு விமரிசையாகக் கொண்டாடப்படவுள்ளது.
நாளை நற்கருணைப் பெரு விழாவுடன் வெஸ்பர்ஸ் ஆராதனைகள் நடைபெற்று நாளை மறுதினம் 15 ஆம் திகதி காலை 7.00 மணிக்கு யாழ். மறை மாவட்ட ஆயர் பேரருட் திரு தோமஸ் செளந்தரநாயகம் ஆண்டகையின் தலைமையில் திருவிழா கூட்டுத் திருப்பலி நிறைவேற்றப்படும். 
கடந்த 6 ஆம் திகதி கொடியேற்றத்துடன் ஆரம்பமான ஆலய திருவிழா நிகழ்வுகளில் தினமும் மாலை நவநாள் வழிபாடுகளும் செபமாலைப் பிரார்த்தனையும் இடம்பெற்றன. ‘கடலலை தாலாட்டும் எங்கள் சாட்டி மாதாவே கரைகளில்லாதவளே எங்கள் தஞ்சம் நீயே’ அமைதியும் சமாதானமும் நிறைந்த வாழ்வை அருளும்.’
யாத்திரைத் தலத்தின் வரலாற்றுக்கு குறிப்பு இது.
யாழ்ப்பாணக் குடாநாட்டில் லைடன் தீவில் தமிழ்ப் பற்றும் இறைபற்றும் இணைந்திருக்கும் வேலணையின் தென் கீழ்த்திசையில் கடலை அண்டிய சாட்டி என்னும் சிறிய கிராமம் உள்ளது. தமிழ்நாட்டில் கடல் அலைகள் தாலாட்டும் வேளாங்கண்ணித் திருத்தலம் போல ஈழத்திலே சாட்டி என்னும் கடலோரக் கிராமத்தில் சிந்தாத்திரை அன்னை அருள் மழை பொழிந்து பக்தர்களை பரிபாலித்து வருகிறார்.
பனந் தோப்புகளும் பாலை மணல்வெளியும் சூழ், நெய்தலும் பாலையும் சேர்ந்தால் போன்ற இயற்கை வளமுடைய கிராமம் சாட்டி. இற்றைக்கு நானூறு ஆண்டுகளுக்கு முன் இந்து சமுத்திரத்தில் பயணித்துக் கொண்டிருந்த போர்த்துக்கேயரின் கப்பல் பெரும் சூறாவளிக்குள் அகப்பட்டு திசை மாறி கரையை அடைய மிகுந்த சிரமப்பட்டது. 
கப்பலின் தலைவன் மேரி மாதாவின் மேல் இருந்த விசுவாசத்தினால் தன்னிடமிருந்த மேரி மாதாவின் சுருபத்தின் முன் மண்டியிட்டு வேண்டி வழிபட்டதன் நிமித்தம், மாதாவின் கருணையால் ஆச்சரியப்படும் விதத்தில் கப்பல் பாதுகாப்பாக சாட்டி கரையை வந்தடைந்தது. 
மேரி மாதாவின் கருணை தங்களைக் காப்பாற்றியதற்கு நன்றிக் கடனாக சாட்டி கரையோரத்திலேயே சிறிய சிற்றாலயம் அமைத்து அதிசயமான சிந்தாத்திரை மாதாவின் சுரூபத்தை வைத்து பூஜித்து வழிபட்டதுடன், அவ்வூர்வாசிகளுக்கும் மேரி மாதாவின் விசுவாசத்தைப் பரப்பினர். 
போர்த்துக்கேயர் இலங்கையை ஆட்சி செய்த காலத்தில் இலங்கைக்கும் இந்தியாவுக்கும் இடையில் ஒரு வர்த்தக துறைமுகமாக சாட்டி விளங்கியது. அக்காலகட்டத்தில் யாழ் கூடா நாட்டின் பல்வேறு பகுதிகளிலுமிருந்து பல கத்தோலிக்க மதத்தவர்கள் வேலை வாய்ப்பின் நிமித்தம் சாட்டி வந்து குடியேறினார்கள். 1544 போர்த்துக்கீச மிஷனரிகள் யாழ்ப்பாணத்துக்கு கிறிஸ்துவத்தை பரப்புவதற்காக வந்த காலகட்டத்தில் சாட்டியில் சிந்தாத்திரை மாதாவிற்கு ஒரு தேவாலயம் அமைத்து வழிபட்டார்கள்.
ஒல்லாந்தர் காலத்தில் போர்த்துக்கீசரால் கட்டப்பட்ட தேவாலயங்கள் அழிக்கப்பட்டு கத்தோலிக்கரும் துன்புறுத்தப்பட்டார்கள். சாட்டி தேவாலயத்தையும் இவர்கள் எரித்து நாசப்படுத்திய போது அப்பிரதேச கத்தோலிக்க மக்கள் சிந்தாத்திரை மாதாவின் திருச் சுரூபத்தை அங்கிருந்து அகற்றி பாதுகாப்பாக மறைத்து வைத்தார்கள். 
பல ஆண்டுகளின் பின் சிந்தாத்திரை மாதாவின் திருச்சுரூபத்தை கிணற்றுக்குள் இருந்து ஆய்வாளர்களால் மீட்டெடுக்கப்பட்டு கிராம மக்களின் உதவியுடன் அங்கு ஒரு குடிசைக் கோயில் அமைத்து பூஜிக்கப்பட்டது. சிற்றாலயமாக ஆரம்பிக்கப்பட்ட இத்தலம் படிப்படியாக உருமாற்றம் பெற்று நாளடைவில் தற்போதுள்ள சிறப்பான சிற்ப வடிவங்கள் உள்ள அழகான ஆலயமாக உருவாக்கப்பட்டது.
அலை கடலிலே மீன் பிடிக்கச் செல்லும் மீனவருக்கு தாபரமாய், கடலோடிகளின் விடிவெள்ளியாய் கடல் யாத்திரிகர் யாத்திரை செய்ய உதவுவதாலே அன்னை சிந்தாத்திரை மாதா என்று அன்போடு அழைக்கப்படுகிறாள். 
அனைவருக்கும் அருள்பாலிக்கும் சிந்தாத்திரை மாதா தனது ஒரு கையில் குழந்தை இயேசுவையும், மறுகையில் கப்பலையும் ஏந்திய வண்ணம் காட்சி அளிக்கிறார். ஆண்டுக்கொரு முறை சாட்டி மாதாவின் திருநாள் பெருவிழாவாக புரட்டாதி மாதத்தில் கோலாகலமாக கொண்டாடப்பட்டு வருகிறது.
சிந்தாத்திரை அன்னையின் கருணையையும், அன்பையும், பாதுகாப்பையும் பெறுவதற்காக நாள்தோறும் இத்தேவாலயத்திற்கு குடாநாடு முழுவதிலிருந்தும் அதிகளவில் பக்தர்கள் வருகை தருகிறார்கள்.
இலங்கையின் பல பாகங்களிலும் இருந்து ஆயிரக்கணக்கானோர் அன்னையின் திவ்விய தரிசனம் பெற்று அருள் வேண்டி திரண்டு வருவார்கள்.
சாதி, சமய பேதமின்றி அன்னையின் சன்னதியில் அடியார்கள் கூடும் காட்சி தனிச் சிறப்புடையது. தாம் பெற்ற எண்ணிறைந்த நன்மைகளுக்கு நன்றியாக அன்னதானம், நேர்த்திக் கடன் தீர்ப்பார்கள். 
திருப்பவனியில் கலந்து பக்தியுடன் அன்னையை வேண்டி நிற்பார்கள். யாழ். மறை மாவட்ட ஆயர் பேரருட்திரு தோமஸ் செளந்தரநாயகம் ஆண்டகையால் இத்திருத்தலம் தலைசிறந்த யாத்திரைத் தலமாக யாழ். 
குடா நாட்டில் பிரகடனப்படுத்தப்பட்டுள்ளது. பனந்தோப்பு நிறைந்த மணற்காடான இப்பிரதேசத்தில் அன்னை மரி கோவில் கொண்டெழுந்தருளி அடியார்களுக்கு அருள் பொழிந்து அண்டி வரும் பக்தர்களின் அல்லல் நீக்கி அற்புதங்கள் செய்து வருகின்றாள். சிந்தாத்திரை மாதா கடலோட்டிகளின் பாதுகாவலி என்றும் தன்னை அண்டி வந்தோரின் அடைக்கலமென்றும் போற்றப்படுகிறாள்.
