ரமழான் மனிதர்களை புனிதர்களாக்கும் மாதம்

மழானின் சிறப்பைப் பற்றி இறைவன் குறிப்பிடும் பொழுது, புனித ரமழான் புண்ணியங்கள் பூத்துக்குலுங்கும் அருள் சுரக்கும் மாதம். நேர்வழி காட்டக்கூடிய மாதம். திருமறை இறக்கப்பட்ட புனித மாதம். புனித உள்ளத்தை தூய்மைப்படுத்தி, ஏழை, பணக்காரன், உயர்வு, தாழ்வு, நீதி, நேர்மை போன்ற வேறுபாடுகளை அகற்றி மனித புனிதர்களாக வாழ்ந்திட வழிகாட்டும் பொறுமையின் மாதம். இம்மாதத்தில் நோன்பு பிடிக்கும் நோன்பாளியின் வாயின் வாடை கஸ்தூரி வாடையை விடவும் மிகவும் நறுமணம் உள்ளதாக இருக்கின்றது. “நோன்பு எனக்குரியது, நான்தான் அதற்கு கூலி கொடுப்பேன்” என்று அல்லாஹ் கூறுகிறான்.
நோன்பு நோற்ற அடியான் தம் பார்வையை பாதுகாத்து கொள்வது மிகவும் முக்கியமான ஒன்றாகும். ஏனென்றால், பார்வை ஷைத்தானின் அம்புகளிலிருந்து எரிந்து கரிக்கக் கூடிய அம்பு; அல்லாஹ் அவனை சபித்துவிட்டான். யார் அல்லாஹ்வின் பயத்தின் காரணமாக தீய பார்வையை விட்டு விட்டாரோ அவருக்கு அல்லாஹ் ஈமானின் சுவையை இதயத்திலே சுவைக்கச் செய்கிறான் என்று கண்மணி நாயகம்(ஸல்) அவர்கள் கூறுகின்றார்கள். அறிவிப்பவர் : அனஸ் (ரலி)
கருணை நபி (ஸல்) அவர்கள் அருளினார்கள்; நோன்பு நோற்ற நோன்பாளி நோன்பு திறக்கும் நேரத்தில் கேட்கும் துஆப் பிரார்த்தனை மறுக்கப்படாது ஒப்புக்கொள்ளப்படும். மேலும் நோன்பு திறக்கும் பொழுது கூறுவார்கள், யாஅல்லாஹ்! உன்னுடைய கருணை ஒவ்வொரு பொருளிலும் நிரம்பி பரவி வியாபித்திருக்கிறது. என் பாவத்தை மன்னிப்பாயாக! என்று கேட்பார்கள்.
நாம் நோற்ற நோன்புகள் பூரணமாக ஏற்றுக்கொள்ளக்கூடிய ஒரு அமலாக ஸகாத்துல் பித்ரா அமைகிறது. பெருநாள் தொழுகைக்கு முன்னர் தனக்காகவும் தனது பொறுப்பில் இருப்போர்களுக்காகவும் பித்ரா வழங்க வேண்டும். தூய எண்ணத்துடன் பித்ரா வழங்குவதினால் நமக்கு பல நன்மைகள் கிடைக்கின்றன.
இறைவன் தந்த ஈகைத் திருநாளில் புத்துணர்வும் புத்தாடையும் உடுத்து உற்றார் உறவினர்களையும், நண்பர்களையும் சந்தித்து ஒருவருக்கொருவர் ஸலாம் கூறி இனிப்புகள் பரிமாறி மகிழ்ச்சியடையும் நாம் நமது சமுதாயத்தில் வறியவர்களின் நிலையையும் எண்ணிப் பார்க்க வேண்டும். இன்று எத்தனையோ முஸ்லிம் சகோதரர்கள் நோன்பு நோற்று விட்டு உண்ண உணவின்றி உடுக்க உடையின்றி, படுக்க இடமின்றி அகதிகளாக அவதிப்படுவதை நாம் காண்கின்றோம். ஈகைத்திருநாளில் வீணாகச் செலவு செய்யக்கூடிய பணத்தை அக்குடும்பங் களுக்கு கொடுத்து உதவி செய்தால் அவர்களும் நம்மைப் போல் பெருநாள் தினத்தை கொண்டாடி மகிழ்வார்கள்.
கருணையுள்ளவனே! புனித ரமழான் மாதத்தில் நாம் செய்த அமல்களின் பொருட்டால் நமது நாட்டில் சகல பிரச்சினைகளையும் இலேசாக்கி நமது நாட்டில் சகல இன மக்களும் ஒற்றுமையாக வாழ்வதற்கு அருள்புரிவாயாக! யா அல்லாஹ் கையேந்தி கண்ணீர் கசிந்து கேட்கின்றோம் எங்கள் பாவங்களை போக்கி எங்களை உனக்கு நன்றியுள்ளவர்களாக வாழ்நாள் முழுக்கயிருக்க எங்களை நன்மையால் நனைத்திடுவாயாக! ஆமீன்.

