ஈரானுடனான வர்த்தக உறவு பாதிக்கப்படக் கூடாது

- கிருஷ்ணா
‘ஈரானுடன் இந்தியா நியாயமான வர்த்தக உறவுகளைக் கொண்டிருக்கிறது. ஒரு தலைப்பட்டசமாக எவர் எடுக்கும் தடை நடவடிக்கைகளும் இந்த வர்த்தகத்துக்கு பாதகமாக அமைந்துவிடக்கூடாது’ என்று ஈரானிய வெளியுறவு அமைச்சர் அலி அக்பர் சலேஹியிடம் இந்திய வெளியுறவு அமைச்சர் எஸ். எம். கிருஷ்ணா தெரிவித்தார்.
புதுடில்லி வந்திருக்கும் அவருடன் வியாழக்கிழமை பேச்சு நடத்தியபோது கிருஷ்ணா இக் கருத்தைத் தெரிவித்தார்.
ஆகஸ்ட் மாதம் தெஹ்ரான் நகரில் நடைபெறவுள்ள அணி சாரா நாடுகள் (நாம்) மாநாட்டில் இந்தியா சார்பில் பிரதமர் மன்மோகன் சிங் கலந்துகொள்ள வேண்டும் என்று கேட்டுக்கொள்ள அவர் இந்தியா வந்திருக்கிறார். ஈரான் அதிபர் மஹமூத் அகமது நிஜாதி அவரைத் தன்னுடைய விசேஷத் தூதராக இதற்காகவே அனுப்பி வைத்திருக்கிறார்.
‘சர்வதேச அணுவிசை ஏஜென்சியுடன் ஒத்துழைக்க ஈரான் மறுக்கிறது. அணு ஆயுதங்களை அது ரகசியமாக தயாரித்து வருகிறது. எனவே அந்த நாட்டுடன் வர்த்தக உறவுகளை இந்தியா போன்ற நாடுகள் குறைத்துக் கொள்ள வேண்டும்’ என்று அமெரிக்கா நேரடியாக வலியுறுத்தி வரும் வேளையில் ஈரானிய அமைச்சர் இந்தியா வந்திருப்பது குறிப்பிடத் தக்கது.
‘கச்சா பெட்ரோலிய எண்ணெய்க்கு இந்தியாவில் தேவை மிகுந்து வருகிறது. இந்தியாவுக்குத் தேவைப்படும் எண்ணெயில் பெரும் பகுதியை ஈரான்தான் நீண்ட காலமாக அளித்து வருகிறது. அது தொடரும் என்று சலேஹி உறுதியளித்தார்.
‘இந்தியாவுக்கு மிகவும் முக்கியமான நாடு ஈரான், வர்த் தக உறவில் முக்கிய கூட்டாளி. கச்சா பெட்ரோலிய எண்ணெய்த் தேவையைப் பூர்த்தி செய்வதில் முக்கிய பங்கு வகிக்கிறது. எல் லாவற்றுக்கும் மேலாக மத்திய ஆசிய நாடுகளுடன் இந்தியா உறவுகொள்ள நுழைவாயிலாகத் திகழ்கிறது’ என்று பாராட்டினார் கிருஷ்ணா. மத்திய ஆசியாவிலும் வளைகுடாவிலும் நிலையான ஆட்சிகளும் வளர்ச்சியும் ஏற்பட வேண்டும் என்ற விருப்பம் இரு நாடுகளுக்கும் இருப்பதைச் சுட்டிக்காட்டிய கிருஷ்ணா பயங்கரவாதம் – தீவிரவாதம்ஆகியவற்றால் ஆபத்துக்களைச் சந்திக்கும் நாடுகள்தான் ஈரானும் இந்தியாவும் என்ற ஒற்றுமையையும் சுட்டிக்காட்டினார்.
