கணிப்பீடுகளே இல்லாது வடக்கு கிழக்கில் எந்த அடிப்படையில் வீடுகளை நிர்மாணிக்க முடியும்: சஜித் கேள்வி


வடக்கு கிழக்கில் அமைக்கப்பட வேண்டிய வீடுகள் குறித்து கணிப்பீடுகளை மேற்கொள்ளாத வீடமைப்பு பொது வசதிகள் அமைச்சு எந்த அடிப்படையில் அங்கு வீடுகளை அமைத்து வருவதாகக் கூறுகின்றது என்று கேள்வியெழப்பிய சஜித் பிரேமதாஸ எம்.பி. வடக்கு கிழக்கிலுள்ள எமது மக்களுக்காக இந்திய அரசாங்கம் வீடுகளை அமைப்பதற்கு அதிகமான நிதியை ஒதுக்கீடு செய்கின்ற நிலையில் ஏன் எமது அரசாங்கம் அவ்வாறு அதிக நிதியை ஒதுக்கீடு செய்யாதிருக்கின்றது என்றும் கேட்டார்.
பாராளுமன்றத்தில் நேற்று புதன்கிழமை அமர்வின் வாய்மூல விடைக்கான கேள்வி நேரத்திலேயே சஜித் பிரேமதாஸ மேற்கண்டவாறு தெரிவித்தார்.
இதன்போது மஹிந்த சிந்தனை எதிர்கால நோக்கு எனும் திட்டத்தின் கீழ் 15 ஆயிரம் வீடுகளை அமைப்பதாகவும் அதற்கான செயற்பாடுகள் துரிதமாக இடம்பெற்று வருவதாகவும் கூறியுள்ளது. அப்படியெனில் இத் திட்டத்திற்கு ஒதுக்கப்பட்டுள்ள நிதி எவ்வளவு? இதுவரையில் பூர்த்தி செய்யப்பட்டுள்ள வீடுகளின் எண்ணிக்கை யாது?
வடக்கு கிழக்கு, கிழக்கில் அமைக்கப்பட வேண்டிய வீடுகள் தொடர்பில் கணிப்பீடுகளை பெற்றிருக்கின்றதா என பொறியியல் நிர்மாணத்துறை மற்றும் வீடமைப்பு பொது வசதிகள் அமைச்சர் விமல் வீரவங்சவிடம் கேள்வியெழப்பினார்.
இதற்குப் பதிலளித்த அமைச்சர் வீரவங்ச வடக்கு கிழக்கில் அரசாங்கத்தின் நிகழ்ச்சி நிரலின் பிரகாரம் 15 ஆயிரம் வீடுகளை நிர்மாணிப்பதற்கு ஏற்பாடுகள் மேற்கொள்ளப்பட்டுள்ளன. தற்போது முதற்கட்டமாக அமைக்கப்பட்டுள்ள வீடுகளுக்கென 6,197 மில்லியன் ஒதுக்கப்பட்டுள்ளது.
 மேலும் இந்திய அரசினால் உறுதியளிக்கப்பட்ட 50 ஆயிரம் வீடுகள் நிர்மாணித்தல் வேலைத் திட்டமும் நடைமுறைப்படுத்தப்பட்டு வருகின்றது.
அத்துடன் வடக்கு கிழக்கில் நிர்மாணிக்கப்பட வேண்டிய வீடுகள் தொடர்பிலான கணிப்பீடுகளை மீள்குடியேற்ற அமைச்சே மேற்கொண்டுள்ளது. எனது அமைச்சில் அத்தகைய தகவல்கள் எதுவுமில்லை என்றார்.
இதன்போது இடைக் கேள்வியொன்றைத் தொடுத்த சஜித் எம்.பி. வடக்கு கிழக்கில் அமைக்கப்பட வேண்டிய வீடுகள் தொடர்பில் கணிப்பீடுகளைக் கொண்டிராத வீடமைப்பு பொது வசதிகள் அமைச்சு எந்த அடிப்படையில் அங்கு வீடகளை அமைத்து வருகின்றது? எனக் கேட்க விரும்புகிறேன்.

இந்திய அரசாங்கம் 35 ஆயிரத்து 100 மில்லியன் ரூபாவை வடக்கில் வீடமைப்புக்காக ஒதுக்கியுள்ள நிலையில் அரசாங்கமே வெறும் 6,197 மில்லியன் ரூபாவையே ஒதுக்கியிருக்கின்றது. இந்திய அரசு இவ்வாறு பெருந்தொகைப் பணம் ஒதுக்கீடு செய்கின்ற நிலையில் ஏன் எமது அரசு வடக்கு கிழக்கிலுள்ள எமது மக்களுக்காக அதிக பணத்தை ஒதுக்கீடு செய்யவில்லை. இதற்கு அரசு பதிலளிக்க வேண்டும் என்றார்.

