முதல்வரின் பூணூல் உவமை இந்து முன்னணி கண்டனம்



தமிழக முதல்வரின் பூணூல் உவமைக்கு இந்து முன்னணி கண்டனம் தெரிவித்துள்ளது. இந்து முன்னணி சட்ட ஆலோசகரும், முன்னாள் பத்மனாபபுரம் எம். எல். ஏ. யுமான சட்டத்தரணி பாலசந்தர் தமிழக முதல்வருக்கு எழுதியுள்ள கடிதத்தில் கூறியுள்ளதாவது,
தமிழகத்தின் மூத்த அரசியல் தலைவராகவும், அனுபவத்தின் சிகரத்தை தொட்டவராகவும், முதல்வராகவும் உள்ள தாங்கள், சில தினங்களுக்கு முன் வெளியிட்டுள்ள அறிக்கையில், யாருக்கோ பதில் சொல்லும் போர்வையில் சாதிபூசல் இல்லாதிருக்கும் தமிழகத்தில் சாதிபூசலை ஏற்படுத்தும் வகையில் பூணாலை உருவிக்கொண்டு, போர்க்குரல் எழுப்பிக்கொண்டு இருப்பவர்கள் என்று ஒரு சாராரையும், அவர்களது பூணூல் பழக்கத்தை கொச்சைப்படுத்தியும், இழிவுபடுத்தியும் எழுதியுள்ளது அனைத்து பிரிவு மக்களையும் புண்படுத்துவதாக அமைந்துள்ளது என இந்து முன்னணி கருதுகிறது. 
மக்களை சாதியின் அடிப்படையில் புண்படுத்தும் செயலை தடுத்து நிறுத்த வேண்டிய பெருங்கடமையும், பேராற்றலும் கொண்ட தாங்களே சாதியின் அடிப்படையிலான துவேஷ கருத்துக்களை வெளியிட்டிருப்பது வேதனைக்கும், கண்டனத்திற்கும் உரியதாகும். 
இந்து சமுதாய மக்களிடம் உள்ள சாதி வேறுபாடுகளுக்கு அப்பாற்பட்டு சமத்துவத்தையும் ஒற்றுமையையும், சமூக நீதியையும் ஏற்படுத்தும் பெரு முயற்சியில் வெற்றியினை இந்து முன்னணி பெற்றுவரும் நிலையில் தங்களது கருத்து துரதிஷ்டவசமானதாகும் என கருதி இந்து முன்னணி சார்பில் வேதனையையும், கண்டனத்தையும் தெரிவித்துக்கொள்கிறேன் என சட்டத்தரணி பாலசந்தர் அக்கடிதத்தில் எழுதி யுள்ளார்.
