விண்ணரசின் திறவுகோலை இயேசுவிடமிருந்து பெற்ற புனித இராயப்பர்


ன்பங்களின் போது மட்டும் இறைவனைத் தேடுகின்ற நாம் துன்பங்களில் அவரைத் தேடுவதில்லை. இன்பத்திலும் துன்பத்திலும் எல்லாப் பொழுதுகளிலும் இறைவனின் சித்தத்திற்கேற்ப வாழும் வாழ்க்கையையே சத்தியவேதம் வலியுறுத்துகிறது.
திருச்சபையில் புனித இராயப்பருக்கு முக்கிய இடமுண்டு. இயேசுவின் சீடர்களுள் முதன்மையான அவரை இயேசு கிறிஸ்து பாறை என வர்ணிக்கின்றார். ‘நீ ஒரு பாறை உன்மேல் நான் திருச்சபையைக் கட்டுவேன்’ என புனித இராயப்பரிடம் இயேசு கூறியதை சத்திய வேதம் நமக்கு எடுத்தியம்புகிறது.
அத்தகைய இராயப்பர் துன்பத்தை விரும்பாததையும் அல்லது துன்பத்திலிருந்து தப்பித்துக்கொள்வதற்கான உபாயத்தை இயேசு கிறிஸ்துவுக்குக் கூறுவதையும் காணமுடிகிறது.
துன்பம் நேரப் போகிறது என்று தெரிந்ததும், ஆண்டவரே இந்த துன்பத்தை நாம் சுமக்கத் தேவையில்லை. நாம் மகிழ்ச்சியாக வாழும் வாழ்க்கையை மட்டும் ஏற்போம் என நம் ஆண்டவராகிய இயேசுவிடம் கூற, அவர் தமது நேசம் மிக்க சீடரை சாத்தான் என ஏசுவது நாம் பார்க்கிறோம். எனினும் இராயப்பருக்கு திருச்சபையை ஆளும் அதிகாரத்தை கிறிஸ்துநாதர் வழங்குகிறார்.
கத்தோலிக்கத் திருச்சபையானது பொதுக் காலத்தின் 21 ஆம் ஞாயிறாகிய கடந்த ஞாயிற்றுக் கிழமையை புனித இராயப்பரை மேன்மைப்படுத்தும் வகையில் அனுஷ்டித்தது. அன்றைய வாசகங்கள் இயேசுவுக்கும் - இராயப்பருக்குமிடையிலான உறவினையும் முக்கியமான சம்பவங்களையும் எடுத்துக் கூறுகின்றன.
குறிப்பாக இயேசு கிறிஸ்துவை இறைவனின் திருக்குமாரனாகவும் உலகை மீட்கவந்த இரட்சகராகவும் புனித இராயப்பர் கூறுவது நற்செய்தியில் முக்கிய அம்சமாகும்.
மத்தேயு நற்செய்தியின் 16 ஆம் அதிகாரம் 13 – 20ம் வசனங்கள் இவ்வாறு தெரிவிக்கின்றன.
இயேசு, பிலிப்புச் செசாரியா பகுதிக்குச் சென்றார். அவர் தம் சீடரை நோக்கி, ‘மானிட மகன் யாரென்று மக்கள் சொல்கிறார்கள்? என்று கேட்டார். அதற்கு அவர்கள், ‘சிலர் திருமுழுக்கு யோவான் எனவும் வேறு சிலர் எலியா எனவும் மற்றும் சிலர் எரேமியா அல்லது பிற இறைவாக்கினருள் ஒருவர் எனவும் சொல்கின்றனர்’ என்றார்கள். ‘ஆனால் நீங்கள் நான் யார் எனச் சொல்கிaர்கள்?’ என்று அவர் கேட்டார். சீமோன் பேதுரு மறுமொழியாக, ‘நீர் மெசியா, வாழும் கடவுளின் மகன்’ என்று உரைத்தார். அதற்கு இயேசு, ‘யோனாவின் மகனான சீமோனே, நீ பேறு பெற்றவன். ஏனெனில், எந்த மனிதரும் இதை உனக்கு வெளிப்படுத்தவில்லை; மாறாக விண்ணப்பத்திலுள்ள என் தந்தையே வெளிப்படுத்தியுள்ளார். எனவே நான் உனக்குக் கூறுகிறேன்: உன் பெயர் பேதுரு; இந்தப்பாறையின் மேல் என் திருச்சபையைக் கட்டுவேன். பாதாளத்தின் வாயில்கள் அதன்மேல் வெற்றிகொள்ளா. விண்ணரசின் திறவுகோல்களை நான் உன்னிடம் தருவேன் – மண்ணுலகில் நீ தடை செய்வது விண்ணுலகிலும் தடை செய்யப்படும். மண்ணுலகில் நீ அனுமதிப்பது விண்ணுலகிலும் அனுமதிக்கப்படும்’ என்றார். பின்னர் தாம் மெசியா என்பதை எவரிடமும் சொல்ல வேண்டாம் என்று இயேசு சீடரிடம் கண்டிப்பாய்க் கூறினார்.
பேதுரு எனப்படும் இராயப்பரே சீடர்களில் பிரதானமானவர் என்பது கத்தோலிக்கர் உட்பட அனைத்துக் கிறிஸ்தவர்களும் ஒருங்கே ஏற்றுக்கொண்டதொரு கருத்து. அவரை திருத்தூதர்களின் இளவரசர் என அழைப்பர். இவர் நமதாண்டவரின் சிறப்பான அன்பினைப் பெற்றவர். இவர் பின்னர் திருச்சபையில் மிகப் பெரும் மதிப்பையும் முதலிடத்தையும் பெற்றிருந்தார். உரோமன் கத்தோலிக்கராகிய நாம் இவரது உரோமைத் திருப்பீடம் இவருடைய வழியில் வரும் ஆயர்களைக் கொண்டதாகவும் இவர் பெற்ற மதிப்பும் அதிகாரமும் இவ்வழி வந்தவர்களுக்கும் உள்ளதாகக் கருதுகின்றோம். கேபா எனப்படும் இன்னொரு பெயரையும் கொண்ட இவர் முதலில் அந்தியோக்கியாவின் தம் திரு ஆட்சியை நிகழ்த்தினார். பின்னர் உரோமை பேரரசின் தலைநகரில் மறைபரப்ப வந்து அங்கேயே மறைசாட்சியாக மரித்தார்.
இராயப்பர் இயல்பாகவே சீடர்களில் முதல்வராக இருந்தாலும், அவரைத் திருச்சபையின் தலைவராக ஏற்றுக்கொள்ள பல காரணங்களை நாம் காட்ட முடியும். அதில் ஒன்றுதான் நற்செய்தியில் நாம் காணும் பகுதி. இதில் இயேசுவை ‘மெசியாவாகவும் உயிருள்ள கடவுளின் திருமகனாகவும் காணும்போது’ அவரை இயேசு பாராட்டித் திருச்சபையை அவர் பொறுப்பில் விடுவதைக் காண்கின்றோம். அதிலும் ‘திறவுகோல்’ அவர் வசம் ஒப்படைக்கப்படுகின்றது என்பது மிகப்பெரிய காரியம். அன்றும் சரி இன்றும் சரி ஒருவர் தம் திறவுகோல்களை இன்னொருவரிடம் ஒப்படைப்பதென்பது மிகவும் பாரதூரமான விடயம். தன் அதிகாரங்கள் அனைத்தையும் ஒப்படைப்பதென்பதாகும்.
புனித பவுலின் கருத்துப்படி கிறிஸ்தவம் யூத மார்க்கத்தை முன்மாதிரியாகக் கொண்டிருக்கின்றது. (1 கொரி 10 : 11) பழைய ஏற்பாட்டுக் காலத்தில் தலைமைக் குருவே எல்லா ஆன்மீகக் காரியங்களுக்கும் பொறுப்பானவராயிருந்தார் (இச. 17 : 8 – 12) எனவே திருச்சபைக்கும் ஒரு தலைமைப் பொறுப்புடையவர் தேவையானவராகின்றார். அதிலும் இயேசு யோனாவின் குமாரனாகிய சீமோனுடைய பெயரை ‘பாறை’ எனும் பொருள்படும் ‘பேதுரு’ ஆக மாற்றுகின்றார்.
பைபிளின் இதர பகுதிகளில் இப்படியான பெயர் மாற்றம் அப்படியான பெயர் மாற்றம் பெறுபவரின் அந்தஸ்தில் மாற்றத்தைக் கொண்டுவருகின்றது.
எடுத்துக்காட்டாக ஆபிராம் ஆபிரகாம் ஆக மாறுவது, யாக்கோபு இஸ்ரேல் ஆவது, சவுல் பவுலாக மாறுவது குறிப்பிடத்தக்கவை. பேதுருவின் முதன்மையைக் குறிக்கும் இன்னொரு வேத வசனம் என்ன வென்றால், யோவான் 21 : 15 – 17 வசனங்களில் உள்ள ‘என் ஆடுகளை மேய்’, ‘என் ஆட்டுக்குட்டிகளைப் பேணி வளர்’ என்பவையாகும். 
இதனைச் சிலர் ‘ஆடுகள்’ என்பது திருச்சபை அதிகாரிகள் என்றும், ஆட்டுக்குட்டிகள் என்பது பொதுநிலையினர் என்றும் விபரிப்பர்: எனவே பேதுரு முழுத் திருச்சபையையும் தம் ஞான அதிகாரத்தினுள் கொண்டுள்ளார். மேலும் தி. ப. 1 : 2, 10 – 11, 15 வசனங்களின்படி பேதுருவே ஆதி எருசலேம் சபையின் தலைவராக இருக்கின்றார். அத்தோடு, தம் சகோதரர்களின் விசுவாசத்தை உறுதிப்படுத்த இயேசுவினால் அறிவுறுத்தப் படுகின்றார் (லூக் 22 : 31 – 32) இதனை அடிப்படையாக வைத்தே புனித கிறிசோஸ்தம் அருளப்பர் போன்ற திருச்சபையின் முதுபெரும் தந்தையர் தனிப்பட்ட ரீதியிலும் அதிகார ரீதியிலும் பேதுரு முதன்மை பெற்றவர் என்பதை வலியுறுத்தினர். (ஸ)
