எய்ட்ஸ் கல்வியை அறிமுகப்படுத்தும்  எண்ணம் அரசுக்கு இல்லை: சொய்சா


இலங்கையைப் பொறுத்த வரையில் இங்கு எய்ட்ஸ் தொடர்பான கல்வி அவசியமற்றதாகும். எனவே அதனை நடைமுறைப்படுத்துவதற்கான திட்டம் அரசாங்கத்திடம் இல்லை என்று பிரதி கல்வியமைச்சர் விஜித விஜயமுனி சொய்சா தெரிவித்தார்.
பாராளுமன்றத்தில் நடைபெற்ற 2013 ஆம் ஆண்டுக்கான வரவு செலவுத் திட்ட குழு நிலையின் இரண்டாம் நாள் விவாதத்தில் கலந்துகொண்டு உரையாற்றுகையிலேயே அவர் மேற்கண்டவாறு தெரிவித்தார். 
பிரதியமைச்சர் இங்கு மேலும் கூறுகையில்,
இலங்கையில் எய்ட்ஸ் தொடர்பான கல்விக்கும் அதேநேரம் வயது வந்தோருக்கான கல்விக்கும் அதிக நிதி தேவைப்படுகின்றது. அண்மையில் இலங்கை வந்திருந்த உகண்டா ஜனாதிபதி உயர் கல்வி தொடர்பில் எம்மிடத்தில் ஆலோசனைகள் பெற்றுக் கொண்டார். 
இலங்கையைப் பொறுத்த வரையில் இங்கு எய்ட்ஸ் கல்விக்கான எந்த தேவையும் இல்லை. ஆகவே அவ்வாறான கல்வியை நாட்டில் நடைமுறைப்படுத்துவதற்கு அரசாங்கத்திடம் எண்ணமில்லை. 
சிறுவர் துஷ்பிரயோகம் தொடர்பில் பாடசாலை முறைமைக்குள் விழிப்புணர்வு நடவடிக்கைகள் இதுவரையில் முன்னெடுக்கப்படவில்லை. இதுவிடயத்தில் கலந்துரையாடல் ஒன்று இடம்பெற்றது. இதில் கலந்துகொண்டவர்கள் பல்வேறு விடயங்களை முன் வைத்தனர். 
இந்த விழிப்புணர்வுகளை நடைமுறைப்படுத்துவதில் கல்வித்துறையினர் அர்ப்பணிப்புடன் செயற்பட வேண்டியவர்களாயுள்ளனர் என்றார்.

