நரிக்குறவர் சமூக மாணவன்மருத்துவம் படிக்க நடிகர் ஜீவா உதவி


பிளஸ் 2 தேர்வில் 1167 மதிப்பெண் பெற்ற நரிக்குறவர் சமூக மாணவன் மருத்துவம் படிக்க, நடிகர் ஜீவா உதவி செய்தார். கிருஷ்ணகிரி மாவட்டம் கல்லாவி அருகிலுள்ள வெள்ளிமலையை சேர்ந்த முகராசி என்பவர் மகன் ராஜபாண்டி (18). நரிக்குற வன் சமூகத்தைச் சேர்ந்த இவரது தாயார் வெள்ளச்சி, பாசி மற்றும் மாலை கோர்த்தல், விவசாயக் கூலி வேலை செய்கிறார். 
பாசி மாலை தயாரித்து விற்பனை செய்தும், மாந்தோப்புக்கு காவல் பணிக்கு சென்றும் ராஜபாண்டியை படிக்க வைத்தார்.
பிளஸ் 2 தேர்வு முடிவில், 1167 மதிப்பெண் பெற்று சாதனை படைத்த ராஜபாண்டி தரப் பட்டியலில் 197.5 வெட்டுப் புள்ளி வாங்கினார். வறுமையில் இருந்தாலும், நன்கு படித்து கல்வியில் சாதனை படைத்த ராஜபாண்டி, மருத்துவம் படிக்க விரும்பினார். ஆனால் அதற்கு பணம் இல்லாமல் தவித்தார்.
இச்செய்தியை நாளிதழ் மூலம் அறிந்த ஜீவா, ராஜபாண்டி மருத்துவம் படிக்க உதவுவதாக அறிவித்தார்.
கல்விக் கட்டணம் செலுத்த முதல் தவணையாக, 37 ஆயிரம் ரூபாய்க்கான காசோலையை ராஜபாண்டியிடம் வழங்கிய ஜீவா, பிறகு நிருபர்களிடம் கூறியதாவது, டிப்ளோமா இன் மல்டி மீடியா, கோர்ஸ் படித்தேன். மேற்கொண்டு படிக்காமல், நடிக்க வந்து விட்டேன்.
நான்தான் சரியாகப் படிக்கவில்லை. நன்றாகப் படிக்கும் வசதியற்ற மாணவர்களை மேற்படிப்பு படிக்க வைப்போமே என்ற எண்ணத்தில், ராஜபாண்டி பற்றி கேள்விப்பட்டதும் அவரை வரவழைத்தேன், எம்.பி.பி.எஸ். முடித்து, எம்.எஸ். படிக்க விரும்பினாலும், ராஜபாண்டிக்கான மொத்த செலவை நான் ஏற்றுக் கொள்கிறேன். அவரை டாக்டராக்குவதே இலட்சியம். இன்று நான் ராஜபாண்டிக்கு செய்த உதவியைப் பார்த்துவிட்டு, மற்றவர்களும் இது போல் உதவினால் சந்தோஷப்படுவேன் இவ்வாறு ஜீவா பேசினார்.
