நிறுவன பங்குகள் விற்பனைக்கு ஒப்புதல் வழங்கியசிதம்பரமும் வழக்கில் சாட்சியாக சேர்க்கப்பட வேண்டும்

மன்மோகன் சிங்கை குற்றம் சாட்டிய ராசா, மறுநாள் நிலைப்பாட்டை மாற்றினார்
புதுடில்லி,
டிபி ரியாலிட்டி நிறுவனத்தின் பங்குகள் விற்பனைக்கு அப்போது நிதியமைச்சராக இருந்த ப. சிதம்பரம் தான் ஒப்புதல் அளித்தார். பிரதமரின் முன்னிலையில் தான் ஒப்புதல் அளிக்கப்பட்டது. இதை பிரதமர் மறுக்க முடியாது. வேண்டுமானால் அதை அவர் மறுத்துப் பார்க்கட்டும் என்று நேற்று முன்தினம் சிபிஐ சிறப்பு நீதிமன்றத்தில் கூறிய முன்னாள் தொலைத் தொடர்புத்துறை அமைச்சர் ராசா நேற்று செவ்வாய்க்கிழமை திடீரென தனது நிலையை மாற்றிக்கொண்டார்.
“நான் பிரதமரையோ ப. சிதம்பரத்தையோ குற்றம் சாட்டவில்லை. பிரதமரை விசாரிக்க வேண்டும் என்றும் கூறவில்லை. நான் கூறாத விடயங்களை நான் கூறியதாக மீடியாக்கள் தான் தவறான செய்திகள் வெளியிட்டுவிட்டன” என்று ராசா நேற்று முரண்பாடாது வாதம் செய்தார்.
அதே நேரத்தில் டிபி ரியாலிட்டி நிறுவன பங்குகள் விற்பனைக்கு ஒப்புதல் அளித்தவர் என்ற முறையில் அப்போதைய நிதியமைச்சர் ப. சிதம்பரம் இந்த வழக்கில் சாட்சியாக சேர்க்கப்பட வேண்டும். அவர் நீதிமன்றத்துக்கு வந்து சாட்சியளிக்க வேண்டும் என்றும் ராசா கூறியுள்ளார்.
நேற்று முன்தினம் இந்த வழக்கு விசாரணை நடந்தபோது ராசாவின் சார்பில் வாதாடிய வழக்கறிஞர் சுஷில் குமார், பிரதமர், ப. சிதம்பரம் ஆகியோருக்குத் தெரிந்தே டிபிரியாலிட்டி பங்குகள் விற்கப்பட்டதாகவும், ஸ்பெக்ட்ரம் ஏலத்தைப் பொறுத்தவரை முந்தைய பாஜக கூட்டணி ஆட்சியில் பின்பற்றப்பட்ட கொள்கைகளையே பின்பற்றியதாகவும் கூறியிருந்தார்.
ராசா தவறு செய்திருப்பதாகச் சொன்னால் 1993ம் ஆண்டிலிருந்து தொலைத் தொடர்புத்துறை அமைச்சர்களாக இருந்த அனைவரையுமே கைது செய்து சிறையில் தள்ள வேண்டும்.
இந் நிலையில் நேற்று பிரதமர் விடயத்தில் தனது நிலையை ராசா மாற்றிக்கொண்டுள்ளார்.
இதற்கிடையே பிரதமர், ப. சிதம்பரம் மீது குற்றம் சாட்டி சிறப்பு நீதிமன்றத்தில் ஆ. ராசா கூறியதை ஆதாரமாகக் கருத முடியாது என்று தொலைத் தொடர்புத்துறை அமைச்சர் கபில் சிபல் கூறினார்.
நேற்று முன்தினம் நிருபர்களிடம் பேசிய அவர், “சி.பிஐ சிறப்பு நீதிமன்றத்தில் நடைபெற்று வரும் வழக்கு விசாரணையின்போது சில தகவல்களை ராசா தெரிவித்துள்ளார். அவர் கூறியதை வைத்துக்கொண்டு பிரதமர் மன்மோகன் சிங்கும், மத்திய உள்துறை அமைச்சர் ப. சிதம்பரமும் பதவி விலக வேண்டும் என பாஜக தலைவர் நிதின் கட்காரி வலியுறுத்தி உள்ளார்.
நீதிமன்றத்தில் நடைபெறும் விவாதத்தின் அடிப்படையில் பிரதமரும், உள்துறை அமைச்சரும் பதவி விலக வேண்டும் என ஒரு தேசியக் கட்சியின் தலைவர் கோரிக்கை விடுத்திருப்பது துரதிஷ்ட வசமானது. நீதிமன்றத்தில் தெரிவிக்கப்படும் கருத்துக்களை ஆதாரமாக எடுத்துக்கொள்ள” முடியாது என்றார்.
