சபாநாயகராக nஜயக்குமார் தெரிவுதுணை சபாநாயகராக தனபால்


தமிழக சட்டசபை சபாநாயகராக ஜெயக்குமார், துணை சபாநாயகராக தனபால் ஆகியோர் போட்டியின்றி தேர்வு செய்யப்பட்டனர். நேற்று காலை சபை கூடியதும் அவை முன்னவரும் நிதியமைச்சருமான ஓ. பன்னீர் செல்வமும், எதிர்க்கட்சித் தலைவர் விஜயகாந்தும் இணைந்து ஜெயக்குமாரை அவரது இருக்கைக்கு அழைத்துச் சென்று அமர வைத்தனர்.
சட்ட சபையில் பேசிய ஜெயலலிதா:சட்டசபையில் எதிர்க்கட்சிகளின் கருத்துக்களுக்கு உரிய மதிப்பு அளிக்கப்படும் என்றார். சட்ட சபையில் ஜனநாயகம் தழைக்க உறுதிபட செயல்படுவோம் என்றும் கூறினார்.
தமிழக சட்ட சபை தேர்தலில் அ.தி.மு.க. தனிப்பெரும்பான்மையுடன் ஆட்சி அமைத்துள்ளது. முதல்- அமைச்சர் ஜெயலலிதா தலைமையில் புதிய அமைச்சரவை கடந்த 16ம் திகதி பொறுப்பேற்றது.
இதைத் தொடர்ந்து புதிய எம்.எல்.ஏ.க்கள் கடந்த 23ம் திகதி சென்னை கோட்டையில் பதவி ஏற்றுக் கொண்டார்கள். அவர்களுக்கு தற்காலிக சபாநயகர் செ.கு. தமிழரசன் பதவி பிரமாணம் செய்து வைத்தார்.
இந்நிலையில் சபாநாயகர், துணை சபாநாயகர் ஆகியோர் நேற்று தேர்வு செய்யப்பட்டனர். இதில் சட்டசபையின் அவை முன்னவராக ஓ.பன்னீர் செல்வமும் அரசு தலைமை கொறடாவாக பி.மோகனும் நியமிக்கப்பட்டனர்.
14 வது சட்டப் பேரவையின் சபாநாயகராக நேற்று முறைப்படி தேர்வு செய்யப்பட ஜெயக்குமார் எம்.எல்.ஏ. சென்னை ராயபுரம் தொகுதியில் போட்டியிட்டு வெற்றிபெற்றவர்.
இதற்கு முன்பு 1991, 2001, 2006 சட்ட சபை தேர்தலில் வெற்றிபெற்று எம்.எல்.ஏ. ஆனார். 1991 அ.தி.மு.க. ஆட்சியில் மீன்வளத் துறை அமைச்சராகவும், 2001 அ.தி.மு.க. ஆட்சியில் மின்சாரத்துறை அமைச்சராகவும் பணியாற்றினார்.
சபாநாயகர், துணை சபாநாயகர் தேர்தல் முடிவடைந்ததும் நேற்றைய கூட்டம் ஒத்திவைக்கப்பட்டது.
மீண்டும் சட்ட சபை ஜூன் 3ம் திகதி வெள்ளிக்கிழமை காலை கூடுகிறது. அன்றைய தினம் ஆளுநர் பர்னாலா உரையாற்றுவார்.
