மு.க. ஸ்டாலின் மருமகள் குரலில் பேசி மெகா மோசடி

சென்னையில் ‘பலகுரல்’ மன்னன் கைது
முன்னாள் துணை முதலமைச்சர் மு. க. ஸ்டாலின் மருமகள் குரலில் பேசி மெகா மொசடியில் ஈடுபட்ட பலகுரல் மோசடி மன்னன் சென்னையில் கைது செய்யப்பட்டார்.
முன்னாள் துணை முதலமைச்சரும் தி. மு. க. பொருளாளருமான மு. க. ஸ்டாலினின் மருமகள் கிருத்திகா உதயநிதி பெயரில் மோசடி நடப்பதாகவும், இதுபோன்ற மோசடி காரியங்களுக்கு அவர் பொறுப்பு அல்ல என்றும் கடந்த சில நாட்களுக்கு முன்பு சட்டத்தரணி ராமன்லால் மூலம் எச்சரிக்கை அறிவிப்பு வெளியிடப்பட்டது. பின்னர் இது தொடர்பாக உரிய விசாரணை நடத்தி சட்டபூர்வ நடவடிக்கை எடுக்கும்படி டி. ஜி. பி. அலுவலகத்திலும் புகார் மனு கொடுக்கப்பட்டது.
இந்த நிலையில் இதுபோன்ற மோசடியில் ஈடுபட்டதாக பிரபல பலகுரல் மோசடி மன்னன் தினேஷ்குமார் (வயது 21) என்பவரை சென்னை திருவல்லிக்கேணி வாலாஜா ரோட்டில் வைத்து பொலிசார் மடக்கிப் பிடித்தனர். தினேஷ்குமாரை பிடிக்க சினிமா இணை இயக்குனர் குமரேசன் என்பவர் பொலிசுக்கு உதவி செய்தார். காரணம் குமரேசன் தினேஷ்குமாரின் மோசடி வலையில் சிக்கி ரூ. 50 ஆயிரம் பணத்தை இழந்துள்ளார்.
தினேஷ்குமாரிடம் மோசம் போனது எப்படி? என்று குமரேசன் திருவல்லிக்கேணி பொலிசில் பரபரப்பு புகார் மனு ஒன்றை கொடுத்தார். அந்த புகார் மனுவில் அவர் கூறி இருப்பதாவது,
திருச்செந்தூர் அருகே உள்ள வீரபாண் டியன் பட்டினம் எனது சொந்த ஊராகும். நான் சினிமாவில் இணை இயக்குனராக பணியாற்றி வருகிறேன். ஒளி, வசந்தம் வந்தாச்சு, சைவப்பூனை போன்ற படங் களுக்கு நான் இணை இயக்குனராக பணிபுரிந்துள்ளேன். சென்னை புழல் கன்னடபாளையத்தில் குடும்பத்தோடு வசிக்கிறேன்.
சமீபத்தில் ஒருநாள் கிருத்திகா உதயநிதி ஸ்டாலின் பேசுவதுபோல எனது செல்போனில் ஒருவர் பேசினார். எனது கணவரின் பட நிறுவனமான ‘ரெட் ஜெயண்ட் மூவிஸ்’ தயாரிக்கும் படங்களில் உங்களுக்கு இணை இயக்குனர் பொறுப்பு தரப்படும். 
இது தொடர்பாக எனது தம்பி உங்களிடம் பேசுவான் என்று கூறிவிட்டு போனை வைத்து விட்டனர். இதுபற்றி எனது கணவர் (உதயநிதி ஸ்டாலின்) மற்றும் மாமனாரிடம் (மு. க. ஸ்டாலின்) எதுவும் பேசி விடாதீர்கள் என்றும் போனில் பேசியவர் தெரிவித்தார்.
