&#39;இரத்தினபுரி மாவட்டத்தின் அபிவிருத்தியில் மஹிபால ஹேரத் கூடிய கவனம் செலுத்தினார்&#39;


(காவத்தை தினகரன் விசேட)
சப்ரகமுவ மாகாணத்தில் வாழும் மக்களுக்கு சேவை செய்யக்கூடிய சிறந்த குணமுள்ள ஒரு அரசியல் வாதி என்றால் அது மஹிபால ஹேராத் மட்டுமே. அவரைப் போல் சேவையாற்றுவதற்கு சப்ரகமுவ மாகாணத்தில் ஐக்கிய மக்கள் சுதந்திர முன்னணி அரசியல்வாதிகள் எவரையும் ஒப்பிட முடியாது என்று இரத்தினபுரி மாவட்ட பாராளுமன்ற உறுப்பினரும் இறக்குவானை தேர்தல் தொகுதியின் பிரதான அமைப்பாளருமான ரஞ்சித் சொய்சா குறிப்பிட்டார்.
தேர்தல் தொகுதியின் அம்புலுகல, அத்தனகொட உட்பட பல பிரதேசங்களில் இடம்பெற்ற பிரசார கூட்டத்தில் கலந்து கொண்டு உரையாற்றுகையிலேயே அவர் இவ்வாறு தெரிவித்தார்.
அவர் தொடர்ந்து உரையாற்றுகையில் கூறியதாவது :-
மஹிபால ஹேரத் தொடர்ந்து இரண்டு முறை பொது மக்களின் வாக்குகளால் வெற்றிபெற்று சப்ரகமுவ மாகாண முதலமைச்சராக தெரிவு செய்யப்பட்டார். மீண்டும் சப்ரகமுவ மாகாண முதலமைச்சராக மஹிபால ஹேரத் தெரிவு செய்யப்படுவார்.
நான் அவரோடு சப்ரகமுவ மாகாணத்தில் இரண்டு தடவை மாகாண அமைச்சராக கடமையாற்றியுள்ளேன். அந்தக் காலகட்டத்தில் எனது அரசியல் வாழ்க்கையில் மஹிபால ஹேரத் போன்ற சிறந்த பண்புள்ள மக்களுக்கு சேவையாற்றக்கூடிய ஒரு அரசியல்வாதியை நான் காணவில்லை.
கேகாலை மாவட்டத்தில் அவர் வசித்து வந்தாலும், அவர் இரத்தினபுரி மாவட்டத்தை அபிவிருத்தி செய்தார். இரத்தினபுரி மாவட்டத்தை அபிவிருத்தி செய்வது குறித்து மிக அக்கறையுடன் செயல்பட்டார் என பாராளுமன்ற உறுப்பினர் ரஞ்சித் சொய்சா தெரிவித்தார். (ஐ-ஞ)
