திருக்கழுக்குன்றம் குளத்தில் 12ஆண்டுக்கு பிறகு பிறந்த சங்கு


திருக்கழுக் குன்றம் சங்கு தீர்த்த குளத்தில் சங்கு பிறந்தது. ஒவ்வொரு 12 ஆண்டுக்கு பிறகும் இது போல சங்கு பிறப்பு சம்பவம் நடக்கிறது. இந்த புனித சங்கை மேளதாளம் முழங்க வேதகிரீஸ்வரர் கோயிலுக்கு எடுத்து வந்து பக்தி பரவசத்துடன் பக்தர்கள் வழிபட்டனர்.
திருக்கழுக்குன்றத்தில் சங்கு தீர்த்த குளம் உள்ளது. இங்கு 12 ஆண்டுகளுக்கு ஒருமுறை சங்கு பிறக்கும் என்பது தொன்றுதொட்டு இருந்து வரும் ஐதீகம். இதன்படி கடந்த 1999ல் குளத்தில் சங்கு பிறந்தது. இந்த சங்கை மேளதாளம் முழங்க எடுத்துச் சென்று வேதகிரீஸ்வரர் கோயிலில் வைத்துள்ளனர்.
இதேபோல் 12 ஆண்டுகளுக்கு பிறகு மீண்டும் சங்கு பிறக்கும் என பக்தர்கள் எதிர்பார்ப்புடன் காத்திருந்தனர். இந்நிலையில் நேற்று முன்தினம் சங்கு தீர்த்த குளத்தின் வடகிழக்கு மூலையில் சங்கு பிறந்தது. அப்போது குளத்தில் அலை அடித் ததுபோல இருந்தது. குளத்தை சுற்றிலும் 2 ஆயிரத்துக்கும் மேற்பட்ட மக்கள் கூடி நின்றனர்.
கோயில் செயல் அலுவலர் சரவணன் முன்னிலையில் ஊழியர்கள் குளத்தில் இருந்து சங்கை பத்திரமாக எடுத்து, தட்டில் மலர்கள் மீது வைத்தனர். மேளதாளம் முழங்க மாட வீதிகள் வழியாக ஊர்வலமாக வேதகிரீஸ்வரர் கோயிலுக்கு கொண்டு சென்றனர்.
சங்கு பிறப்பதன் பின்னணி என்ன?
மார்க்கண்டேய முனிவர் பல்வேறு சிவ தலங்களுக்கு சென்று தங்கி பாடல்கள் பாடி சிவபெருமானை வழிபட்டார். திருக்கழுக்குன்றத்தில் உள்ள வேதகிரீஸ்வரை வழிபட வந்துள்ளார். சிவபெருமானுக்கு அபிஷேகம் செய்வதற்கு பாத்திரம் இல்லாததால் இறைவனை மனமுருகி பாடினார். அப்போது குளத்தில் ஒரு சங்கு தோன்றியது. அந்த சங்கில் முனிவர் தண்ணீர் எடுத்து சென்று, மலை மீது உள்ள வேதகிரீஸ்வருக்கு அபிஷேகம் செய்ததாக புராணங்களில் சொல்லப்பட் டுள்ளது. இதனால் அந்த குளத்துக்கு சங்கு தீர்த்த குளம் என்று பெயர் வந்தது.
