ஆற்றுக்கால் பகவதி அம்மன் கோவிலில் 
30 இலட்சம் பெண்கள் பொங்கல் வைத்தனர்


பெண்களின் சபரிமலை என்று போற்றப்படும் ஆற்றுக்கால் பகவதி அம்மன் கோவிலில் 30 இலட்சம் பெண்கள் பொங்கல் வைத்து வழிபட்டனர்.
திருவனந்தபுரத்தில் உள்ள ஆற்றுக்கால் பகவதி அம்மன் கோவில், கின்னஸ் சாதனை புத்தகத்தில் இடம் பிடித்து பிரசித்திபெற்றது. பெண்களின் சபரிமலை என்று போற்றப்படும் இந்த கோவிலில் ஆண்டுதோறும் 10 நாட்கள் பொங்கல் திருவிழா நடைபெறும்.
இந்த ஆண்டின் திருவிழா, கடந்த 11ம் திகதி அம்மனுக்கு காப்புக்கட்டி குடியிருத்தலுடன் தொடங்கியது. நேற்று நள்ளிரவு குருதி பூஜையுடன் விழா நிறைவடைந்தது.
9ம் திருநாளான நேற்று முன்தினம் விழாவில் சிகர நிகழ்ச்சியான பொங்கல் வழிபாடு நடந்தது. வெள்ளிக்கிழமை காலை முதலே வெளியூர்களை சேர்ந்த பெண்கள், கோயில் அருகில் பொங்கல் அடுப்புக்களுக்கான இடங்களை பிடித்து விட்டு தங்கியிருந்தனர்.
அதிகாலை 4 1/2 மணிக்கு நடை திறக்கப்பட்டு பூஜைகள் நடந்தன. காலை 10.45 மணிக்கு கோவில் முன் அமைக்கப்பட்டு இருந்த பிரதான அடுப்பில் துணை மேல் சாந்தி தீ மூட்டினார். அதைத் தொடர்ந்து, தயாராக வைக்கப்பட்டிருந்த அடுப்புகளில் பெண்கள் தீ மூட்டினர். 
ஒலிபெருக்கி மூலம் அறிவிப்பு விடுக்கப்பட்டதை தொடர்ந்து கோவில் வளாகம், சுற்றுப் புறம் மற்றும் திருவனந்தபுரம் நகரின் பல பகுதிகளில் அமைக்கப்பட்டிருந்த இலட்சக்கணக்கான அடுப்புக்களில் தீ பற்ற வைக்கப்பட்டு ஒரே நேரத்தில், இலட்சக்கணக்கான அடுப்புகளில் பொங்கலிட்டது கண்கொள்ளாக் காட்சியாக இருந்தது.
ஆற்றுக்கால் பகவதியம்மன் கோவிலில் தொடங்கிய அடுப்புகளின் வரிசை 8 கிலோ மீற்றர் தூரம் வியாபித்து காணப்பட்டது. 30 இலட்சத்துக்கும் அதிகமான பெண்கள் கூடி பொங்கல் வைத்தனர். சர்க்கரை பொங்கல், வெண் பொங்கலுடன் பாயாசம், கொழுக்கட்டை உள்ளிட்டவைகளையும் தயாரித்து அம்மனை வேண்டி வணங்கினர்.
ஒரே நேரத்தில் இலட்சக் கணக்கான பானைகளில் பெங்கல் வைக்கப்பட்டதால் திருவனந்தபுரம் நகரம் முழுவதும் புகை மூட்டமாக காணப்பட்டது.
இந்த பொங்கல் வழிபாட்டில், பிரபல நடிகைகள் கே. பி. ஏ. சி, லலிதா, மேனகா, கல்பான, சிபி, கார்த்திகா, மத்திய மந்திரி வேணுகோபாலின் மனைவி ஆஷா, அவர்களது மகள் பார்வதி, பிரபல கிரிக்கெட் வீரர் ஸ்ரீசாந்தின் தாய் உட்பட திரளான பெண்கள் கலந்து கொண்டனர். ஏராளமான வெளிநாட்டு பெண்களும் பொங்கல் வைத்தனர்.
பிற்பகல் 2.30 மணிக்கு உச்ச பூஜையை தொடர்ந்து, பொங்கல் நைவேத்தியம் நிகழ்ச்சி நடந்தது. பூசாரிகள் பல்வேறு பகுதிகளுக்கும் சென்று மந்திரங்கள் ஓதி, பொங்கல் பானைகளுக்கு புனித நீர் தெளித்தனர்.
