கோடி முறை வழிபட்ட புண்ணியம் தரும் கீதை பிறந்த மார்கழி


மார்கழி மாதம் பக்திக்குச் சரியான மாதம். இந்த மார்கழியை மார்கசிரம் என்பர். சந்திரன் மிருகசீரிஷ நட்சத்திரத்தில் பிரவேசிக்கும் நாளில் பெளர்ணமி வரும். 
சூரியன் தனுசு ராசியில் பிரவேசிக்கும் மாதம் என்பதால் தனுர் மாதம் எனவும் அழைக்கப்படும். மகாவிஷ்ணுவிற்குரிய வைகுண்ட ஏகாதசியும், சிவனுக்குரிய திருவாதிரைத் திருநாளும் அனுமன் அவதாரமும் மார்கழியில்தான் வரும்.
மார்கழி முழுவதும் அதிகாலை நீராடி இறைவன் நாமாவை ஒரு முறை ஜபித்தாலே கோடிமுறை ஜபித்த புண்ணியம் கிடைக்கும் என்பது பகவானே சொன்னவாக்கு. மகாபாரத யுத்தம் நடந்ததும் கீதை பிறந்ததும் இம்மாதத்தில்தான்.

மார்கழி மாத வியாழக்கிழமைகளில் மகாலட்சுமி பூஜையை ஆண், பெண் இருபாலரரும் செய்வர். இதற்கு குருவார பூஜை எனப் பெயர். இப்பூஜை செய்வதால் சகல ஐஸ்வர்யங்களும் கிடைக்கும்.
ஒருநாள் உமாதேவி ஈஸ்வரனிடம், “இவ்வுலக மக்கள் பிறப்பு இறப்பின்றி முக்தி பெற என்ன வழி?” எனக் கேட்டாள். 
“மார்கழி மாத அஷ்டமி தினத்தில் சிவாலய பிரதட்சணம் செய்தால் அப்பலன் பெறலாம்” என்று கூறினார் என்கிறது ஸ்கந்தபுராணம். 
பாவங்கள் விலகி முக்தி தரும் பிரதட்சணம் இது.

கன்னியர் இந்நோன்பிருந்து கார்த்தியாயினி தேவியை வழிபட, தகுந்த கணவன் கிடைப்பான். சுமங்கலிகள் கடைப்பிடித்தால், தம்பதியர் ஒற்றுமை கூடும்; இல்லறம் நல்லறமாக இருக்கும்.
மார்கழி முதல் புதன் கிழமை கிருஷ்ணரின் குருகுல நண்பனான சுதாமன் என்ற குசேலரின் தினமாக குருவாயூர் கோயிலில் கொண்டாடப் படும். அன்று அவலால் செய்த பலவித பட்சணங்கள் சுவாமிக்கு நிவேதிக்கப்படும்.

மதுரை மீனாட்சி சுந்தரேஸ்வரர் ஆலயத்தில் மார்கழியில் ஒன்பது நாட்கள் இவ்விழா நடைபெறும். அந்த நாட்களில் அம்மன் சித்திரை வீதியில் உலாவருவாள். திருவாதிரையன்று ஆருத்ரா தரிசனம் நடந்ததும் நடராஜர் மாசி வீதியில் வலம் வருவார். அஷ்டமியன்று அம்மன், சுவாமி இருவரும் ரிஷப வாகனத்தில் கோட்டை வீதியில் உலா வருவார்கள்.
