பன்விலை – மடுல்கலை பெருந்தோட்டபாதைகளை திருத்துமாறு கோரிக்கை


(அக்குறணை குறூப் நிருபர்)
பன்விலை – மடுல்கலைப் பெருந்தோட்டப் பகுதிகளில் உள்ள பாதைகள் நீண்ட காலமாகத் திருத்தப்படாத காரணத்தால் பிரதேச தோட்ட மக்கள் அசெளகரியங்களை எதிர்கொண்டு வருகின்றரன. சிறு தேயிலைத் தோட்ட உற்பத்திகளைச் சந்தைப் படுத்துவதிலும் இடர்பாடுகள் உள்ளதாகத் தெரிவிக்கப்படுகிறது.
பன்விலையிலிருந்து செல்லும் மகபத்தன, வட்டகெலே, குடாகம, கொவிஜனபதய, ரோட்டுக்கடை போன்ற பகுதிகளுக்கான பாதைகளே கடந்த பல வருடங்களாகத் திருத்தப்படாமல் இருப்பதாகப் பிரதேச மக்கள் தெரிவிக்கின்றனர்.
சுமார் 30 வருடங்களுக்கு முன்பு திருத்தப்பட்ட பாதைகளே இன்னும் பயன்படுத்தப்பட்டு வருவதாகவும் இதன் காரணமாக தேயிலைக் கொழுந்தை இடத்திற்கிடம் கொண்டு செல்வதில் வீண் விரயம் ஏற்பட்டு வருவதாகவும் பலர் தெரிவித்தனர்.
அதேபோல் நோயாளர்களை வைத்திய சாலைகளுக்கு எடுத்துச்செல்வதிலும் தாம் பல்வேறு சிரமங்களை எதிர்கொள்வதாகக் கூறுகின்றனர். (ஐ - ஞ)
