அண்ணா மேம்பாலத்திலிருந்துபஸ் கவிழ்ந்ததில் 40 பேர் காயம்


சென்னை நகரில் அரசு பயணிகள் பேருந்து அண்ணா மேம்பாலத்திலிருந்து கவிழ்ந்து விபத்திற்குள்ளானதில் 40 ற்கும் மேற்பட்டோர் காயமடைந்தனர். இருவரின் நிலைமை கவலைக்கிடமாக உள்ளது. 
சென்னையின் மையப்பகுதியான பாரிமுனையிலிருந்து வடபழனி நோக்கி 17 பி இலக்க நகரப்பேருந்து சென்று கொண்டிருந்தது. நேற்று மதியம் 2 மணியளவில் சென்னை அண்ணாமேம்பாலத்தில் சென்று கொண்டிருந்த போது ஓட்டுனரின் கட்டுப்பாட்டை இழந்தது, அப்போது பாலத்தில் இருந்து இறங்கி வளைந்து அருகில் இருக்கும் சர்வீஸ் வீதியில் செல்ல முயன்ற போது நிலை தடுமாறி கவிழ்ந்து கீழே சாலையில் விழுந்தது.
இதில் பஸ்சில் பயணம் செய்த 40க்கும் மேற்பட்டோர் படுகாயம் அடைந்துள்ளனர். இவர்கள் சிகிச்சைக்காக மருத்துவமனையில் அனுமதிக்கப் பட்டுள்ளனர். உடனடியாக பஸ்ஸில் பயணித்தவர்கள் மீட்கப்பட்டனர். இந்த சம்பவத்தினால் போக்குவரத்து பாதிக்கப் பட்டது. அப்பகுதியில் பரபரப்பு ஏற்பட்டது. இது குறித்து சக பயணிகள் கூறுகையில் பஸ்சில் 50 க்கும் மேற்பட்டோர் பயணித் தனர். வளைவு ஒன்றில் வேகமாக திரும் பிய போது தான் பஸ் கவிழ்ந்தது என்றனர்.
காயமடைந்தவர்கள் ராயப்பேட்டை மருத்துவமனையில் சேர்க்கப்பட்டுள்ளனர். இவர்களில் 2 பேர் நிலைமை மிகவும் கவலைக்கிடமாக உள்ளது. இது குறித்து பாண்டிபஜார் பகுதி போக்குவரத்து பொலிஸார் விசாரித்து வருகின்றனர். தற்போது பஸ் கிரேன் மூலம் மீட்கப்பட்டது. மேலும் சிலர் பஸ்சில் சிக்கியிருக்கிறார்களா என தேடும் பணி நடக்கிறது.
