காதுக்கு எட்டிய செய்தி..!


கொழும்பு குணசிங்கபுர தனியார் பஸ் நிலையத்தில் கடந்த வாரம் நடந்த சம்பவம் இது. பயணிகள் போக்குவரத்துக்காக மத்துகமவுக்குச் செல்லும் பேருந்து நிறுத்தி வைக்கப்பட்டிருந்தது.
புறப்படுவதற்கு சிலநிமிடங்கள் இருக்கையில் நடத்துநர் வந்து பயணிகளிடம் பணம் கேட்டுள்ளார். பயணிகளும் தாங்கள் இறங்கவேண்டிய இடத்தைக் குறிப்பிட்டு பணம் கொடுத்தனர்.
சிலர் 500, 1000 ரூபா நோட்டுகளை கொடுத்ததால் சில்லறை இல்லை என்றும் இறங்கும்போது தருவதாகவும் அந்த நடத்துநர் உறுதியளித்துள்ளதுடன் ஏதோ ஒரு சிங்கள பாடலை முணுமுணுத்தவண்ணம் சுவாரஸ்யமாக பயணிகளிடம் உரையாடியிருக்கிறார்.
ஐந்து நிமிடம் வரை பணம் வசூலித்துவிட்டு பஸ் இன்னும் சிறிது நேரத்தில் புறப்படும் எனக் கூறி இறங்கிச் சென்றிருக்கிறார்.
அவர் கூறியதுபோல சில நிமிடங்களில் பஸ் பயணிக்கத் தொடங்கியது. பஸ் நடத்துநர் முதல் இருக்கையில் அமர்ந்திருந்தவரிடம் பணம் கேட்டுள்ளார்.
பயணிக்கோ ஆச்சரியம். இவர் வேறொரு நடத்துநர். அப்படியென்றால் முதலில் வந்தவர் யார்?
இந்தக் கேள்வியை அந்த நடத்துநரிடமே அவர் கேட்டிருக்கிறார்.
இந்த பஸ்ஸில்தான் தான் கடமையாற்றுவதாகவும் இதற்கு முன்னர் பணம் வசூலிக்கவில்லை என்றும் அந்த நடத்துநர் கூறியிருக்கிறார்.
அப்போதுதான் பயணிகளுக்கு விளங்கியிருக்கிறது, தாம் ஏமாற்றப்பட்டுவிட்டோம் என்பதை.
முதலில் பஸ் நடத்துநரைப்போல பாசாங்கு செய்து பணத்தைப் பெற்ற நபர் ஒரு திருடர். ஆயினும் கபட நாடகத்தினால் பயணிகளை ஏமாற்றிப் பணம் வசூலித்திருக்கிறார்.
500, 1000 ரூபா கொடுத்தவர்கள் இறைவனை நொந்துகொண்டார்கள்.
பாருங்கள்..! இப்படியும் திருடர்கள், எந்த உருவத்திலும் வரலாம். எச்சரிக்கையாய் இருங்கள்.
&ldquo;கடவுள் பிச்சைகொடுப்பது போல கொடுக்கிறார். பூதம் வந்து முழுவதையும் பறித்துச் செல்கிறது&rdquo; என்ற அர்த்தத்திலான சிங்கள பழமொழியொன்றை அந்த பஸ்ஸில் பயணித்த முதியவர் ஒருவர் கூறியபோது உண்மைதான் எனத் தோன்றியது.

