சபரிமலை ஐயப்பன் கோவிலில்புதிய மேல்சாந்திகள் தேர்வு



புகழ்பெற்ற சபரிமலை ஐயப்பன் கோவிலில் ஐப்பசி மாத பூஜைகளுக்காக கோவில் நடை செவ்வாய் திறக்கப்பட்டது. தந்திரி கண்டரரு ராஜீவரரு முன்னிலையில், மேல்சாந்தி என். பாலமுரளி நம்பூதிரி திருநடையை திறந்துவைத்து குத்துவிளக்கு ஏற்றினார். 
அதைத் தொடர்ந்து அடுத்த வருடத்துக்கான புதிய மேல்சாந்திகள் தேர்வு குலுக்கல் முறையில் நடைபெற்றது.
மேல்சாந்திகள் பொறுப்புக்கு விண்ணப்பம் அனுப்பியவர்களில் இருந்து நேர்காணல் தேர்வு மூலம் தேர்ந்தெடுக்கப்பட்ட 9 பேரின் பெயர்கள் அடங்கிய காகித துண்டுகளை ஒரு வெள்ளிக்கிண்ணத்தில் போட்டு தந்திரி கண்டரரு ராஜீவரரு கோவில் கருவறைக்குள் கொண்டு சென்றார். அவர் அதை ஐயப்ப சாமி சிலை முன்வைத்து சிறப்பு பூஜை செய்தார். 
அதைத் தொடர்ந்து, அதில் இருந்து பந்தளம் அரண்மனையை சேர்ந்த ராஜ பிரதிநிதி அனுப்பிவைத்த ரிஷிகேஷ் வர்மா என்ற சிறுவன் புதிய மேல்சாந்தியின் பெயரை குலுக்கல் முறையில் தேர்வு செய்தார்.
அதன்படி வைக்கம் தெற்கே நடை ஆறாட்டு குளங்கரையை சேர்ந்த என். தாமோதரன் போற்றி சபரிமலை ஐயப்பன் கோவில் மேல்சாந்தியாக தேர்ந்தெடுக்கப்பட்டார். 47 வயதான இவர் தற்போது வைக்கம் இளங்காவு தேவி கோவிலில் மேல்சாந்தியாக பணிபுரிந்து வருகிறார். 
முன்பு செட்டிகுளங்கரை கோவிலிலும் மேல்சாந்தியாக பணியாற்றி இருந்தார்.
இதேபோல் மாளிகைப்புறம் அம்மன் கோவிலுக்கான புதிய மேல்சாந்தி தேர்வு அம்மன் சந்நிதி முன் நடந்தது. அதில் பந்தளம் அரண்மனையில் இருந்து வந்த சிறுமி கீர்த்தனா வர்மா, மாளிகைப்புறம் கோவிலுக்கான புதிய மேல்சாந்தியாக கூத்தாட்டுகுளம் காரமலா கரிக்கோடு இல்லத்தை சேர்ந்த ஏ. என். உண்ணி கிருஷ்ணன் நம்பூதிரியின் பெயரை தேர்வு செய்தார். 45 வயதான இவர் தற்போது கொச்சி கடவந்தரா என்.எஸ்.எஸ்.
கரயோகம் தேவி கோவிலில் மேல்சாந்தியாக பணிபுரிந்து வருகிறார். குலுக்கல் முறையில் தேர்ந் தெடுக்கப்பட்டு உள்ள புதிய மேல்சாந்திகள் இருவரும் வருகிற கார்த்திகை மாதம் முதல் நாளில் சபரிமலை அய்யப்பன் மற்றும் மாளிகைப்புறம் கோவில்களில் மேல் சாந்திகளாக பொறுப்பு ஏற்றுக்கொள்கிறார்கள்.
