பாதுகாக்கப்பட வேண்டிய இளமை

,ளமைத் துடிப்பும், ஏதேனும் செய்ய வேண்டும் என்ற துணிவும் பாதிப்படைந்து விடாமல் பாதுகாப்பது வாலிப சமுதாயத்தின் இன்றைய அவசியத் தேவையாகும். இதற்கு இஸ்லாம் சிறந்த வழிகாட்டல்களை வழங்கியுள்ளது. எனவே, இஸ்லாமிய இளம் சமுதாயத்தினர் இன்றைய நிலைகளைச் சரியாக அறிந்து அல்லாஹ்வை மனதார ஏற்று, அவனது ரசூல் மற்றும் நபித்தோழர்களின் வாழ்வை முற்று முழுதாகப் பின்பற்றி, நல்லோர்களான பெரியோர்களை மதித்து வாழ்வதன் அடிப்படையில் தனது வாழ்வை அமைத்துக் கொள்ள அசுர வேகத்தில் செயல்பட வேண்டும். ஏனெனில், இஸ்லாத்தின் ஆரம்பகால கட்டங்களை எடுத்து நோக்குகின்றபோது இஸ்லாத்தின் வளர்ச்சிக்காக அலி (ரழி) அவர்கள் போன்ற இளம் ஸஹாபாக்கள் முனைப்பாக யுத்தங்களில் போரிட்டமையோடு, இஸ்லாத்தின் வளர்ச்சிக்கு அல்லாஹ்வின் உதவியுடன், இவர்களது பங்களிப்பு மிக முக்கிய இடத்தைப் பிடித்துள்ளன என்றால், அது மிகையாகாது.
இஸ்லாத்தின் மீது கேள்விக் கணைகளையும் சந்தேக அம்புகளையும் எறிந்த வண்ணம் இருக்கின்ற மேற்கத்தியவாதிகள் கூட இளைஞர்களது, குறிப்பாக முஸ்லிம்களது கவனத்தை திசை திருப்புவதற்காக பல்வேறு வழிகளிலும் சதித் திட்டங்களைத் தீட்டுவதுடன், ஆபாச காட்சிகள் அனைத்தையும் இவர்களது கண்குளிர் சாதனமாகச் சித்தரித்து வெகுசனத் தொடர்பு சாதனங்களினூடாக அறிமுகப்படுத்தி வருகின்றனர். மேற்கத்தேய கலாசாரத்தைப் பின்பற்றி வந்த முஸ்லிம்கள் இன்று அதன் எதிர் விளைவுகளை உணர்ந்து இஸ்லாத்தின் நான்கு மூலாதாரங்களினதும் நிழலில் தனது வாழ்வை அமைத்துக் கொள்ள முண்டியடித்துக் கொண்டு வரும் காட்சியை இன்று நாம் அவதானிக்கும்போது எமக்கு உண்மை நிலை புலப்படுகின்றது. அதுமாத்திரமன்றி, இஸ்லாத்தின் அடிப்படைத்தத்துவங்களை விளங்கிய மாற்று மத அறிஞர்கள் உட்பட, பல மட்டத்திலுள்ளவர்களும் சாரி சாரியாக இன்று இஸ்லாத்தில் நுழையும்போது, அடிப்படையிலேயே இஸ்லாத்தில் பிறந்தவர்கள் என மார்புதட்டிக் கொண்டிருக்கும் நாம் ஏன் முற்று முழுதாகப் பின்பற்றத் தயங்க வேண்டும்? இதற்கான காரணம்தான் என்ன? இது இஸ்லாத்தின் மீதுள்ள எமது பற்றற்ற தன்மையையே வெளிச்சம் போட்டுக் காட்டுகின்றது.
எனவே, இஸ்லாமிய இளம் வாலிப சமுதாயத்தினர் இஸ்லாத்தின் அடிப்படைத் தத்துவங்களை விளங்குவதற்காக வேண்டி தங்களது முழு முயற்சிகளையும் அர்ப்பணித்தால்தான் நபியவர்கள் காட்டிய சீரிய வாழ்க்கை நிலையை உயிர்ப்பிக்க முடியும். எனவேதான் புனித தீனுல் இஸ்லாம் அனுமதித்தவற்றை எம்மால் இயன்றவரை எமது வாழ்வில் எடுத்து நடப்பதுடன், தடுத்தவற்றை முற்று முழுதாகத் தவிர்ந்து. எமது இளமையை அதனடிப்படையில் அமைத்துக் கொண்டால் மட்டுமே இஸ்லாம் மீண்டும் மறு மலர்ச்சியடையும், 
நாவின்னை பைஸல்
