அக்னி நட்சத்திரம் இன்றுடன் நிறைவு


வாட்டி வதைத்த அக்னி நட்சத்திரம் இன்றுடன் விடைபெறுகிறது. தமிழகத்தில் வழக்கத்தை விட கோடை வெயில் முன்னதாகவே தொடங்கி மக்களை வாட்டி எடுத்தது. 
கடந்த 4 ஆம் திகதி முதல் கோடை வெயிலிலுடன் அக்னி நட்சத்திரம் எனப்படும் கத்திரி வெயிலும் கைகோர்த்தது. இதனால், நாளுக்குநாள் வெயிலின் தாக்கம் அதிகரித்தவாறு இருந்தது.
கத்திரி வெயில் தொடக்கத்தில் வேலூர், திருச்சி மாவட்டங்களில் வெயில் அளவு 100 டிகிரியாக இருந்தபோது, சென்னையில் வெயில் அளவு 96 முதல் 98 டிகிரி வரை இருந்தது. 
கடந்த வாரம் வரலாறு காணாத வகையில் சென்னையில் அதிகபட்சமாக வெயில் அளவு 112 டிகிரி வரை பதிவானது. இது கடந்த 10 ஆண்டுகளில் பதிவான வெயில் அளவை விட மிக அதிகமாகும். அதன் பிறகும், சென்னையில் 104 டிகிரிக்கு குறையாமல் வெயில் இருந்து வந்தது.
வெயிலுக்கு பயந்த பலரும் வீட்டுக்குள்ளேயே முடங்கிக் கிடந்தனர். பெரும்பாலான வீதிகள் வெறிச்சோடி காணப்பட்டன. மோட்டார் சைக்கிளில் சென்றவர்கள் தலையை துணியால் சுற்றியவாறு, கண்ணாடி அணிந்து சென்றனர்.
25 நாட்களாக மக்களை சொல்ல முடியாத அளவு வாட்டி வதைத்த அக்னி நட்சத்திரம் இன்றுடன் (திங்கட்கிழமை) விடைபெறுகிறது. இந்த மாத இறுதியில் அல்லது ஜூன் மாத தொடக்கத்தில் பெய்ய உள்ள தென்மேற்கு பருவ மழை தமிழகத்தில் எப்போது தொடங்கும் என்று பொது மக்கள் காத்திருக்கின்றனர். 
அக்னி வெயிலுடன் கோடை வெயிலும் முடிவுக்கு வரும் என்றும், வார இறுதியில் வெயிலின் தாக்கம் படிப்படியாக குறைந்து மிதமான தட்பவெப்ப சூழல் ஏற்படும் என்றும் எதிர்பார்க்கப்படு கிறது.
