ஆற்றில் குளிக்கச் சென்ற இளைஞன் நீரில் மூழ்கி மரணம்


ஹட்டன் பொலிஸ் பிரிவுக்கு உட்பட்ட சின்ன வேவாக்கலைத் தோட்டத்தில் ஆற்றில் குளிக்கச் சென்ற ஒருவர் நீரில் மூழ்கி உயிரிழந்துள்ளார்.
பூண்டுலோயா அரோர் தோட்டத்தின் கீழ்ப்பிரிவில் வாழ்ந்த 21 வயதுடைய அன்பழகன் ஸ்ரீகாந்த் என்பவரே உயிரிழந்தவராவார்.

தனது அக்காவின் மாமனாரின் மரண வீட்டுக்கு தனது தாயுடன் நேற்று வந்திருந்த இவர் இன்று பூண்டுலோயாவுக்குப் புறப்பட இருந்த நிலையில் தனது இரு நண்பர்களுடன் மகாவலி ஆற்றின் கிளையாற்றில் குளிக்கச் சென்றுள்ளார் இதன் போது சுழியொன்றில் அகப்பட்ட இவரை நண்பர்கள் காப்பாற்ற முயற்சித்த போதும் முயற்சி பயனளிக்கவில்லை என அயலவர்கள் குறிப்பிட்டனர்.
ஒரு சில மணித்தியாலங்களின் பின்னர் இவரின் உடல் மீட்கப்பட்டுள்ளது. தோட்ட வைத்தியசாலையில் வைத்து அட்டன் பொலிஸார் மற்றும் திடீர் மரண விசாரணை அதிகாரியினால் மரண விசாரணை நடைபெற்றதுடன் சடலம் மேலதிக பரிசோதனைகளுக்காக டிக்கோயா மாவட்ட வைத்தியசாலையில் வைக்கப்பட்டுள்ளது.

தோட்டத்தில் உள்ளவர்கள் இந்த இடத்தில் குளிப்பதில்லை எனவும் இந்த இடம் பார்ப்பதற்கு மிக அமைதியான நீரோட்டமாகக் காணப்பட்ட போதிலும் சுழியொன்று காணப்படுவதாகவும் ஏற்கனவே இரண்டு மரணங்கள் இந்த இடத்தில் சம்பவித்துள்ளதாகவும் பலர் காப்பாற்றப்பட்டுள்ளதாகவும் பொது மக்கள் தெரிவித்தனர்.
மேலும் இந்தக் கிடங்கை மூடி இவ்வாறான சம்பவங்கள் இனி நடக்காமல் இருப்பதற்கு பாதுகாப்பை உறுதிப்படுத்த சம்பந்தப்பட்டவர்கள் நடவடிக்கை எடுக்க வேண்டும் எனத் தோட்ட பொது மக்கள் வேண்டுகோள் விடுக்கின்றனர்.

