


உடல் வீழ்கிறது. உயிர் வெளியேறுகிறது. இதைத்தான் மரணம் என்கிறோம். உயிரையும், உடலையும் இழந்த பின்பு வேறு ஏதாவது நம்மிடம் இருக்குமா?
இருக்கும்! அதுதான் ஆன்மா?
மனிதன் எப்போதும் மூன்று நிலைகளில் சஞ்சரிப்பான். ஒன்று: தூக்க நிலை. இரண்டு: கனவு நிலை. மூன்று: விழிப்பு நிலை. 
இந்த அனைத்து நிலைகளிலும் நம்மை உற்று நோக்கியபடி கணித்துக்கொண்டிருப்பது ஆன்மா. அது விழித்திருப்பதால்தான் நாம் மூன்று நிலைகளிலும் மாறி மாறி சஞ்சரிக்கிறோம். அதன் மூலமாகத்தான் எல்லா அனுபவங்களையும் பெறுகிறோம். ஆன்மா நமக்குள் ஒரு ஒளி போல் பரவி இருக்கிறது.
சரி.... ஆன்மா என்பது என்ன?
‘ஆன்மா அனுபவத்திற்குரியது. ஆராய்ச்சிகளுக்கோ, வாதங்களுக்கோ உரியது அல்ல. கடலை நேரில் காணாத ஒருவனுக்கு கடலைப் பற்றி எவ்வளவு விளக்கினாலும் அவனால் புரிந்துகொள்ள முடியாது. அதுபோலவே ஆன்மாவையும் விளக்கங்களால் புரிந்துகொள்ள முடியாது. அனுபவத்தால்தான் உணரவேண்டும்’ என்கிறது கட உபநிஷதம்.
நமது வாழ்வில் உடம்பே எல்லாமுமாக இருக்கிறது. உடம்பை அடிப்படையாக வைத்தே நாம் வாழ்க்கையை அமைத்துக்கொள்கிறோம். ஆனால் உடம்பு ஒரு கருவி மட்டுமே வாழ்க்கைப் பயணத்திற்காக நாம் அணிந்திருக்கும் சட்டை போன்றதுதான் உடல். உண்மையில் நாம் யார் என்பது நமது ஆன்மாவில்தான் பதிவாகிறது.
நாம் பிறந்துவிட்டோம். வாழ்ந்து கொண்டிருக்கிறோம். தினமும் நமது வாழ்க்கையில் எத்தனையோ நிகழ்வுகள் நடந்து கொண்டிருக்கின்றன. நமது ஆயுள் 80... 90 ஆண்டுகள் என்று வைத்துக்கொண்டால் அத்தனை நாட்களுக்கும் அத்தனை வருடங்களுக்குமான மொத்த விசயங்களையும் நம் ஆன்மா தீர்மானித்த பின்பே நாம் பிறக்கிறோம். ஆன்மா வகுத்து வைக்கும் அந்த பாதையில்தான் நமது வாழ்க்கைப் பயணம் தொடர்ந்து கொண்டிருக்கும்.
நீங்கள் ஒரு ஆன்மா, உங்களது ஒரே ஆன்மாவால், உங்கள் ஆயுள் முழுவதற்குமான அத்தனை ஆண்டுகளுக்கும், அத்தனை விசயங்களுக்கும் திட்டமிட்டு விட முடியுமா?
நல்ல கேள்விதான். இந்த உலகத்தில் மகான்களும், ஞானிகளும், மாமனிதர்களும் நிறைய வாழ்ந்திருக்கிறார்கள். ‘மீண்டும் பிறவாத நிலை வேண்டும்’ என்று வாழ்ந்த அவர்களுடைய ஆன்மாக்களுக்கு மறுபிறப்பு இல்லை. பிறப்பெடுக்காத அந்த மகாத்மாக்கள், கர்மா அடிப்படையில் மறுபிறப்பெடுக்கும். நம்மைப் போன்ற சராசரி ஆன்மாக்களுக்கு வழிகாட்டும். அந்த மகாத்மாக்களின் ஒத்துழைப்போடுதான் நமது மறுபிறப்பு செயல் நிலை உருவாகிறது.
இந்த மகாத்மாக்களின் ஒத்துழைப்பு மனிதன் பிறந்த பின்பும் தொடரும். தங்கள் திட்டமிடலால் பிறப்பெடுக்கும் ஆன்மாக்களுக்கு அவைகள் பல்வேறு வகைகளில் உதவி செய்யும்.
‘நான் அதிபயங்கர வேகத்தில் காரை ஓட்டிச் சென்று கொண்டிருந்தேன். எப்படி கண் அயர்ந்தேன் என்றே தெரியவில்லை. யாரோ என்னை அடித்து எழுப்புவது போல் இருந்தது. ஒரு சிலவினாடிகளில் விழித்து, திடுக்கிட்டு காரை என் கட்டுப்பாட்டிற்குள் கொண்டு வந்தேன். அப்போது மட்டும் நான் விழித்திருக்காவிட்டால் என் கதி என்னவாகி இருக்கும். நினைத்துப் பார்க்கவே பயமாக இருக்கிறது..’
இப்படி நூலிழையில் உயிர்தப்பிய அனுபவங்களோ, பெரிய சிக்கல்களில் மாட்டிக்கொண்டு சமயோசிதமாய் தப்பிய அனுபவங்களோ உங்கள் வாழ்க்கையில் ஏற்பட்டிருக்கத்தான் செய்யும்.
புதிதாக ஒரு தொழிலை தொடங்க வேண்டாம் என்று நீங்கள் நினைத்திருப்பீர்கள். ஆனால் கடைசி நேரத்தில் மனம் மாறி அதை நீங்கள் தொடங்கியிருப்பீர்கள். ஒரு வீட்டையோ இடத்தையோ வாங்க வேண்டாம் என்று நினைத்திருப்பீர்கள். ஆனால் திடீரென திட்டத்தை மாற்றி அதை வாங்கியிருப்பீர்கள்.
‘ஏன் அப்படி மனம் மாறினீர்கள்?’ என்று கேட்டால் ‘என் உள்ளுணர்வு அதைச் செய்வது சரி என்று கூறியது, அதனால் செய்துவிட்டேன்’ என்பீர்கள். உங்களது வழிகாட்டி ஆன்மாதான். நீங்கள் அந்த தொழிலைத் தொடங்கவும், நீங்கள் அந்த இடத்தை வாங்கவும் உங்களைத் தூண்டிய அந்த உள்ளுணர்வாகும். 
அந்த தொழில் அந்த இடம் போன்றவைகளோடு உங்கள் கர்மாக்களுக்கு தொடர்பு இருக்கும். அடுத்த பத்தாண்டுகளிலோ இருபதாண்டுகளிலோ உங்கள் கர்மாவைத் தொடர்புபடுத்தி அதன் மூலம் சில காரியங்கள் உங்கள் வாழ்க்கையில் நடக்கக்கூடிய சூழ்நிலைகளும் உருவாகும்.
ஒரு குடும்பத்தில் தாத்தா, அப்பா, அம்மா, பாட்டி, மாமா, சித்தப்பா.... போன்ற பல உறவு முறைகளைக் கொண்டவர்கள் சேர்ந்து வாழ்வார்கள். அவர்களில் கைக் குழந்தைகள் முதல் வயதானவர்கள் வரை இருப்பார்கள். அவர்கள் வயது அடிப்படையில் ஒருவர் பின் ஒருவராக மரணத்தை தழுவி ஆன்மா உலகத்தை அடைகிறார்கள். 
அவர்கள் மறுபிறப்பெடுக்கும் போது அதே குடும்பத்தில் பிறக்கிறார்கள். அல்லது அந்த குடும்பத்தோடு ஏதாவது ஒரு வகையில் தொடர்புடையவர்களாகவே மீண்டும் மீண்டும் பிறப்பெடுக்கிறார்கள். 
ஒருவேளை எந்த உறவுத் தொடர்பும் இல்லாமல் அவர்கள் பிறந்தாலும், வாழ்க்கையில் எப்போதாவது சந்தித்து பாசம் கொண்டவர்களாகி விடுவார்கள். நட்பு அவர்களை நெருக்கமாக்கிவிடும்.
நீங்களே நினைத்துப் பாருங்கள். ஒரு சிலருக்கும் உங்களுக்கும் சொந்தம் பந்தம் என்றும் எதுவும் இருக்காது. திடீரென்று அறிமுகமாகி இருப்பீர்கள். தினமும் அவர்களோடு பேச வேண்டும். நேரத்தை செலவிட வேண்டும் என்று விரும்புவீர்கள். நெருக்கமான உறவினர்களிடம் கூட சொல்ல விரும்பாத விசயங்களை எல்லாம் அவர்களிடம் மனந்திறந்து சொல்வீர்கள். 
நல்ல உடை அணிந்தாலோ நல்ல உணவு சாப்பிட்டாலோ ‘அவர் இப்போது நம்முடன் இருந்தால் எவ்வளவு மகிழ்ச்சியாக இருக்கும்’ என்றெல்லாம் நினைப்பீர்கள். அப்படி நீங்கள் யாரை எல்லாம் நினைக்கிaர்களோ அவர்கள் எல்லாம் ஆன்மா ரீதியாக உங்களுடன் ஏதாவது ஒரு பிறப்பில் தொடர்புடையவர்களாகத்தான் இருப்பார்கள்.
ஒரு ஆன்மா மறுபிறப்பு எடுப்பது என்பது தரமான ஒரு சினிமா முறைப்படி தயார் ஆவது போன்ற திட்டம் செயல்களை உள்ளடக்கியதாக இருக்கிறது. ஒரு ரசிகரைப்போல் நாம் அந்த காட்சிகளை கோர்த்துப் பார்த்தால் மிக ருசிகரமாக இருக்கும்.
அந்த திருமண வீடு களைகட்டி இருந்தது. கன்னியாகுமரியில் மணமகள். அங்குதான் திருமணம். மாப்பிள்ளை ரயில்வே துறையில் பணியாற்றியவர். அதனால் அவருக்கு பல மாநிலங்களில் நண்பர்கள் உண்டு. அவரது காஷ்மீர் நண்பர் ஒருவருக்கு இந்தியாவின் இன்னொரு மூலையில் கல்யாணச் சடங்குகள் எப்படி நடக்கின்றன என்று பார்க்க ரொம்ப ஆசை. 
அவர் கிளம்ப அவருடைய பெற்றோருக்கு முக்கடலும் சங்கமிக்கும் கன்னியாகுமரியை பார்த்து ரசிக்க வேண்டும் என்ற ஆசை. அதனால் பெற்றோர் புடைசூழ அவர் கன்னியாகுமரிக்கு கிளம்பினார். ரயிலில் வரும்போது அவனிடம் ‘உன் நண்பர்களுக்கெல்லாம் திருமணம் ஆகிக்கொண்டிருக்கிறது. நீ மட்டும் கல்யாணம் வேண்டாம் என்கிறாய். 
உனக்கு யாரைப் பிடித்திருந்தாலும் சொல்லுடா... ஜாதி மதம் எதுவாக இருந்தாலும்பரவாயில்லை... உனக்கு பிடித்தவளை நான் உடனே திருமணம் செய்துவைக்கிறேன்’ என்று அம்மா சொல்லிக்கொண்டே வந்தார்.
திருமண வீடு, முகூர்த்தநேரம் நெருங்கிக் கொண்டிருந்தது. மாப்பிள்ளை, பெண் இருவரும் அலங்காரம் செய்யப்பட்டனர். மணப்பெண் மகிழ்ச்சியில் திளைத்துக் கொண்டிருந்தாள். மாப்பிள்ளை சோர்வாக இருந்தார். 
லேசாக நெஞ்சு வலிப்பது போல் இருந்தது. இந்த 32 வயதில் நெஞ்சில் அப்படி என்ன பிரச்சினை வந்துவிடப் போகிறது என்று கருதிக்கொண்டு வலியை பொறுத்துக்கொண்டு முகத்தில் புன்னகையை ஒட்டிக்கொண்டு மண மேடைக்கு வந்து அமர்ந்தார். புரோகிதர் ஹோமம் வளர்க்க புகை பரவ மாப்பிள்ளைக்கு மூச்சு முட்டுவதுபோல் இருந்தது. நெஞ்சு வலி அதிகரித்தது. அப்படியே சாய்ந்துவிட்டார்.
அடுத்து என்ன நடந்திருக்கும் என நினைக்கிaர்கள்?
அந்த காஷ்மீர் வாலிபன் கன்னியாகுமரியில் முக்கடலைப் பார்த்தான். திருவள்ளுவரைப் பார்த்தான். காந்தி மண்டபம் எல்லாவற்றையும் பார்த்தான். எதிலும் அவன் மனம் லயிக்கவில்லை. தன் நண்பன் மணவறையில் மயங்கிவிழுந்து உடனே ஆஸ்பத்திரிக்கு கொண்டு சென்று அங்கே அவன் இறந்துவிட்டான் என்ற தகவலைத் தெரிந்து அதை மணமகளிடம் தான் சொன்னபோது அவள் அழுத அழுகை அவன் கண்முன்னாலே நின்றது. அது மட்டமே திரும்பத் திரும்ப அவன் இதயத்தில் ஓடிக் கொண்டிருந்தது.
விவேகானந்தர் பாறைக்குச் சென்று அவரது வெண்கலச் சிலை முன்பு நின்று கொண்டிருந்தபோது அம்மாவை அருகில் அழைத்து ‘அம்மா நீ ரயிலில் வரும்போது சொன்னாயே எனக்கு பிடித்திருந்தால் யாரை வேண்டுமானாலும் கல்யாணம் செய்துவைப்பாய் என்று! இறந்து போன நண்பனுக்கு நிச்சயித்திருந்த அந்தப் பெண்ணை எனக்கு பிடித்திருக்கிறது. அவளுக்கு யாரும் வாழ்க்கை கொடுக்கமாட்டார்கள் என்று அழுதாள். நான் வாழ்க்கை கொடுக்கிறேனே’ என்றான்.
அம்மாவும் விவேகானந்தர் சிலையை எட்டிப்பார்த்தாள். உடனே தாயும் அவனது மகனது எதிர்பார்ப்புக்கு சரி சொல்லி விட்டார்.
அடுத்த சில நாட்களில் ஜம்முதாவி எக்ஸ்பிரஸ் ரயிலில் அவர்கள் கணவன் மனைவியாக காஷ்மீருக்கு பயணித்தார்கள். இது எப்படி சாத்தியம்? நிச்சயித்த மணமகன் யாரோ, எங்கிருந்தோ அவனுக்கு நண்பனாக வந்தவன் மாப்பிள்ளையாகிவிட்டானே எப்படி?
இதுதான் ஆன்மா செய்யும் அதிசயம்.
இன்னொரு சம்பவம்:
என்ஜினீயரிங் கல்லூரியில் படித்தபோது அவனும், அவளும் காதலித்தார்கள். வீட்டிற்கு தெரியாமல் கல்யாணம் செய்தார்கள். சில வருடங்களிலே ஒருவருக்கு இன்னொருவரை பிடிக்கவில்லை என்று கூறி இருவருமே விரும்பி விவாகரத்து செய்துகொண்டார்கள்.
பின்பு அவளுக்கு ஆன்மிகத்தில் ஈர்ப்பு வந்தது. ஒரு இயக்கத்தில் சேர்ந்தாள். அமெரிக்காவில் இருந்து ஆன்மிக தாக்கத்தோடு வெளிநாட்டுக்காரர் ஒருவர் வந்தார். இருவரும் சந்தித்தனர். பேசினர்.
அவருக்கு அவளைவிட 15 வயது அதிகம். அவரும் ஏற்கனவே விவாகரத்து பெற்றவர். இருவருக்கும் ஒரே சிந்தனை. ஒரே விருப்பங்கள். திருமணம் செய்துகொண்டார்கள். இப்போது அந்தப் பெண் அமெரிக்காவில் கர்ப்பமாக இருக்கிறாள். சென்னை பெண்ணின் குழந்தைக்கு அமெரிக்கர் அப்பாவாகிறார்!
இப்படி எல்லாம் கற்பனைக்கு எட்டாத அளவிற்கு விருப்பங்களும், திருப்பங்களும் நமக்குத் தெரிந்த பலரது வாழ்க்கையில் நடந்திருக்கிறதே... அதற்கு என்ன காரணம்?
ஒரே காரணம்தான் ஒரு ஆன்மா குழந்தையாக பிறப்பெடுக்க திட்டமிடுகிறது. தன் கர்மாக்களை நிறைவேற்ற அதற்கு பொருத்தமான ஜோடியை கணவன் மனைவியாக்க அது முயற்சிக்கிறது. அவர்களை தனக்கு தாய், தந்தையாக்க ஆன்மா எத்தனையோ வித்தைகள் செய்யும். அது உங்கள் வாழ்க்கையிலும் நடந்திருக்கும்.
