முஸ்லிம்களை மீள்குடியேற்ற நடவடிக்கை எடுக்க வேண்டும் : எம்.பி.ஹுனைஸ் பாருக்


திருகோணமலை மாவட்டத்தில் இலந்தைக்குளம் பிரதேசத்தில் இருந்து வெளியேறிய முஸ்லிம் மக்களை அவர்களது சொந்தக் கிராமத்தில் மீள்குடியேற்றுவதற்கு தேவையான நடவடிக்கையெடுக்க வேண்டும் என வன்னி மாவட்ட பாராளுமன்ற உறுப்பினர் ஹுனைஸ் பாருக் தெரிவித்துள்ளார்.
தேசிய மரபுரிமை அமைச்சர் பேராசிரியர் ஜகத் பாலசூரிய தலைமையில் பாராளுமன்றக் கட்டடத்தில் இடம்பெற்ற ஆலோசனைக் குழு கூட்டத்திலேயே அவர் இதனைத் தெரிவித்துள்ளார்.
இது குறித்து அவர் மேலும் கூறுகையில்,
திருகோணமலை மாவட்டத்தின் இலந்தைக்குளம் கிராமத்தில் 1983 ஆம் ஆண்டு நிர்மாணிக்கப்பட்ட பாடசாலை மற்றும் பள்ளிவாசல்கள் என்பன அங்கு காணப்படுவதற்கான ஆதாரங்கள் உள்ளன. ஆனால், அங்கிருந்து வெளியேறிய முஸ்லிம்கள் தமது செந்தக் கிராமத்தில் மீள்குடியேற செல்ல முற்படும் போது, மரபுரிமை அமைச்சின் அதிகாரிகள் அதற்கு அனுமதி மறுத்து வருவது குறித்து அப்பிரதேச மக்கள் எனது கவனத்திற்கு கொண்டு வந்துள்ளனரென தேசிய மரபுரிமை அமைச்சருக்கு எடுத்துக்கூறினார்.
இதேவேளை, இவ்விடயம் குறித்து கவனம் செலுத்தப்படும் என தெரிவித்துள்ள அமைச்சர் ஜகத் பாலசூரிய, அடுத்த ஆலோசனைக் குழு கூட்டத்தில் முழுமையான அறிக்கையொன்றை சமர்ப்பிக்குமாறு அமைச்சின் அதிகாரிகளுக்கு பணிப்புரை வழங்கியுள்ளார்.

