உடப்பு ஸ்ரீ பார்த்த சாரதி பெருமாள் ஆலய பிரமோற்சவ விழா


=சத்திய பாமா ருக்மணி சமேத ஸ்ரீ பார்த்தசாரதிப் பெருமாள் ஆலயத்திலே மூல நாயகராகிய ஸ்ரீமத் நாராயணனுக்கு நடைபெறும் உற்சவங்களிலே ஒன்றானதும் இவ்வாலயத்திலே நடைபெறும் விழாக்களில் இரண்டாவது பெரிய விழாவாகிய பிரமோற்சவ விழா 1994ம் ஆண்டு தொடக்கம் சிறப்பாக நடைபெற்று வருகின்றது. 
இவ்விழாவானது பத்து நாள் சிறப்பு நிகழ்ச்சிகளைக் கொண்ட ஆகமத் திருவிழாவாகும். ‘மாதங்களிலே நான் மார்கழி’ என்னும் ஸ்ரீ கிருஷ்ண பகவானின் திருவாய் மொழிக்கிணங்க மார்கழி மாதத்திலே வரும் வைகுந்த ஏகாதசித் தினத்தை இரதோற்சவ தினமாகவும் துவாதசித் தினத்தை இரதோற்சவ தினமாகவும் துவாதிசியை சமுத்திரத் தீர்த்தத் தினமாகவும் கொண்டு இவ்விழாவானது நடாத்தப்படுகின்றது. 
இவ்வாகமத் திருவிழாவானது பஞ்சகிருத்திய கோட்பாட்டுக்கு அமைய (படைத்தல், காத்தல், அழித்தல், அருளள், மறைத்தல்) நடைபெறும். உற்சவமாகும். மார்கழி மாதத்தில் வருகின்ற வளர்பிறை துகி திதியில் ஆலயத்தின் ஸ்தம்ப மண்டபத்தில் அமைந்திருக்கின்ற செப்பிலான கொடிக்கம்மத்தில் முப்பொருளின் (பதி, பசு, பாசம்) தத்துவத்தைக் குறிக்கின்ற தர்ப்பைக்கயிறு, நூல் கயிறு அத்தோடு துணியிலான கருடனும், அஷ்ட மங்களத்தையும் கொண்ட கொடியானது ஆகம முறைப்படி வேதியர்கள் வேதமோத ஆலய பிரதம சிவாச்சாரியரால் கொடியேற்றப்படும்.
இந்தக் திருவிழாவின் கொடியேற்றத் தினத்துக்கு முதற்தினத்தில் கிரியைகளாக புண்ணியாகம், விநாயகப் பெருமாளிடத்து அபிஷேகம் பிரார்த்தனை அனுக்கை, கிராமசாந்தி, வாஸ்து சாந்தி, மிர்த்சங்கரணம் (மண எடுத்தல்) என்கின்ற நிகழ்ச்சிகள் நடைபெறும்.
கொடியேற்றத்தினத்தன்று ஸ்ரீமத் நாராயணப் பெரமானுக்கு நடைபெறும் அபிஷேகத்தைத் தொடர்ந்து குருக்கள் அழைப்பும், புண்ணியாகம், பாலிகை, காப்புக்கட்டுதல் என்னும் இரட்சாபந்தனம், ஸ்தம்ப பிததிட்டை, கும்பபூஜை கொடி பிரதிட்ட பூஜையைத் தொடர்ந்து வசந்த மண்டபப் பூஜையுடன் கொடியானது வீதி வலம் கொண்டு வரப்படும். பின்பு அஷ்டதிக்குப் பூஜையுடன் பகல் நிகழ்ச்சிகள் நிறைவு பெறும். மாலை விஷேட வசந்த மண்டபப் பூஜையுடன் யாக தரிசனமும், சூரிய பிரபை வாகனத்தில் சுவாமி வீதிவலம் வருதலும் நடைபெறும்.
இரண்டாம் நாள் சேஷவாகன பவனியும், மூன்றாம் நாள் கருடவாகனத்தில் கருட சேவா உற்சவமும், நான்காம் நாள் திருத் தொங்கல் உற்சவமும், ஐந்தாம் நாள் புஷ்ப பல்லக்கு உற்சவமும், ஆறாம் நாள் கஜவாகன பவனியும், ஏழாம் நாள் கண்ணாடிச்சப்பர உற்சவமும் எட்டாம் நாள் மாலை ஐந்து மணிக்கு ஆலய முன்றலில் வேட்டைத் திருவிழாவும், இரவு அஸ்வ வாகன பவனியும் நடைபெறும். 
ஒன்பதாம் நாள் விடியற்காலை ஐந்து மணிக்கு சொர்க்க வாயில் தரிசனமும், அபிஷேகமும், பத்து மணிக்கு அலங்கரிக்கப்பட்ட இரதத்தில் எம்பெருமானது இரதோற்சவம் என்னும் தேர்த்திருவிழாவும் நடைபெறும். மாலை மூன்று மணிக்கு பச்சை சாத்தும் திருவிழாவும் ஐந்து மணிக்கு பிராயச்சித்த அபிஷேகமும், இரவு சர்வாலங்கார உற்சவமும் நடைபெறும். பத்தாம் நாள் காலை அபிஷேகத்தைத் தொடர்ந்து திருப்பொற்சுண்ண அபிஷேகமும் ஒன்பது மணிக்கு கருட வாகனத்தில் எழுந்தருளி ஸ்ரீ பத்திரகாளியம்மன் கடற்கரையில் தீர்த்தமாடும் நிகழ்ச்சியும் இடம்பெறும். 
11 மணிக்க மூல நாயகருக்கு கும்பாபிஷேகமும், தொடர்ந்து பக்தர்களுக்கு அன்னதானமும் நடைபெறும். இரவு நிகழ்ச்சியாக கொடியிறக்கலும், ஆசியுரையும் ஆச்சரிய உற்சவமும் நடைபெறும். இப்பத்து நாட்களிலும் காலை விஷேட அபிஷேகமும் யாக பூஜையும், காலை மாலை ஸ்தம்ப பூஜையும் பிரவேசப் பலியும் நடைபெறும். 
பதினோராம் நாள் மாலை எம் பெருமான் சப்பரத்தில், ஆண்டிமுனையில் அமைந்திருக்கும் ஸ்ரீ முத்துமாரியம்மன் ஆலயம் வரை சென்று ஊர்மக்களுக்கு அருள் பாலிப்பார். இந்தப் பிரமோற்சவத்தின்போது ஆலயத்தின் ஐந்து இடங்களில் இருந்து எம்பெருமான் அருள் புரிகின்றார். அதாவது கருவூலத்தில் மூல நாயகராகவும், கொடிக்கம்பத்திலும் வசந்த மண்டபத்திலும் உற்சவ மூர்த்தியாகவும் யாகசாலையில் இந்த உற்சவத்தை நடாத்தும் சிவாச்சாரியாராகவும் ஆலயத்தின் மூலகர் ஐந்து இடங்களிலும் வியாபித்து அருள்பாலிக்கின்றார். 
அவ்வண்ணமே திருவிழா முடியும்போது அவ்விடங்களில் வியாபித்திருக்கும் சக்தியானது அனைத்தும் ஒன்று சேர்ந்து கொடியிறக்க உற்சவ முடிவோடு மீண்டும் மூலவரைச் சென்றடைகின்றது. இந்நிகழ்வோடு இந்த பிரமோற்சவ திருவிழாவானது இனிது நிறைவு பெறுகின்றது.
2012. 01. 05 வியாழன் தேர்த்திருவிழா
2012. 01. 06 வெள்ளி திர்த்தோற்சவம்
2012. 01. 07 சனிக்கிழமை திருக்கல்யாணம்
2012. 01. 08 ஞாயிற்றுக்கிழமை மாலை 6 மணிக்கு ஆஞ்சநேயர் பூஜை

