ஏ.எம்.ஏ.அசீஸ் - மேன்மைமிகு கல்வி மேதை


பேராசிரியர்ரியுலி த. சில்வா
கொழும்பு ஸாஹிராக் கல்லூரியின் அதிசிறந்த அதிபராகத் திகழ்ந்த மர்ஹும் கலாநிதி ஏ. எம். ஏ. அசீஸை 2009 நவம்பர் 24ஆம் நாளில் நிகழ்கின்ற அன்னாரின் 36வது நினைவு தினமன்று ஆழ்ந்த மரியாதையுடன் நான் நினைவு கூர்ந்து கொள்கிறேன். மகத்துவமிக்க அறிவாற்றலைக் கொண்டிருந்த அவர், ஒப்பற்ற ஒரு கல்வி மேதையாகத் திகழ்ந்தார். 
இலங்கை முஸ்லிம்களைக் கல்வித் துறையில் மேம்படுத்தும் வண்ணம் அக்கறையுடனும் அர்ப்பணிப்புடனும் இந்த உன்னதமான நோக்கத்தைச் சாதித்துக் கொள்வதற்கு அன்னார் மேற்கொண்ட பணிகளில், ஸாஹிராக் கல்லூரியை இலங்கையின் முன்னணிக் கல்லூரிகளில் ஒன்றாகத் திகழச் செய்தமை முக்கிய இடத்தை வகிக்கின்றது.
அன்னாரை வெற்றிப் பாதையில் இட்டுச் சென்ற அவருடைய தலைமைத் துவப் பண்புகள் எம்மைக் கவர்ந்ததுடன் எமக்கு உதாரணமாகவும் அமைந்தன. யாழ். நகரில் தன்னுடைய ஆரம்பக் கவியைப் பெற்றுக் கொண்ட அசீஸ் அவர்கள், இலங்கைப் பல்கலைக்கழக கல்லூரியில் உயர்கல்வியைப் பெறத் தெரிவாகி, லண்டன் பல்கலைக்கழகத்தின் வரலாற்றுத் துறை விசேட பட்டதாரியாகப் பட்டம் பெற்றார். 
கேம்பிரிட்ஜ் பல்கலைக்கழகத்தில் பட்டப்பின் படிப்பைத் தொடர்வதற்கு அரச புலமைப் பரிசில் பெற்றுச் சென்ற அவர், அன்றைய காலத்தில் ஒப்பும் உயர்வுமற்ற இலங்கை சிவில் சேவைத் தேர்வுப் பரீட்சையில் தேறிய காரணத்தால் பட்டப்பின் கற்கையை இடைநிறுத்திக் கொண்டு இலங்கைச் சிவில் சேவையில் இணைந்து, தாய்நாட்டிற்குத் தலையாய சேவையை வழங்க வேண்டுமென்ற உந்துதலினால் நாடு திரும்பினார். 
இலங்கைச் சிவில் சேவையில் இணைத்துக் கொள்ளப்பட்ட முதலாவது முஸ்லிமாகப் பேரும் புகழும் பெற்றதுடன் பல முக்கிய அரச பதவிகளை வகித்து அவை யாவற்றிலும் திறம்பட செயலாற்றினார். 
தன்னுடைய சமூகத்தைக் கல்வித்துறையில் மேம்படுத்த வேண்டுமென அவர் கொண்டிருந்த அரும்பெரும் அபிலாஷையை அடைந்து கொள்வதற்கான அவகாசம் அவரை அணுகியது. 
கொழும்பு ஸாஹிராக் கல்லூரியின் அதிபர் பதவி அவருக்கு வழங்கப்பட்டது. எதிர்காலத்தில் பெரும் புகழும் பிரசித்தமும் பெற்றுச் செல்வாக்குச் செலுத்தக் கூடியதாக இருந்த சிவில் சேவையைத் துறந்து, தன்னுடைய சமூகத்திற்கு சேவையாற்றும் உந்துதலுடன் ஸாஹிராக் கல்லூரியின் அதிபர் பதவியை ஏற்றார்.
ஸாஹிராக் கல்லூயின் அதிபராகப் பணியாற்றிய போது, அக்கல்லூரியை முஸ்லிம்களின் கல்விக்கான முதன்மை நிறுவனமாக மிளிரச் செய்யும் நோக்குடன், காலத்திற்கேற்ற நவீன ஆக்கபூர்வமான பயன்தரு நடவடிக்கைகள் பலவற்றை மேற்கொண்டார்.
கட்டுப்பாட்டுடன் இணைந்த அர்ப்பணி ப்பு, விடாமுயற்சியுடன் கூடிய விசுவாசம் ஆகிய உயர் பண்புகளைக் கொண்டியங்கும் ஆசிரியர்களைத் தேர்ந்தெடுத்தமை. அங் கசம்பூர்ணமான ஆய்வு கூடங்களை அமைத்தமை, பெறுமதிமிக்க நூலகமொ ன்றை நிறுவியமை, விளையாட்டுத் துறைக்கும் ஏனைய கல்லூரி நடவடிக்கைக ளுக்கும் வேண்டப்ப ட்ட சாதனங்களைக் கிடைக்கச் செய்தமை, மத அனுஷ்டானங்க ளும் ஒழுக்க விதிமுறைகளும் பேண ப்படுவதைக் கட்டாயப்படுத்தியமை ஆகிய நிர்வாகத் திறன் நடவடிக்கைகள் அன்னாரின் வெற்றிக்குப் பாரிய பங்கை வழங்கின.
அவர் பதவி வகித்த காலப் பகுதியினுள் கணிசமான தொகை மாணவர்கள் ஸாஹிராக் கல்லூரியிலிருந்து இலங்கைப் பல்கலைக்கழகத்திற்குத் தெரிவாகி போற்றத்தகு சாதனைகளை ஏற்படுத்தினார்கள். கலாநிதி அசீஸ் அன்று நிலைநிறுத்திய உயர்ந்த கல்வித்தரமும் சீரிய ஒழுக்க விதிமுறைகளும் இன்றும் ஈடு இணையற்றவையாகவே விளங்குகின்றன.
1956ஆம் ஆண்டில், ஸாஹிராவிலிருந்து பதின்மூன்று மாணவர்கள் பல்கலைக்கழகம் புகும் சந்தர்ப்பங்களைப் பெற்றனர். பொறியியல் துறைக்கு இருவரும் விஞ்ஞானத் துறைக்கு நால்வரும், மருத்துவத் துறைக்கு ஒருவம் கலைத்துறைக்கு அறுவருமாக இருந்த பதின்மூவரில் நானும் ஒருவனாக இருந்தேன் என்பதில் பெருமிதம் கொள்கிறேன். 
எம்மவர்களில் ஏ. ஜி. ஏ. பாரி சர்வதேச மட்டத்தில் செயற்திட்ட முகாமை வளவாளராகவும், இலங்கைக் கடற்படையில் பொறியியலா ளராகப் பதவியேற்ற கே. ஆர். எல். பெரேரா கடற்படையின் ரெயர் அட்மிரல் பதவியிலிருந்து ஓய்வு பெற்றவராகவும், ஆர். சி. ரத்னபுலி பெளதீகத்துறையில் நிபுணத்துவம் பெற்று பிரேசில் நாட்டில் பல வருடங்கள் பணிபுரிந்து வருபவராகவும், எம். வை. முகம்மது ஒரு முகாமைத்துவக் கணக்காளராகவும் காணப்படுகிறோம். 
இலங்கைத் தரைப்படையில் உயர் பதவி வகித்து யுத்தத்தில் தாய் நாட்டிற்காகத் தன் உயிரைத் தியாகம் செய்த ஏ. சூரியப்பெருமவும் எங்களில் ஒருவரே. இவர்களுடன் இன்னும் பலரும் சிறந்த நிர்வாகிகளாகவும் தொழில்வல்லுனர்களா கவும் திகழ்கின்றனர். 
ஸாஹிராவிலிருந்து சென்ற பட்டதாரி மாணவர்கள், பேராதெனிய வளாகத்தின் சகல துறைகளிலும் சாதனையாளர்களாக இருந்ததினால், அவர்கள் பிரபலம் பெற்றிருந்ததுடன் அவர்கள் எல்லோரையும் உள்ளடக்கி ‘அரபுலீக்’ எனவும் அன்பாக அழைக்கப்ப ட்டனர்.
இலங்கை முஸ்லிம்களின் கல்வி மறுமலர்ச்சிக்குப் பாரிய தொண்டாற்றிய கலாநிதி அசீஸ், அவர்களுடைய நலனுக்கும் முன்னேற்றத்திற்கும் தன்னுடைய வாழ்நாட்களை அர்ப்பணித்த மாமனிதர் ஆவார்.
உயர்கல்வியைத் தொடர்வதற்கு வசதி வாய்ப்புக்கள் அற்று வறுமையில் வாடிய முஸ்லிம் மாணவர்களுக்கு உதவ வேண்டுமென்ற அவருடைய தணியாத தாகம், ‘இலங்கை முஸ்லிம் கல்விச் சகாய நிதியத்தை’ அன்னார் தொடக்கி வைத்ததன் மூலம் நிறைவேறியது. 
இற்றைவரைக்கும் இயங்கிவரும் இலங்கை முஸ்லிம் கல்விச் சகாய நிதியம், இலங்கையின் அனைத்துப் பாகங்களிலிருந்தும் ஏராளமான வசதி குன்றிய முஸ்லிம் மாணவர்களுக்குத் தங்களுடைய உயர்கல்வியையும் தொழில்சார் ந்த கற்கைகளையும் மேற்கொள்வதற்கு நிதி உதவிகள் வழங்கி வருகின்றது.
இலங்கையில் வாழும் பல்லின மற்றும் வேறுபட்ட மதங்களைச் சேர்ந்த மக்களிடையே பரஸ்பர நெருங்கிய நல்லுறவையும் புரிந்துணர்வையும் அன்னியோன்யத்தையும் வளர்க்க வேண்டு மென்று விரும்பியதோடு நின்றுவிடாமல், அதற்கான வழிமுறைகளையும் மேற்கொண்டவர் அறிஞர் அசீஸ் இதன் பிரதிபலிப்பாக ஸாஹிராக் கல்லூரியின் கல்விக்கதவுகள், நாட்டின் பல பாகங்களிலிருந்தும் வெளிநாடுகளிலிருந்தும் அனுமதி கோரி வந்திருந்த அனைத்து மாணவர்களுக்காகவும் திறக்கப்பட்டன.
நான் மாணவனாக இருந்த காலத்தில் என்னுடைய நல்லாசானாக மட்டுமல்லாமல் முறையான வழிகாட்டியாகவும் பயனுள்ள ஆலோசனைகளை வழங்கியவரும் என்னுடைய உள்ளார்ந்த மதிப்புக்கும் உரியவரான, அதிபர் அசீஸின் ஆளுமை மற்றும் வழிகாட்டுதலின் கீழ் இடம்பெற்ற சில நிகழ்வுகளைப் பகிர்ந்துகொள்ள விரும்புகிறேன்.
என்னுடைய இரண்டாம் நிலைக் கல்வியை மாத்தறை ராகுலாக் கல்லூரியில் நிறைவு செய்து கொண்டு, உயர் கல்வியைத் தொடர்வதற்கு ஸாஹிராவில் அனுமதி பெற்ற எனக்கு, முதலாவது நாளிலிருந்தே சக மாணவர்களுடன் சரளமாகப் பழகும் வாய்ப்புக் கிடைத்தது. 
இலங்கையின் பல பாகங்களிலிருந்தும் வந்திருந்த பல்லினங்களையும் சேர்ந்த சக மாணவர்களுடன் கல்லூரி விடுதியில் தங்கி இருந்தேன். விடுதி மாணவர்கள் அனைவரும் ஒன்றிணைந்து ஒரே கட்டமைப்பாக ‘அங்கோரா’ என்று அழைக்கப்பட்ட இல்லத்தையே சேர்ந்திருந்தார்கள். நாங்கள் எல்லோரும் ஒருவரோடு ஒருவர் இணைந்திருந் ததினால், பரஸ்பர உதவிகளைப் பரிமாறிக் கொண் டதுடன் வலுமிக்க ஒரு குழுவாக விளங்கினோம். 
விடுதியின் முத லாவது முஸ்லிமல் லாத பிரதான மாணவர் தலைவனாகத் தெரிவு செய்யப்பட்ட அரிய வாய்ப்புக்கு நான் தெரிவாகினேன். இந்த நிகழ்வு விடுதி மாணவர்களிடையே சில மாற்றங்களைத் தோற்றுவித்தது. அனைத்து முஸ்லிம் மாணவர்களும் அதிகாலைத் தொழுகையைப் பள்ளிவாசலுக்குச் சென்று நிறைவேற்றுவதை உறுதிப்படுத்தும் வண்ணம் நான் மாணவர்கள் தங்கியிருந்த மண்டபங்களுக்கு அதிகாலை வேளைகளில் செல்வதுண்டு. 
இந்தச் செயல் காரணமாக நான் சிலரின் அபிமானத்தைப் பெறாவிட்டாலும், குறித்த நேரங்களில் மாணவர்கள் தத்தமது கற்கைகளில் தீவிரமாக ஈடுபட முடியுமாக இருந்தது என என்னுடைய நண்பர்கள் என்னைப் பாராட்டினார்கள். பிரதான மாணவர் தலைவனாக இருந்த காரணத்தால் நான் ‘அங்கோரா’ இல்லத்தின் செயலாளராகவும் செயற்பட வேண்டி இருந்தது. 
இதனால் இல்லங்களுக்கிடை யிலான வேறுபட்ட போட்டிகளை ஒழுங்கு செய்யும் மேலதிக பொறுப் புக்களும் என்னையே சார்ந்திருந்தன.
நாங்கள் ஒன்று திரண்டு அர்ப்பணி ப்புடன் செயற்பட்ட நண்பர்களாக இருந்ததினால், அநேகமான போட்டிகளில் அமோகமான வெற்றிகளை நாங்களே ஈட்டினோம். விடுதிக் காப்பாளரான இஸ்ஸதீனின் நிர்வாகத்தில் அதிபர் கலாநிதி அசீஸ் தலையிட்டதில்லை. இஸ்ஸதீன் ஒரு கடினமான பேர்வழியாக இருந்த போதிலும் மாணவர்கள் அவரை அன்புடன் ‘புல்டோக்’ (“Bulldog”) என அழைப்பதுண்டு.
நான் கல்லூரியில் மாணவர் தலைவனாக நியமிக்கப்பட்ட போது எங்களுக்குத் தரப்பட்ட அடையாளச் சின்னங்களை நாங்கள் பெருமையுடன் அணிந்து கொண்டிருந்த அதேவேளை, எங்களுக்குத் தரப்பட்டிருந்த பணிகளையும் செவ்வனே செயற்படுத்த வேண்டிய கடப்பாடுடையோ ராகவும் இருந்தோம். 
கல்லூரி நேரம் முடிவடைவதுடன் அனைத்து முஸ்லிம் மாணவர்களையும் தொழுகைக்கு அனுப்ப வேண்டிய பொறுப்பு என்னையே தொடர்ந்து வந்தது. ஏனெனில் என்னுடைய சக மாணவர் தலைவர்களும் தொழுகைக்குச் சென்று விடுவார்கள். என்னால் வினவப்படாமல் கல்லூரி வாயில்களை எவரும் கடக்க முடியாதிருந்தது.
மாணவர் தலைவர்களாகிய எங்களுக்கு அதிபர் அவர்களுடனான சந்திப்புக்கள், உற்சாகம் ஊட்டுவனவாகவும் உணர்வுகளைத் தூண்டுவனவாகவும், நன்மை பயப்பனவாகவும் இருந்தன. அதிபர் மாணவர்கள் மீது நம்பிக்கை வைத்திருந்தது மட்டுமல்லாமல், அவர்களிடமிருந்து வரும் கருத்துக்களையும் அங்கீகரிப்பவராக இருந்தார்.
பல்லினங்களையும் வேறுபட்ட மதச் சார்புகளையும் கொண்டிருந்த சமூகங்களிடையே புரிந்துணர்வுகளையும் ஒன்றிணைந்து வாழும் இயல்புகளையும் வளர்த்துக் கொள்வதற்குத் தேவையான கடமை உணர்ச்சியையும், கடப்பாட்டினையும் அவருடன் மேற்கொண்ட கலந்துரையா டல்களிலிருந்து நாம் கற்றுக்கொண்டோம்.
ஒரு நிகழ்வு எனக்கு நன்றாக நினைவில் நிற்கின்றது. அதாவது உயிரியல் பிரிவு மாணவனாக இருந்த நான் கணிதத் துறை மாணவர்களுடன் போட்டியிட்டு சிரேஷ்ட எண்கணிதப் பரிசை வென்றெடுத்தேன். கல்லூரி பரிசளிப்பு விழாவின் போது நான் வென்றெடுத்த சிரேஷ்ட உயிரியல் மற்றும் பெளதிகவியல் பரிசுகளையும் நான் நன்றிப் பெருக்குடன் நினைவு கூருகின்றேன்.
செனட் சபையில் கலாநிதி அசீஸ் அவர்கள் குறிப்பிடத்தக்க பங்களிப்புக்களை வழங்கியுள்ளார்கள்.
அன்னார் பாராளுமன்றத்தின் மூதவையில் ஆற்றிய உரைகள், தூரநோக்குடையனவாகவும் கருத்தாழமும் சிந்தனையைத் தூண்டு பவையாகவும் அமைந்திருந்தன.
சிறந்த சொல்வளத்துடனும் மொழி த்திறனுடன் ஆற்றப்பட்ட இவ்வுரைகள் குறுகிய நோக்கங்களைக் கொண்டிருக்காமல், ஒரு கல்வி மேதை மற்றும் நிர்வாகத்துறை நிபுணர் ஒருவரால் நிகழ்த்தப்பட்ட கருத்துக்கள் செறிந்த பொக்கிஷங்களாகவே திகழ்கின்றன.
கலாநிதி அசீஸின் செனட் சபை உரைகளை நூல் வடிவில் அச்சிட்டு இன்றைய சந்ததியினர், அதைப் படித்துப் பயன்பெறும் பொருட்டு சந்தர்ப்பத்தை வழங்கியமைக்காக கலாநிதி ஏ. எம். ஏ. அசீஸ் மன்றத்தை நான் பாராட்டுகிறேன்.
மேலும் கலாநிதி அசீஸ் உருவாக்கிய அகில இலங்கை முஸ்லிம் வாலிபர் சம்மேளனம், இன்று நாட்டின் அனைத்துப் பிரதேசங்களிலும் கிளைகளை நிறுவிக் கொண்டு பாரிய அளவில் சமூகப் பணிகள் செய்து வருகின்றன. 
அத்துடன் அரசாங்க சேவை ஆணைக்குழு உறுப்பினராகவும், இலங்கைப் பல்கலைக்கழக மூதவை உறுப்பினராகவும் மகத்தான பணிகளைப் புரிந்த அன்னார், அநேக அமைப்புக்களின் தலைவராகவும் இருந்துள்ளார். ஆங்கிலத்திலும் தமிழிலும் சரளமாக எழுதும் ஆற்றல் மிகுந்த எழுத்தாளராகவும் விளங்கினார் கலாநிதி அசீஸ்.
பின்வருவனவற்றை முன்னரே அறிந்திருந்த அறிஞராகவும், கீர்த்திமிகுந்த கல்விமானாகவும் புதுமைகளைப் புகுத்திய புத்தி சாதுர்ய தலைவராகவும் சிறந்த நிர்வாகியாகவும் பிரபல செனட்டராகவும் கவர்ச்சியான பேச்சாளராகவும் நல்லதொரு எழுத்தாளராகவும் சமூகத்திற்கும் நாட்டிற்கும் எங்கள் அதிபர் ஆற்றிய சேவைகளை நன்றியுடன் நினைவு கூர்கிறோம். 
கம்பீரமான தோற்றத்தைக் கொண்டிருந்த கலாநிதி அசீஸ் அன்பாகவும் பண்பாகவும் பழகுவராகவும் தான் போதனை செய்தவற்றைத் தானே சாதனைகள் மூலம் நிறைவு செய்து காட்டியவரும் ஆவார். அன்னார் ?u நாட்டிற்கும் சமூகத்திற்கும் ஆற்றிய சேவைகளை, இன்றைய அனைத்து இனத்தவர்களும் எடுத்துக்காட்டாகக் கொள்ளுதல் அவசியம்.
தமிழில்:எஸ். எம். எம். யூசுப்
