இறக்குவானை பரியோவான் கல்லூரியில் மஹிந்தோதய தொழில்நுட்ப விஞ்ஞான ஆய்வு கூடத்துக்கு அடிக்கல்


(இறக்குவானை தினகரன் நிருபர்)
இந்நாட்டில் மரண பயத்தால் வாழ்ந்த மக்களை பயங்கரவாதிகளிடமிருந்து மீட்டெடுத்து இன்று நாட்டில் சகல மக்களும் சம உரிமையுடன் வாழக்கூடிய உரிமையை பெற்றுக் கொடுத்தவர் ஜனாதிபதி மஹிந்த ராஜபக்ஷ அவர்களே என கல்வியமைச்சர் பந்துல குணவர்தன தெரிவித்தார்.
இறக்குவானை பரியோவன் கல்லூரி, ரத்னாலோக கல்லூரி ஆகிய பாடசாலைகளில் 1000 பாடசாலை அபிவிருத்தி வேலைத் திட்டத்தின் மூலம் மஹிந்தோதய தொழில்நுட்ப விஞ்ஞான ஆய்வு கூடத்திற்கான அடிக்கல் நாட்டும் வைபவம் கடந்த வாரம் நடைபெற்றது. இங்கு பிரதம அதிதியாக கலந்துகொண்டு உரையாற்றுகையிலேயே அவர் அவ்வாறு தெரிவித்தார்.
பரியோவன் கல்லூரி அதிபர் பி. கமலேஸ்வரன் தலைமையில் இடம்பெற்ற இவ்விழாவில் தொடர்ந்து அவர் உரையாற்றுகையிலே;
1000 பாடசாலைகள் அபிவிருத்தி வேலைத் திட்டத்தில் நாட்டில் தமிழ் மொழிமூல பாடசாலைகளில் இறக்குவானை பரியோவன் கல்லூரியிலே முதலாவதாக ஆரமபித்து வைக்கப்பட்டுள்ளது.
மஹிந்த சிந்தனை வேலைத்திட்டத்தின் மூலம் நடைமுறைப்படுத்தப்படும் 1000 பாடசாலைகள் அபிவிருத்தியானது 2012 – 2016 கிடையில் சகல வசதிகளையும் கொண்ட ஒவ்வொரு பிரதேச செயலாளர்கள் பிரிவிலும் 3 பாடசாலைகள் வீதம் தெரிவு செய்யப்பட்டு அபிவிருததி செய்யப்படவுள்ளது.
பரியோவன் கல்லூரியில் இன்று ஆரம்பித்து வைக்கப்படும் மஹிந்தோதய தொழில்நுட்ப விஞ்ஞான ஆய்வுகூடம் மூவாயிரம் சதுர அடிகளை கொண்ட 2 மாடிக் கட்டடம் 150 இலட்சம் செலவில் இவ் வருடம் டிசம்பர் மாதத்திற்குள் கட்டி முடிக்கப்படும்.
தோட்டத்திலும், கிராமங்களிலும் வாழும் மக்களின் பிள்ளைகள் வசதியான பாடசாலைகளைத் தேடிச்செல்ல வேண்டிய நிலை மாறி இலகுவான முறையில் தாம் வாழும் பிரதேசங்களிலே சகல வசதிகளையும் கொண்ட பாடசாலையை பெற்றுக் கொள்ளும் நிலை உருவாக்கப்பட்டுள்ளது என்றார்.
இந்த நாட்டில் 40 இலட்சம் மாணவர்கள் தமது எதிர்கால வாழ்க்கையை கேட்டு பாடசாலைக்குச் செல்கின்றனர். பெற்றோர்கள் தமது பிள்ளைகளை நாட்டில் நற்பிரஜையாக உருவாக்க முயற்சிக்கின்றனர்.
உயர் கல்வியை பெறுவதன் மூலமே சமூகத்தில் சிறந்தவராக திகழ முடியும். மக்களின் கஷ்டங்களையும் சகல மாணவர்களும் ஏற்றத்தாழ்வின்றி சம கல்வியை பெற வேண்டும் என்ற நோக்கத்தோடு இலவச கல்வியை சி. டபிள்யூ. டபிள்யூ. கன்னங்கர அமுல்படுத்தினார்.
கிராம மக்களும் பயனடைய வேண்டும் என்ற நல்ல நோக்குடனேயே 1000 பாடசாலை அபிவிருத்தி வேலைத்திட்டம் ஆரம்பிக்கப்பட்டது.
ஜப்பான், சீனா போன்ற நாடுகளில் முதலாம் வகுப்பிற்கு போகும் போதே மாணவர்கள் லெப்டொப் எடுத்துச் செல்கின்றார்கள். நாம் 10 ஆம் வகுப்பில் தான் லெப்டொப் தொடுகின்றோம். 2012ம் வருடம் தொடக்கம் 6 ஆம் வகுப்பிலிருந்து கணனி பாடம் கற்பிக்கப்படும். 40 கணனிகள் வழங்கப்படும். அமைச்சர் ஜோன் செனவிரத்ன 3000 ஆசிரியர்களை நியமிக்க அனுமதி பெற்றுள்ளார். விஞ்ஞானம், கணிதம் 1000, ஆங்கிலம் 1000, தகவல் தொழில் நுட்பம் 1000 பட்டதாரிகள், 1000 பாடசாலை அபிவிருத்திக்கு உள்வாங்கப்பட்ட பாடசாலைகளுக்கு நியமிக்கப்படவுள்ளனர்.
