வரண்ட வலயமான அம்பாந்தோட்டையை பசுஞ்சோலையாக மாற்றிய மக்கள் தலைவன்

சபாநாயகர் சமல் ராஜபக்ஷவுக்கு இன்று பிறந்த தினம்
எம். இர்பான் ஸக்கரியா...-
இலங்கையின் அரசியல் வரலாற்றின் புதியதொரு ஆரம்பம் 2005 ஆம் ஆண்டு ஜனாதிபதி மஹிந்த ராஜபக்ஷ அவர்கள் ஜனாதிபதியானதன் பயனாக தொடங்கியது.
ஜனாதிபதி மஹிந்த ராஜபக்ஷ அவர்கள் தனது மஹிந்த சிந்தனை தூர நோக்கில் குறிப்பிட்டபடி இந்த நாட்டு வரலாற்றில் மூன்று தசாப்த கால வரலாற்றில் நீண்ட கால வடுவாக இருந்து வந்த யுத்தம் முடிவிற்கு கொண்டு வரப்பட்டு முழு நாட்டிலும் சுதந்திரக் காற்று வீசி வருவதோடு, சகல இன மக்களும் பேதமின்றி நிம்மதியாக வாழ்ந்து வருகின்றனர்.
இதுபோன்று நாட்டை பொருளாதாரத்தில் கட்டியெழுப்பும் நடவடிக்கையில் இலங்கையை ஆசியாவின் ஆச்சரியமாக மாற்றியமைக்க நடவடிக்கை எடுத்தார்.
மிகவும் பின்தங்கிய வசதி குறைந்த மக்கள் வாழும் ஹம்பாந்தோட்டை மாவட்டத்தினை இலங்கையின் ஆச்சரியமாக கட்டியெழுப்பும் பொறுப்பினை தமது மூத்த சகோதரர் சமல் ராஜபக்ஷ அவர்களுக்கு வழங்கினார். 
`துறைமுக விமான சேவைகள் அமைச்சினை அவருக்கு வழங்கியதன் பயனாக இன்று உள்ளூரில் மாத்திரமன்றி சர்வதேச ரீதியிலும் அறியக்கூடிய மாவட்டமாக ஹம்பாந்தோட்டை மாவட்டம் திகழ்கிறது. ராஜபக்ஷ குடும்பத்தினரின் தூர நோக்கும் வறிய மக்களுக்கு சேவைசெய்ய வேண்டுமென்ற ஆவலுமே இதற்குக் காரணமாகும்.
பாராளுமன்ற சபாநாயகரான சமல் ராஜபக்ஷ இன்று 30 ஆம் திகதி தனது 70 வது பிறந்த தினத்தை கொண்டாடுகிறார். தான் பிறந்த மண்ணில் தன்னை அரசியல்வாதியாக அரசியலில் பிரகாசிக்க வைத்த மக்களுடன் தமது 70 வது பிறந்த தினத்தினை சமய அனுஷ்டானங்களுக்கும் மக்கள் சேவைகளுக்கும், மக்கள் சந்திப்புகளுக்கும் முன்னுரிமை வழங்கி அவர் கொண்டாடி மகிழ்கின்றார்.
பூகோள ரீதியாக ஹம்பாந்தோட்டை மாவட்டத்தை நோக்கும் போது அனைவருக்கும் ஞாபகத்திற்கு வருவது மாவட்டத்தின் உஷ்ணமான கால நிலையும், வரட்சியும், வறுமையுமாகும். 
இந்த மக்கள் தலைவன் நீர்ப்பாசன வடிகாலமைப்பு அமைச்சராக இருந்த கால கட்டத்தில் லுணுகம்வெஹர வளவை கங்கையை மாத்திரம் நம்பியிருந்த மக்களுக்கு பாரிய நீர்ப்பாசன திட்டங்களை செயற்படுத்தியதன் பயனாக மாவட்டத்தில் வாழும் விவசாயிகள் தங்கு தடையின்றி வருடம் முழுவதும் விவசாயம் செய்வதற்கான சந்தர்ப்பம் ஏற்பட்டுள்ளது. வரட்சி நிலையும் மாற்றமடைந்து மாவட்டத்தின் பெரும்பாலான பிரதேசங்கள் வாழைத் தோட்டங்களினாலும் நெற் கதிர்களாலும் சேனைப் பயிர்களாலும் நிறைந்து காணப்படுகின்றன.
இது போன்றே இலங்கை வாழ் மக்களின் பகல் கனவாக காணப்பட்ட இரண்டாவது சர்வதேச துறைமுகத்தினையும், விமான நிலையத்தினையும் பல்வேறு எதிர்ப்புகளுக்கு மத்தியில் அப்போதைய அமைச்சர் என்ற வகையில் துணிச்சலாக ஆரம்பித்ததன் பயனாக துறைமுகத்திலிருந்து முழு நாட்டிற்கும் தேவையான வாகனங்கள் இறக்குமதி செய்யப்பட்டு ஹம்பாந்தோட்டை மாவட்ட மக்களது மாத்திரமன்றி முழு நாட்டு மக்களினதும் கனவு நனவாக்கப்பட்டுள்ளது. பொய்ப் பிரசாரங்களுக்கு முற்றுப்புள்ளி வைக்கப்பட்டுள்ளது.
இது போன்றே மத்தலை சர்வதேச விமான நிலைய ஓடு பாதை சமிக்ஞை தொகுதி என்பன பரீட்சிக்கப்பட்டு ஹம்பாந்தோட்டை விமானங்களை வரவேற்க காத்து நிற்கிறது. 
விரைவில் இந்தக் கனவும் நனவாகப் போகின்றது. இதனூடாக தலைநகருக்கு அப்பால் சர்வதேச துறைமுகத்தினையும், விமான நிலையத்தினையும், விளையாட்டரங்கினையும் கொண்ட ஒரு மாவட்டம் ஹம்பாந்தோட்டை மாவட்டம் தான் என்று கூறுவதில் சகலரும் பெருமையடைகின்றனர்.
இவ்வாறு இந்த மாவட்ட மக்களின் வாழ்க்கைத் தரத்தினை கட்டியெழுப்ப தன்னை அர்ப்பணித்தவர் இந்த மூத்த அரசியல் தலைவர் சபாநாயகர் சமல் ராஜபக்ஷ ஆவார். இவர் சபாநாயகர் ஆனதும் அனைவர் மத்தியிலும் ஒரு கவலை இருந்தது. சபாநாயகரை சந்திக்க முடியாமல் போய்விடுமோ என்று மக்கள் நினைத்தனர். 
ஆனாலும் அந்த சம்பிரதாயங்களை மாற்றியமைத்து பாராளுமன்றில் அரசாங்க, எதிர்க் கட்சி பேதமின்றி தனது கடமையினை செவ்வனே செய்து நாட்டு மக்களின் பாராட்டினைப் பெற்றுள்ள இந்த தலைவர் பாராளுமன்ற விடுமுறை காலங்களிலெல்லாம் ஊர் வந்து மக்களது பிரச்சினைகளை கேட்டறிந்து மக்களோடு இருக்கிறார்.
தனக்கே உரித்தான புன்சிரிப்பும், மக்களை இன்முகத்துடன் வரவேற்கும் இவருக்காக மாவட்டத்திலுள்ள மக்கள் சமய அனுஷ்டானங்களை ஏற்பாடு செய்துள்ளனர். அவர் நீண்டகாலம் வாழ இதயசுத்தியுடன் பிரார்த்திக்கின்றனர். சபாநாயகர் சமல் ராஜபக்ஷவிற்கு பிறந்த நாள் வாழ்த்துக்கள்.
