கண்டி செல்வவிநாயகர் ஆலய 
பஞ்சரத பவனி 18ம் திகதி


(நாவலப்பிட்டிய தினகரன் நிருபர்)
எழில் கொஞ்சும் மத்திய மாகாணத்தின் தலைநகரமான கண்டி மாநகரிலே கோயில் கொண்டு அடியார்களுக்கு அருள் பாலிக்கும் ஆலயம் ஸ்ரீ செல்வ விநாயகர் பெருமாள் ஆலயம். 
இவ்வாலயத்தின் ஸ்ரீ மீனாட்சி அம்பாள் சமேத ஸ்ரீ சோமசுந்தர ரேஷவர சுவாமிகளின் பங்குனி உத்தர மகோற்சவம் கடந்த 10 ஆம் திகதி காலை 9.00 மணி முதல் விசேட பூஜைகளுடன் கொடியேற்றத்துடனும் ஆரம்பமானது.
பங்குனி உத்திர பஞ்சரத பவனி 18 ஆம் திகதி இரவு 7.30 மணிக்கு ஆரம்பமாகவுள்ளது.
இந்த ரதன பவனி
கோவிலிலிருந்து புறப்பட்டு பேராதனை வீதி வழியாக வந்து வடுகொடபிட்டிய வீதி வழியாக கொழும்பு வீதி, கொட்டுக்கொடல்ல வீதி, கந்தவீதி, மாநகர சபை சந்தி, திருகோணமலை வீதி வழியாக (பென்ஸி ஹவுஸ் சந்தி) கொழும்பு வீதி, கொட்டுக்கொடலல வீதி மேல் பக்கம் சென்று தலதா வீதி கீழ்பக்கம் மணிக்கூண்டு ஊடாக பேராதனை வீதி, வெம்பிளி தியேட்டர் சந்திவரை வந்து ஆலய வெளிவீதி வழியாக ஆலயத்தை வந்தடையும்.
பஞ்சரத பவனியில் கலந்துகொள்ளும் சகல அடியார்களுக்கும் போக்குவரத்து ஒழுங்குகள் இலங்கை போக்குவரத்து சபையும் தனியாய் பஸ் நிறுவனமும் ஏற்பாடு செய்துள்ளதாக ஆலய நிருவாக சபை அறிவித்துள்ளது.
ஆலய வரலாறு
பதினேழாம் நூற்றாண்டின் முற்பகுதியில் தற்போது ஆலயம் அமைந்திருக்கும் இடத்திற்கு அருகாமையில் ஒரு பெரியகுளம் இருந்தது. அக்குளத்தின் அருகே ஓர் அரச மரமும் அதன் பக்கத்தில் குன்று ஒன்றும் அமைந்திருந்தன. அக்குளத்தில் சலவைத் தொழிலாளர்கள் துணி துவைப்பது வழக்கமாக இருந்தது. 
குறிப்பாக அக்கால இராசதானியைச் சேர்ந்த பிரமுகர்களின் துணிகளை அக்குளத்திலே சலவை செய்ததாக அறியப்படுகிறது. இந்தியாவிலிருந்து வருகை தந்த சுவாமி ஸ்ரீ குருசாமி என்பவரும் அவரது உதவியாளர் ஒருவரும் அக்குளத்தின் அருகில் சிறிது காலம் தற்காலிகமாகத் தங்கி இருந்தனர். 
ஒருநாள் சுவாமி ஓர் அதிசயமான கனவு கண்டார். விநாயகர் சிலையொன்று குளத்தின் குன்றின் அடிப்பாகத்தில் இருப்பது அவரது கனவில் தோன்றியது. மறுநாள் சுவாமி அயலவர்களை குளத்தங்கரைக்கு அழைத்துச் சென்று பார்த்தபோது கனவில் தோன்றியவாரே அங்கு விநாயகர் சிலை இருப்பதைக் கண்ணுற்றார். 
சிலையின் முன்புறம் மணலில் குப்புறப் புதைந்தவாறு இருந்தது. சிலையின் முதுகுப் புறத்தை சலவைத் தொழிலாளர்கள் துணி துவைக்கும சலவைக் கல்லாகப் பாவித்தனர்.
சுவாமியவர்கள் அந்த விநாயகர் சிலையை மக்களின் உதவியோடு எடுத்து வந்து தற்போது ஆலயம் அமைந்திருக்கும் இடத்தில் பிரதிஷ்டை செய்தார். 
முன்பு அழுக்கு நீக்குவதற்கு கருவியாகப் பயன்பட்ட விநாயகர் அன்று முதல் அடியார்களின் அக அழுக்குகளை நீக்கும் கர்த்தாவாகி அருள்பாலித்து வருகின்றார். 
இப்படி பல வரலாறுகளைக் கொண்ட இவ் ஆலயம் கண்டி நகரிலே புகழ்பெற்ற இந்து ஆலயமாக இருந்து வருகிறது.
