அமைச்சர் றிஸாட் பதியுதீனை எதிர்வரும் 24ஆம் திகதி மன்னார் நீதிமன்றில் ஆஜராக உத்தரவு


கைத்தொழில் மற்றும் வாணிபத்துறை அமைச்சர் றிஸாட் பதியுதீனை இம்மாதம் 24ஆம் திகதி (24-09-2012) மன்னார் நீதிமன்றில் ஆஜராகுமாறு மன்னார் மாவட்ட மேலதிக நீதவான் ஆர்.எஸ்.ஏ.திஸாநாயக்க நேற்று திங்கட்கிழமை உத்தரவிட்டார்.
அமைச்சர் றிஸாட் பதியுதீன் மன்னார் நீதிமன்ற உத்தரவின் படி ஏற்கனவே கடந்த ஆகஸ்ட் மாதம் 27ஆம் திகதி மன்னார் நீதிமன்றில் ஆஜராகி இருந்தார்.
அமைச்சர் பிணையில் விடுதலை செய்யப்பட்ட நிலையில் அமைச்சரை எதிர்வரும் ஒக்டோபர் 4ஆம் திகதி (04-10-2012) மீண்டும் மன்னார் நீதிமன்றில் ஆஜராகுமாறு மன்னார் மாவட்ட மேலதிக நீதவான் ஆர்.எஸ்.ஏ. திஸாநாயக்க ஏற்கனவே உத்தரவிட்டிருந்தார்.
இந்த நிலையில் அமைச்சர் றிஸாட் பதியுதீன் தொடர்பான பி 408-12 எனும் இலக்க வழக்கு நேற்று திங்கட்கிழமை விசேட நகர்தல் பத்திரம் மூலம் மன்னார் நீதிமன்றில் விசாரணைக்காக எடுத்துக்கொள்ளப்பட்டது.
குறித்த வழக்கை சிரேஷ்ட சட்டத்தரணி இ.கயஸ் பெல்டானோ இன்று மன்னார் நீதிமன்றில் விசேட நகர்தல் பத்திரம் ஒன்றைத் தாக்கல் செய்து குறித்த வழக்கை அழைக்குமாறு நீதிமன்றில் விண்ணப்பம் செய்தார்.
இந்த நிலையில் குறித்த வழக்கு விசாரணைக்கு எடுக்கப்பட்ட போது அவ்வழக்கில் பாதிக்கப்பட்ட தரப்பில் நேற்று நீதிமன்றில் ஆஜராகியிருந்த சட்டத்தரணி மகேந்திரா குமார சில்வா, அமைச்சர் றிஸாட் பதியுதீன் தொடர்பாக இரகசியப் பொலிஸார் மேற்கொண்டு வரும் விசாரணைகளின் அறிக்கை இது வரை மன்னார் நீதிமன்றில் சமர்ப்பிக்கப்படவில்லை எனவும், குறித்த வழக்குத் தொடர்பாக சட்டமா அதிபர் விசாரணைகளை மேற்கொண்டு வரும் நிலையில் அது தொடர்பான அறிக்கையும் மன்னார் நீதிமன்றில் சமர்ப்பிக்கப்படவில்லை எனவும் நீதிமன்றில் தெரிவித்தார்.
மேலும் இவ்விதம் அறிக்கைகள் நீதிமன்றில் சமர்ப்பிக்கப்படாத நிலையில் அமைச்சர் றிஸாட் பதியுதீன் தொடர்பில் ஏற்கனவே நீதிமன்றத்தால் எதிர்வரும் ஒக்டோபர் மாதம் 4 ஆம் திகதி அழைக்கப்படவிருந்த வழக்கை இம்மாதம் 24ஆம் திகதி முன்கூட்டியே அழைக்குமாறும் கோரிக்கையை அவர் முன்வைத்தார்.
குறித்த விண்ணப்பத்தை ஏற்றுக்கொண்ட மேலதிக நீதவான் ஆர்.எஸ்.ஏ.திஸாநாயக்க அமைச்சரை இம்மாதம் 24ஆம் திகதி மன்றில் ஆஜராகுமாறும் இது தொடர்பில் அமைச்சருக்கு பதிவுத் தபால் மூலம் அறிவித்தல் வழங்குமாறும் நேற்று திங்கட்கிழமை உத்தரவிட்டிருந்தார்.

