இனிமேல் மூளை வளராது!


மனித மூளை அதன் முழு அறிவுத்திறனை எட்டிவிட்டது. இனி அது வளர்வதற்கு வாய்ப்பில்லை என்கிறார்கள் விஞ்ஞானிகள்.
இங்கிலாந்து கேம்பிரிட்ஜ் பல்கலைக்கழகத்தில் பேராசிரியர் சைமன் லாலின் தலைமையிலான குழு, இது தொடர்பான ஆய்வை மேற்கொண்டது. அக்குழு கூறுகையில், ‘தற்போதைய நிலையைத் தாண்டி மனித மூளை மேலும் புத்திசாலித்தனம் அடைய இயலாது. காரணம், அதற்குத் தேவையான கூடுதல் சக்தியையும் ஒட்சிசனையும் மனிதர்களால் கொடுக்க முடியவில்லை’ என்கிறது. மூளையின் அமைப்பையும், அதன் கலங்கள் எவ்வளவு சக்தியைப் பயன்படுத்துகின்றன என்பதையும் அலசி ஆராய்ந்த பிறகு ஆய்வாளர்கள் இந்த முடிவுக்கு வந்துள்ளனர்.
“மூளை செயல்படுவதற்கு சக்தியை எடுத்துக் கொள்கிறது என்பதையும், அதுவே மூளையின் திறனையும், வடிவமைப்பையும் வரையறுக்கிறது என்பதையும் நாங்கள் செயல்விளக்கமாக எடுத்துக்காட்டியுள்ளோம். கிடைக்கும் சக்தி குறையும் போது நமது மூளையால் கூடுதலாகச் செயல்பட முடிவதில்லை” என்கிறார், லாலின்.
மூளையின் நரம்பு அமைப்பு, மேலும் திறன் கூடிய விதத்தில் செயல்படுவதற்கு அதிகளவிலான சக்தி தேவை. ஆனால் அதை மனிதர்களால் அளிக்க முடியாது என்பதால், மூளை இன்னும் கூர்மையாகும் என்று கூற முடியாது என்கிறார்கள் விஞ்ஞானிகள்.
மூளையின் ஒன்றுடன் ஒன்று இணைந்துள்ள பல்வேறு பகுதிகளுக்கு இடையிலான துடிப்புகளின் வேகத்தை ஆய்வாளர்கள் அளவிட்டார்கள். அப்போது புத்திசாலியான நபர்களுக்கு அந்தத் துடிப்புகள் வேகமாகவும் மந்தமான நபர்களுக்கு அந்தத் துடிப்புகள் சற்று மெதுவாகவும் செல்வதைக் கண்டுபிடித்தார்கள்.
“மூளை வலைப்பின்னல் அமைப்புக்குள் நல்ல பரிமாற்றம் இருக்கும் போது அத்தகைய நபரின் அறிவுத் திறனும் சிறப்பாக இருக்கிறது. ஒருவர் புத்திசாலியாவதற்கு, மூளைப் பகுதிகள் இடையே நல்ல தொடர்பு அவசியம் என்று புரிகிறது. ஆனால் சக்தி நரம்புகளுக்குத் தேவையான இடம் போன்றவை மேற்கண்ட நிலையை ஓர் அளவுக்குள் கட்டுப்படுத்திவிடுகின்றன” என்று ஆய்வுக்குழு உறுப்பினரான எட் பல்மோர் கூறுகிறார்.

லும்ப்சக்கர் என்ற மீன் இனத்தின் பெண் மீன், ஒரே சமயத்தில் ஒரு இலட்சம் முட்டைகளை இடுகிறது. முட்டைகள் தளர்ச்சியாகக் காணப்படுகின்றன. ஒரு முட்டை இட்ட சில நிமிடங்கள் கழித்து அடுத்த முட்டையை இடுவதால் அவை தண்ணீருக்குள் மூழ்கி, மண் பரப்பில் சிதறிக் காணப்படுகின்றன. இந்த மீன் இனத்தில் பொதுவாக ஆண் மீன்கள்தான் முட்டைகளைப் பாதுகாக்கும் பணியில் ஈடுபடுகின்றன. பிற கடல்வாழ் உயிரினங்களிடம் இருந்து முட்டைகளை ஆண் மீன் பாதுகாக்கிறது.
மோசமான தட்பவெப்பநிலையில் முட்டைகள் உடைந்து சிதறிவிடும். அப்போது இந்த ஆண் மீன் மிகுந்த சோகத்துடன் காணப்படும். இந்த வகை மீன்களின் செயல்கள் கோழியின் செயலைப் போல காணப்படுவதால் ‘கோழி மீன்’ என்ற செல்லப்பெயரால் இவை அழைக்கப்படுகின்றன.
இங்கிலாந்து மற்றும் ஐரோப்பிய நாடுகளின் கடற்கரைப் பகுதியிலும் அட்லாண்டிக் கடலின் மேற்குப் பகுதியிலும் இந்த வகை மீன்கள் காணப்படுகின்றன.
