இரத்தினக் கற்கள் ஏற்றுமதி வாய்ப்புகளை அதிகரிக்கும் கண்காட்சி

இலங்கையின் ஒரேயொரு இரத்தினக்கல் மற்றும் ஆபரணக் கண்காட்சியான FACETS 2012 , இந்த வருடம் செப்டெம்பர் மாதம் 5ம் திகதி முதல் 8ம் திகதி வரை இடம்பெற ஏற்பாடு செய்யப்பட்டுள்ளது. இக்கண்காட்சிக்கென நிர்ணயிக்கப்பட்ட 154 சாவடிகள் அனைத்தும் விற்பனை செய்யப்பட்ட நிலையில், இந்தியா, ரஷ்யா, சீனா ஆகிய நாடுகளிலிருந்து கொள்வனவிற்கான பிரதிநிதிகளை அனுப்புவதற்கான விசாரணைகள் தொடர்ந்த வண்ணம் உள்ளன.
1991ம் ஆண்டு கொழும்பு ஹில்டன் ஹோட்டலில் வெறுமனே 40 சாவடிகளுடன் ஆரம்பிக்கப்பட்ட FACETS கண்காட்சி, இன்று தேசிய இரத்தினக்கல் மற்றும் ஆபரண அதிகார சபையின் கருத்தின்படி, இலங்கையில், இரத்தினக்கற்கள் மற்றும் ஆபரணங்களின் ஏற்றுமதியை அதிகரிப்பதில் பங்களிக்கும் மிகப்பெரும் காரணிகளில் ஒன்றாக விளங்குகின்றது
“கொள்வனவு செய்வோருக்கும் விற்பனையாளர்களுக்கும் FACETS 2012 இன் நிஜமான திறனையும், வாய்ப்புகளையும் அளிக்கும் தன்மையை தெளிவாகக் வெளிக்காட்டும் சான்றிற்கு இது ஒன்றே போதுமானது” என்று குறிப்பிட்ட FACETS ஸ்ரீலங்காவின் தலைவர் ஜுஸார் அடமலி அவர்கள் “வெற்றிகரமாக 22 வருடங்களாக இடம்பெறும் பாரிய இந்த மக்கள் மற்றும் பொருட்கள் இணைந்த கண்காட்சியின் மூலம் ஏற்றுமதிக்கான பல அரிய வாய்ப்புகளை எதிர்நோக்கி, அதனூடாக 2015ம் ஆண்டளவில் ரூ. 1 பில்லியன் இலக்கினை எட்டுவோம் என்ற எதிர்பார்ப்பினையும் கொண்டுள்ளோம்” என்று மேலும் அவர் தெரிவித்தார். தொடர்ச்சியாக 22வது வருடமாக நடைபெறும் இந்தக் கண்காட்சி இந்த வருடம் செப்டெம்பர் மாதம் 5ம் திகதி தொடர்ந்து நான்கு நாட்கள் பண்டாரநாயக்க சர்வதேச ஞாபகார்த்த மண்டபத்தின், ஸ்ரீமாவோ பண்டாரநாயக்க ஞாபகார்த்த கண்காட்சி நிலையத்தில் இடம்பெறவுள்ளது. இலங்கை இரத்தினக்கல் மற்றும் ஆபரண அதிகார சபையினால் இக்கண்காட்சி ஏற்பாடு செய்யப்படுகின்றது. முதன்மை அனுசரணையாளர்களாக தேசிய இரத்தினக்கல் மற்றும் ஆபரண அதிகார சபை விளங்கும். 
அதேவேளை உப அனுசரணையாளர்களாக இலங்கை ஏற்றுமதி அபிவிருத்தி சபை செயற்படுகின்றது.“உத்தியோகபூர்வ அங்குரார்ப்பணம் இடம்பெறாதிருக்கும் இந்நிலையிலேயே 154 சாவடிகள் விற்கப்பட்டுள்ளன. வர்த்தக மற்றும் முதலீடு தொடர்பில் நோக்கும்போது, இந்தக் கண்காட்சியின் முக்கியத்துவம் குறித்து மக்கள் அறிந்துள்ளமையே இதற்கான காரணம் என நான் நம்புகின்றேன் என” ஜுஸார் அடமலி அவர்கள் மேலும் தெரிவித்தார்.
இரத்தினக்கற்களை நேரடியாக மூல விற்பனையாளர்களிடம் கொள்வனவு செய்வது எப்போதுமே மிக இலாபகரமானது என்பதை சுட்டிக்காட்டிய இலங்கை இரத்தினக்கல் மற்றும் ஆபரண அதிகார சபையின் செயலாளர் தஸிக்குஃபி இஸ்மாயில் அவர்கள் ‘சீனா, ரஷ்யா, இந்தியா போன்ற நாடுகள் முதலீடு செய்வதிலும், ஏற்றுமதி செய்வதிலும் பெரிதும் ஆர்வம் காட்டுகின்றன. கொழும்பில் தற்போது எம்மிடம் ஏறத்தாள 12 வெளிநாட்டு கொள்வனவாளர்கள் உள்ளார்கள். இந்தப் பாங்கு அதிகரிப்பதையே நாம் எதிர்பார்க்கின்றோம்’ என மேலும் குறிப்பிட்டார்.
இந்த ஆர்வத்திற்கான காரணம் யாது என்று வினவியபோது ‘போருக்கு பின்னரான நெகிழ் பொருளாதார நிலைமைகள் மற்றும் இரத்தினக்கல் ஏற்றுமதி, இறக்குமதி மீதான பூஜ்ய வரி அறவிடும் நிலைமையுமே இலங்கை மீதான தேடலுக்கான காரணங்கள் என சுட்டிக்காட்டினார்.
கடந்த வருடம் இடம்பெற்ற கண்காட்சியை ஏறத்தாள 8000 பேர் கண்டுகளித்தனர்.இவர்களில் அண்ணளவாக 2000 பேர் வெளிநாட்டவர்கள். சீனா, ரஷ்யா, இந்தியா ஆகிய நாடுகளிலிருந்தான கொள்வனவு தூதர்கள் இம்முறையும் இக்கண்காட்சிக்கு படையெடுப்பார்கள் என எதிர்பார்க்கப்படுகிறது. ‘இந்தியாவிடம் இரத்தினக்கற்கள் இல்லை. குறைந்த பட்சம், நாம் அளிக்கும் தரத்திலானவை எவையும் இல்லை. 
இவர்கள் ஜோசியக் காரணங்களுக்காக அணியும் வகையில் மஞ்சள் மாணிக்கக்கற்கள் மற்றும் கோமேதகக்கற்கள் ஆகியவற்றையே குறிப்பாக தேடுகின்றனர்.
இலங்கையில் இரத்தினக் கல் ஏற்றுமதியைப் பொறுத்தவரையில் தற்போது 555 முதல் 600 மில்லியன் டொலர்களுக்கிடையிலான அளவீட்டைக் கொண்டிருப்பதுடன், 2015ம் ஆண்டளவில் 1 பில்லியன் அமெரிக்க டொலர்கள் ஈட்டுவதை இலக்காகக் கொண்டுள்ளது. இக்கண்காட்சி யானது ஏற்றுமதி மீது நேர்மறைத் தாக்கத்தை ஏற்படுத்துவதனால், செப்டெம்பர் மாதம் கண்காட்சி யினை தொடர்ந்து ஏற்றுமதி வாய்ப்புகள் அதிகரிக்கும் என்பதை அனைவரும் அறிந்துள்ளனர்.
