சென்னைக்கு செல்கிறார் சோனியா: தீவுத்திடலில் கூட்டணி பிரசாரக் கூட்டம்

தமிழக சட்டசபைத் தேர்தலில் போட்டியிடும் தி.மு.க கூட்டணி வேட் பாளர்களை ஆதரித்து சென்னை தீவுத்திடலில் கூட்டணி பிரசார கூட்டம் நடைபெறவுள்ளது. இதில், சோனியா பங்கேற்க முடிவு செய்து ள்ளதால், டில்லி அதிகாரிகள் நேற்று முன்தினம் தீவுத்திடலை ஆய்வு செய்தனர்.
தமிழக சட்டசபை தேர்தல் வரும் 13ம் திகதி நடக்கவுள்ளது. இதற்கான பிரசாரம் சூடுபிடித்துள்ளது. இம்முறை, சென்னையை விட்டு வெளி மாவட்டங்களிலேயே முக்கிய தலைவர்கள் அதிக பிரசாரத்தை மேற்கொண்டுள்ளனர். தி. மு. க. வின் கோட்டை என கூறப்பட்ட சென்னையில், கடந்த முறை ஏழு தொகுதிகளை அ.தி.மு.க., கைப்பற்றியது. லோகசபா தேர்தலிலும் மூன்றில் ஒரு இடத்தை அ.தி.மு.க. பெற்றது.
இந்நிலையில், தி.மு.க. வேட்பாளர்கள் வெளிமாவட்டங்களில் போட்டியிடுகின்றனர். சென்னையில் ஐந்து தொகுதிகளில் காங்கிரஸ் வேட்பாளர்கள் நிறுத்தப்பட்டுள்ளனர். பிரசாரம் முடிய இன்னும் 10 நாட்கள் உள்ளதால், சென்னையில் பிரமாண்ட பிரசார கூட்டம் நடத்த தி.மு.க முடிவு செய்துள்ளது. இதில், கூட்டணித் தலைவர்கள் ஒரே மேடையில் பங்கேற்றுப் பேச உள்ளனர். குறிப்பாக, காங்கிரஸ் தலைவர் சோனியாவை பங்கேற்க வைக்க மத்திய அமைச்சர் சிதம்பரம் மூலம் தீவிர ஏற்பாடுகள் நடக்கின்றன. 
புதுச்சேரி மற்றும் திருவனந்தபுரத்தில் நடக்கவுள்ள தேர்தல் பிரசார கூட்டத்தில் பங்கேற்க சோனியா ஒப்புதல் அளித்துள்ளார். அதேநாளில், சென்னை பிரசார கூட்டத்தில் பேச அவருக்கு அழைப்பு விடுத்துள்ளனர். வரும் 5ம் திகதி தீவுத்திடலில் கூட்டம் நடத்துவதற்கு முடிவு செய்யப்பட்டுள்ளது. கடந்த லோக்சபா தேர்தலில் தி.மு.க. கூட்டணியின் பிரசாரக் கூட்டம் தீவுத்திடலில் நடந்தது. இந்த கூட்டம் வெற்றி பெற்றதால், இம்முறையும் அதே இடத்தில் கூட்டணி தலைவர்களுடன் கரம் கோர்த்து பிரசாரம் செய்யவும், காங்கிரசுக்கும், எங்களுக்கும் எந்த பிரச்சினையும் இல்லை. ஒற்றுமையுடன் இருக்கிறோம் என மக்களுக்கு உணர்த்தும் வகையிலும் இக்கூட்டத்தை நடத்த தி.மு.க முடிவு செய்துள்ளது. இதைத் தொடர்ந்து, ராகுலை வரவழைக்க வாசன் அணியில் உள்ள இளைஞர் காங்கிரஸ¤க்கு பொறுப்பு வழங்கப் பட்டுள்ளது.
